(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΖ΄

Δευτέρα, 20 Μαΐου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 3ο και 9ο Δημοτικό Σχολείο Νέας Ιωνίας Βόλου, Αμερικανοί απόφοιτοι από το Boston College, μαθητές από το 2ο Δημοτικό Σχολείο Λεχαινών Ηλείας και από το 2ο Δημοτικό Σχολείο Λεχαινών Ηλείας, σελ.   
2. Άδεια απουσίας των Βουλευτών κ. κ. Κ. Βλάση και Σ. Κυριάκη, σελ.   
3. Ειδική Ημερήσια Διάταξη:Ειδική Συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου, σελ.   
4. Τήρηση ενός λεπτού σιγής στη μνήμη των θυμάτων της γενοκτονίας των Ελλήνων του Πόντου, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς την Υπουργό Πολιτισμού, με θέμα: «Οικία Οικογένειας Δραγούμη», σελ.   
 β) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Οι παραγωγοί πορτοκαλιών της Αργολίδας βρίσκονται σε μεγάλη οικονομική δυσπραγία», σελ.   
 ii. με θέμα: «Ο αθέμιτος ανταγωνισμός εξαιτίας της εκρηκτικής αύξησης των εισαγωγών αγροτικών προϊόντων από τρίτες χώρες απειλεί την επιβίωση των Ελλήνων αγροτών», σελ.   
 γ) Προς την Υπουργό Εργασίας και Κοινωνικής Ασφάλισης:   
 i. με θέμα: «Ενσωμάτωση Οδηγίας 2022/2041 του Ευρωπαϊκού Συμβουλίου για προώθηση συλλογικών διαπραγματεύσεων για τον καθορισμό των μισθών», σελ.   
 ii. με θέμα: «Προβλήματα των εργαζομένων στην επιχείρηση «Βαρβαρέσος ΑΕ Ευρωπαϊκά Νηματουργεία», σελ.   
 δ) Προς τον Υπουργό Εθνικής Οικονομίας και Οικονομικών:   
 i. με θέμα: «Χρέος και διαθέσιμα σε φορείς της Γενικής Κυβέρνησης», σελ.   
 ii. με θέμα: «Ποια είναι τα 72.000 ακίνητα της δημόσιας περιουσίας που η κυβέρνηση δεν αξιοποιεί προς όφελος του ελληνικού λαού;», σελ.   
 iii. με θέμα: «Η στρατηγική καταπολέμησης της απάτης του ταμείου ανάκαμψης και ο ρόλος της στην υπόθεση των αναθέσεων ύψους 2,5 δις που διερευνά το Γραφείο Ευρωπαίου Εισαγγελέα», σελ.   
 ε) Προς την Υπουργό Εργασίας και Κοινωνικής Ασφάλισης:   
 i. με θέμα: «Η Εθνική Τράπεζα συνεχίζει να μην καλύπτει εργαζομένους της με συλλογικές συμβάσεις και το Υπουργείο Εργασίας και Κοινωνικής Ασφάλισης αδρανεί», σελ.   
 ii. με θέμα: «Η στάση του ΕΦΚΑ απέναντι σε εταιρείες με χρέη ασφαλιστικών εισφορών ζημιώνει το δημόσιο συμφέρον», σελ.   
 στ) Προς τον Υπουργό Δικαιοσύνης με θέμα: « Άμεση και ολοσχερής εξόφληση των απλήρωτων δεδουλευμένων των δικαστικών διερμηνέων της Αττικής. Πλήρης κατοχύρωση των εργασιακών τους δικαιωμάτων», σελ.   
 ζ) Προς τον Υπουργό Ψηφιακής Διακυβέρνησης με θέμα: «Αντιμετώπιση προβλημάτων στελέχωσης και λειτουργίας του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ), λόγω έλλειψης προσωπικού και της αναγκαίας κρατικής χρηματοδότησης»., σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της ΝΙΚΗΣ και οι Βουλευτές του κόμματός του, κατέθεσαν σήμερα 20-5-2024, πρόταση νόμου «Δικαίωμα εξαγοράς κόκκινων δανείων από τους δανειολήπτες, μετά από τη μεταβίβασή τους από τις τράπεζες στις εταιρείες διαχείρισης απαιτήσεων από δάνεια και πιστώσεις», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Άμυνας « Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις, σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΓΕΩΡΓΑΝΤΑΣ Γ. , σελ.   
 ΔΑΓΚΑ Π. , σελ.   
 ΔΗΜΗΤΡΙΑΔΗΣ Π. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΜΕΝΔΩΝΗ Σ. , σελ.   
 ΝΑΤΣΙΟΣ Δ. , σελ.   
 ΤΖΟΥΦΗ Μ. , σελ.   
 ΤΣΑΒΔΑΡΙΔΗΣ Λ. , σελ.   
 ΦΩΤΟΠΟΥΛΟΣ Σ. , σελ.   
 ΧΡΗΣΤΙΔΟΥ Ρ. , σελ.   
  
Β. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
  
Γ. Επί των επικαίρων ερωτήσεων:  
 ΒΙΛΙΑΡΔΟΣ Β. , σελ.   
 ΓΕΡΟΥΛΑΝΟΣ Π. , σελ.   
 ΗΛΙΟΠΟΥΛΟΣ Α. , σελ.   
 ΘΕΟΧΑΡΗΣ Θ. , σελ.   
 ΚΑΖΑΜΙΑΣ Α. , σελ.

ΚΑΡΑΘΑΝΑΣΗΣ Ν., σελ.  
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΤΕΝΑ Α. , σελ.   
 ΚΥΡΑΝΑΚΗΣ Κ. , σελ.   
 ΜΠΟΥΓΑΣ Ι. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΟΥΛΑΣ Α. , σελ.   
 ΣΠΑΝΑΚΗΣ Β. , σελ.   
 ΣΤΑΜΕΝΙΤΗΣ Δ. , σελ.   
 ΣΤΟΛΤΙΔΗΣ Λ. , σελ.   
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΖ΄

Δευτέρα 20 Μαΐου 2024

Αθήνα, σήμερα στις 20 Μαΐου 2024, ημέρα Δευτέρα και ώρα 14.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου.

Κατά τη σημερινή συνεδρίαση θα τοποθετηθούν για πέντε λεπτά εκ μέρους του Προεδρείου ο ομιλών, εκ μέρους της Κυβέρνησης η Υπουργός Πολιτισμού κ. Λίνα Μενδώνη και συνάδελφοι Βουλευτές που έχουν οριστεί από τις Κοινοβουλευτικές τους Ομάδες.

Ξεκινούμε με την ομιλία του Προεδρεύοντα.

«Πανταχόθεν του Πόντου αγγέλονται σφαγαί, εις Κερασούντα, εις Τραπεζούντα και αλλού. Εάν η κατάστασις συνεχιστεί, Ελληνισμός Πόντου εξαφανισθήσεται, πριν η διπλωματία προλάβει ασχοληθεί περί αυτού».

Κυρίες και κύριοι συνάδελφοι, με αυτό το δραματικό τηλεγράφημα τον Ιούλιο του 1920 η επιτροπεία Ποντίων ενημέρωνε τον Ελευθέριο Βενιζέλο για την κατάσταση στον Πόντο.

Συμπληρώνονται φέτος εκατό πέντε χρόνια από τη σφαγή και την εξόντωση από τον εκτοπισμό του ποντιακού Ελληνισμού από την πατρογονική του εστία. Εκατόν πέντε χρόνια από το έγκλημα!

Για τις Ελληνίδες και τους Έλληνες απανταχού του κόσμου η 19η Μαΐου δεν είναι μόνο ημέρα μνήμης, είναι ημέρα θρήνου. Το ιστορικό τραύμα της τουρκικής θηριωδίας των Νεότουρκων του Κεμάλ Ατατούρκ, η οποία είχε σαν αποτέλεσμα τριακόσιες πενήντα τρεις χιλιάδες νεκρούς και ακόμη περισσότερους εκτοπισθέντες, δεν θα επουλωθεί ποτέ αλλά δεν θα ξεχαστεί και ποτέ. Η λήθη δεν είναι χαρακτηριστικό αυτού του λαού.

Γι’ αυτόν ακριβώς τον λόγο, επιμένουμε με βροντερή φωνή να διεκδικούμε την αναγνώριση της Γενοκτονίας των Ποντίων και από τη διεθνή κοινότητα και από την ίδια την Τουρκία. Οι λαοί, κυρίες και κύριοι συνάδελφοι, δεν προχωρούν μπροστά αν μένουν αιχμάλωτοι στο χθες και σε παιχνίδι με τις λέξεις.

Στον Πόντο συντελέστηκε γενοκτονία. Δεν ήταν τυχαίο γεγονός. Υπήρξε μέρος σχεδίου για την εκκαθάριση των εθνικών μειονοτήτων αρχικώς από το νεοτουρκικό και εν συνεχεία από το κεμαλικό καθεστώς. Πρόκειται για έγκλημα εις βάρος της ανθρωπότητας, έγκλημα για το οποίο ακόμα δεν έχουμε ακούσει μια συγγνώμη. Είναι ένα έγκλημα για το οποίο οι αυτόπτες μάρτυρες έλεγαν ότι ποτέ γραπτός λόγος δεν θα μπορέσει να αντικατοπτρίσει το πραγματικό μέγεθος των σφαγών, των λεηλασιών, των εκτελέσεων και των βιασμών.

Η βίαιη εξολόθρευση του ποντιακού Ελληνισμού, η τραγική κατάληξη ενός από τα πιο δυναμικά κομμάτια του Ελληνισμού και ο εκτοπισμός του από την πατρογονική του εστία δεν στάθηκαν παράγοντες ικανοί να τον εξαφανίσουν.

Ο ποντιακός Ελληνισμός μετέφερε στην Ελλάδα τις αξίες, τον δυναμισμό, την αγάπη για την πατρίδα και την οικογένεια. Σε όποιο μέρος της χώρας και αν εγκαταστάθηκαν, στην Αθήνα, τη Θεσσαλονίκη, την Πιερία, το Κιλκίς και αλλού, οι Πόντιοι στάθηκαν όρθιοι και πρόκοψαν. Αλλά, κυρίως με τη δράση τους βοήθησαν τα μέγιστα ώστε να μείνει ζωντανή η μνήμη της γενοκτονίας.

Κυρίες και κύριοι συνάδελφοι, μόνο η αλήθεια λυτρώνει. Γι’ αυτό συνεχίζουμε και θα συνεχίσουμε να αγωνιζόμαστε για όσο χρειαστεί για τη δικαίωση. Όλοι μαζί συνεχίζουμε και θα συνεχίζουμε να αγωνιζόμαστε με το κεφάλι σκυμμένο από σεβασμό στα θύματα της γενοκτονίας των Ποντίων για την αναγνώρισή της. Αιωνία τους η μνήμη!

Από την Κοινοβουλευτική Ομάδα της Νέας Δημοκρατίας τον λόγο έχει ο κ. Λάζαρος Τσαβδαρίδης.

Όλοι οι ομιλούντες θα έχουν τον λόγο για πέντε λεπτά.

Παρακαλώ, κύριε συνάδελφε.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, στις 24 Φεβρουαρίου 1994 η Βουλή των Ελλήνων ψήφισε ομόφωνα την ανακήρυξη της 19ης Μαΐου ως Ημέρα Μνήμης για τη Γενοκτονία των Ελλήνων στον μικρασιατικό Πόντο. Αναγνώρισε με τον τρόπο αυτό, ως όφειλε, τις σφαγές, τους εκτοπισμούς και τη γενοκτονία του ποντιακού Ελληνισμού, που πραγματοποιήθηκαν από το κίνημα των Νεότουρκων, αλλά και των κεμαλικών, κατά την περίοδο 1914 – 1923, η οποία εκτιμάται ότι στοίχισε τη ζωή σε πάνω από τριακόσιες πενήντα χιλιάδες Έλληνες από την Τραπεζούντα, τη Σαμψούντα, την Αργυρούπολη, την Κερασούντα, την Αμάσεια και άλλες περιοχές του Πόντου.

Η χθεσινή επέτειος της γενοκτονίας του ποντιακού Ελληνισμού είναι βεβαίως μια ημερομηνία που αποτυπώνει ημερολογιακά αυτά που όλοι οι Έλληνες, και ιδιαίτερα εμείς οι Πόντιοι, κουβαλάμε κάθε μέρα ως βαθιά οδύνη μέσα στις ψυχές μας. Γιατί οι μνήμες ζουν καθημερινά μέσα μας, μεταλαμπαδεύτηκαν και θα συνεχίσουν να μεταλαμπαδεύονται από γενιά σε γενιά, κρατώντας ολοζώντανες τις ρίζες μας και ολοζώντανο το χρέος μας.

Να μην αφήσουμε ποτέ τη βαριά σκιά μιας από τις πιο μαύρες σελίδες στη σύγχρονη ιστορία του γένους μας να σβήσει τη λάμψη του ηρωισμού του ποντιακού λαού, αλλά και να σκεπάσει με λήθη την αγάπη για τις αλησμόνητες πατρίδες. Ούτε όμως να επιτρέψουμε ποτέ να ξεχαστεί από τη διεθνή κοινότητα ένα από τα αγριότερα εγκλήματα της Τουρκίας κατά της ανθρωπότητας που μαζί με τα εγκλήματα κατά των Κυπρίων, των Μικρασιατών, αλλά και των Αρμενίων, είχαν μοναδικό στόχο τον αφελληνισμό της Ανατολής.

Η γενοκτονία των Ελλήνων του Πόντου ζητάει δικαίωση από την ίδια την ιστορία. Και ως Έλληνες οφείλουμε να στέλνουμε διαρκώς ηχηρό το μήνυμα στην Τουρκία ότι οφείλει επιτέλους να αναγνωρίσει τη γενοκτονία και να ζητήσει ρητά και κατηγορηματικά συγγνώμη για όλα τα δεινά που προκάλεσε στον υπερήφανο, προοδευτικό και δημιουργικό ποντιακό Ελληνισμό.

Ο ποντιακός Ελληνισμός, παρά την τραγική ιστορική του διαδρομή και τον ξεριζωμό του από τα ιερά του χώματα, όπου και άκμασε για πάνω από τρεις χιλιάδες χρόνια, συνεχίζει να μεγαλουργεί στην Ελλάδα αλλά και τη διασπορά, αποδεικνύοντας ότι οι ποντιακές ρίζες ισχυροποιούνται ακόμη και όταν απλώνονται πολύ μακριά από τον κορμό του δέντρου μας, που βρίσκεται στις αλησμόνητες πατρίδες.

Η απαίτηση αυτή δεν έχει στόχο, ούτε να αναζωπυρώσει μίση ούτε να λειτουργήσει ως θρυαλλίδα αντεκδίκησης ούτε να καταδικάσει συλλήβδην ως βάρβαρο έναν ολόκληρο λαό της εξ ανατολών γείτονος τη σύγχρονη εποχή. Έχει όμως στόχο να διατρανώσει ότι δεν είναι δυνατόν οι σχέσεις της ειρηνικής συνύπαρξης των δύο λαών, την οποία και επιθυμούμε, να δηλητηριάζονται εσαεί αλλά και μονομερώς από τη σκόπιμη λήθη της Τουρκίας να αποδεχθεί εγκλήματα κατά της ανθρωπότητας που διέπραξε και ακόμα και σήμερα επιμόνως αρνείται, ασελγώντας πάνω στη μνήμη των αδικοχαμένων αδελφών Ελλήνων του Πόντου.

Κάτω από το χαλί της ιστορίας δεν είμαστε διατεθειμένοι να βάλουμε τίποτα. Χωρίς αποδοχή και συγγνώμη δεν υπάρχει συγχώρεση, ούτε δικαιοσύνη ούτε κάθαρση ούτε γαλήνη ψυχής αυτών που σφαγιάστηκαν, αυτών που ξεριζώθηκαν, αυτών που έζησαν στα επόμενα χρόνια κουβαλώντας τον πόνο, τον καημό και τη νοσταλγία, ούτε σε όλους εμάς τους απογόνους τους.

Πέραν όμως από την αναγνώριση της γενοκτονίας του Ελληνισμού του Πόντου από τη διεθνή κοινότητα, οφείλουμε ως έθνος να αναγνωρίζουμε και την τεράστια προστιθέμενη αξία που ο ποντιακός Ελληνισμός έδωσε τόσο στη μητροπολιτική πατρίδα όσο και στα μήκη και πλάτη της οικουμένης που άνοιξαν την αγκαλιά τους για να του προσφέρουν νέα πατρίδα. Γιατί όπου εγκαταστάθηκαν οι ξεριζωμένοι Πόντιοι, είτε στη χώρα μας είτε στο εξωτερικό, όχι μόνο επιβίωσαν σε συνθήκες εξαιρετικά δύσκολες αλλά αποτέλεσαν και συνεχίζουν να αποτελούν δύναμη δημιουργίας, ανάπτυξης και προόδου, με εφόδια την εργατικότητα, τη θέληση, τη λεβεντιά και τη δύναμη της ψυχής τους.

Κυρίες και κύριοι συνάδελφοι, η σημερινή μέρα δεν είναι μόνο ημέρα μνήμης για το όνειδος της γενοκτονίας, είναι και μέρα υπόσχεσης ότι ενωμένο και ψύχραιμο, μεθοδικό και ισχυρό το έθνος μας θα κινητοποιεί όλες τις δημιουργικές του δυνάμεις για να μην επιτρέψει ποτέ ξανά τέτοια οδύνη και τέτοια καταστροφή.

Στους έκρυθμους καιρούς που ζούμε, με δύο πολέμους να μαίνονται στην ευρύτερη γεωγραφική γειτονιά μας αλλά και την προβληματική γειτονική μας σχέση με την Τουρκία, την Αλβανία, αλλά και τη Βόρεια Μακεδονία, η Ελλάδα με δίκαια και πανίσχυρα όπλα τον πολιτισμό, το πνεύμα και το αδάμαστο εθνικό μας φρόνημα θα βρίσκεται πάντα στη σωστή πλευρά της ιστορίας με κάθε κόστος, γιατί έχει βιώσει το άδικο, γιατί νίκησε το άδικο αλλά και γιατί έχει αναγεννηθεί μέσα από το άδικο, ακόμα και όταν νικάται πρόσκαιρα κάποιες φορές από αυτό μέσα στη μακραίωνη ιστορία της.

Και απέναντι σε όσους ανεπιτυχώς προσπαθούν να θάψουν τη συλλογική μας μνήμη και να αποσιωπήσουν τη γενοκτονία, το μέγιστο των ιστορικών αδίκων, θα ορθώνεται πάντα μπροστά «η Ρωμανία, που ακόμη και αν επέρασεν, ανθεί και φέρει και άλλο».

Αιωνία η μνήμη στα θύματα της Γενοκτονίας των Ελλήνων του Πόντου.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η Βουλευτής Β3΄ Νοτίου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Ραλλία Χρηστίδου.

Παρακαλώ, κυρία συνάδελφε, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα τιμούμε εδώ στην Εθνική Αντιπροσωπεία τη μνήμη των θυμάτων της Γενοκτονίας των Ποντίων που οδήγησε στον θάνατο και τον ξεριζωμό ένα σημαντικό κομμάτι του Ελληνισμού με μεγάλη ιστορία.

Δεν ξεχνούμε πως οι Πόντιοι πρόσφυγες που ήρθαν στην Ελλάδα συνέβαλαν καθοριστικά στην κοινωνική, πολιτιστική και οικονομική ανόρθωση της χώρας παρά τις δυσκολίες και τις αντιξοότητες. Η ιστορία του ποντιακού Ελληνισμού υπήρξε μακρά, υπήρξε τρικυμιώδης. Πολλές ιστορίες από τη γιαγιά μου που ήταν από το Καρς τις θυμάμαι ακόμα.

Η Γενοκτονία του ποντιακού Ελληνισμού από το τουρκικό κράτος δεν στάθηκε ικανή να διακόψει την ιστορική διαδρομή του και την εκ μέρους του διατήρηση της εθνικής ταυτότητας, της γλώσσας, των ηθών, των εθίμων, των λαϊκών παραδόσεων και του πολιτισμού του. Μετά τον ξεριζωμό του από τις πατρογονικές εστίες ενσωματώθηκε στον εθνικό κορμό επιδεικνύοντας ζωτικότητα, δυναμισμό και το ανεξάρτητο προοδευτικό πνεύμα που του επέτρεψε να έχει ενεργό και δημιουργική παρουσία συνεχώς εδώ και παντού.

Η Γενοκτονία των Ποντίων από τον τουρκικό εθνικισμό, που οδήγησε στη σφαγή σε πάνω από τριακόσιες πενήντα χιλιάδες συνανθρώπους μας και οδήγησε στον ξεριζωμό πολλών περισσότερων από τον τόπο τους στην αναζήτηση μιας νέας πατρίδας, αποτελεί μία από τις πιο μαύρες σελίδες της σύγχρονης ιστορίας και μας θυμίζει ότι το μίσος, η μισαλλοδοξία και ο εθνικισμός οδηγούν πάντοτε σε ανθρώπινες τραγωδίες.

Η ανάδειξη της ιστορικής αλήθειας παραμένει ζητούμενο στις μέρες μας. Η παγκόσμια αναγνώριση του εγκλήματος και η καταδίκη του εθνικισμού είναι προϋπόθεση για την ειρηνική συνύπαρξη στον σύγχρονο κόσμο. Γι’ αυτό και η ενίσχυση της ιστορικής μνήμης ώστε να αποτελέσει η αναγνώριση αυτή συμβολική πράξη για την αποτροπή ανάλογων θηριωδιών σε βάρος της ανθρωπότητας αποτελεί θεσμικό μας χρέος.

Και η φετινή 19η Μαΐου, ημέρα μνήμης της Γενοκτονίας των Ελλήνων του Πόντου, έχει στον φόντο της τα τραγικά γεγονότα δύο πολέμων στην ευρύτερη γειτονιά μας και τους χιλιάδες πρόσφυγες που εγκαταλείπουν τις εστίες τους. Η ζωντανή προσφυγική μνήμη των Ποντίων ενεργοποιεί τα αντανακλαστικά της αλληλεγγύης για όλους τους πρόσφυγες από όλους τους πολέμους της σύγχρονης ιστορίας και παράλληλα αυτή η μνήμη είναι η δυνατότερη φωνή για την ειρήνη και την αρμονική συνύπαρξη όλων των λαών. Διατηρούμε τις μνήμες ζωντανές και υπερασπιζόμαστε την ειρήνη και εργαζόμαστε για να σταματήσει κάθε πόλεμος και να σταματήσει κάθε προσπάθεια αναθεωρητισμού.

Το τελευταίο στάδιο της γενοκτονίας είναι η άρνησή της. Η απόδοση δικαιοσύνης ξεκινά με την αναγνώριση της γενοκτονίας, πράξη που συνιστά ηθικό και ιστορικό καθήκον της διεθνούς κοινότητας έναντι των εκατομμυρίων νεκρών και των νεότερων γενιών. Αυτό κάνει ακόμα μεγαλύτερη την ευθύνη να διασφαλιστεί η διεθνής αναγνώριση της Γενοκτονίας των Ελλήνων του Πόντου ως ελάχιστος φόρος τιμής στις τριακόσιες πενήντα χιλιάδες δολοφονημένους και στις εκατοντάδες χιλιάδες ξεριζωμένους.

Όταν το γκρίζο επανέρχεται στην Ευρώπη σημαίνει ότι δεν έχουμε διδαχθεί από τα λάθη του παρελθόντος. Ειδικά στις μέρες μας, μέρες αυξημένης γεωπολιτικής αναταραχής και πολεμικού πυρετού, έχει μεγάλη σημασία να θυμόμαστε τις αιτίες που οδηγούν στη μισαλλοδοξία και τρέφουν τις τυφλές δυνάμεις της καταστροφής, έχει σημασία να θυμόμαστε τις δραματικές συνέπειες του σοβινισμού και την αξία των δικαιωμάτων, των ελευθεριών, της ανεκτικότητας απέναντι στο διαφορετικό, της ειρηνικής συνύπαρξης των λαών. Η δημαγωγία και η πατριδοκαπηλία δεν έχουν θέση αυτή την ημέρα.

Αναγνωρίζοντας τη σπουδαιότητα ότι οι γενιές που έρχονται θα είναι ασφαλείς όταν πάψουν να υπάρχουν οι αιτίες που προκαλούν τους πολέμους και τις γενοκτονίες, αναλαμβάνουμε ως χρέος στα θύματα να εργαστούμε για να μην ξαναγίνει ποτέ καμμία γενοκτονία ξανά.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει ο Βουλευτής Επικρατείας της Κοινοβουλευτικής Ομάδας του ΠΑΣΟΚ - Κίνημα Αλλαγής κ. Δημήτριος Μάντζος.

Παρακαλώ, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, 19 Μαΐου χθες, ημέρα μνήμης του αποτρόπαιου εγκλήματος της Γενοκτονίας των Ελλήνων του Πόντου, ενός ιστορικού γεγονότος εξόντωσης και αφανισμού όχι με εθνική αλλά με διεθνή εμβέλεια, ενός εγκλήματος σε βάρος τελικά ολόκληρης της ανθρωπότητας.

Ιστορικά τεκμηριωμένα ο Ελληνισμός του Πόντου γνώρισε σταδιακά τον εκτοπισμό, την οικονομική εξουθένωση και τελικά τα τάγματα θανάτου έως τον αφανισμό του. Αδυνατεί ο ανθρώπινος νους να συλλάβει τη φρίκη των βίαιων, μαζικών και φονικών γεγονότων. Εκείνη την αιματηρή περίοδο 1914 - 1923 περίπου τριακόσιες πενήντα τρεις χιλιάδες Έλληνες έχασαν μαρτυρικά τη ζωή τους από το κίνημα των Νεοτούρκων και το οθωμανικό κράτος, ενώ πολλοί περισσότεροι εκτοπίστηκαν. Πρόκειται για τη δεύτερη σε μια τριλογία, τραγική τριλογία, γενοκτονιών εις βάρος των Αρμενίων, των Ασσυρίων και των Ελλήνων του Πόντου στην αρχή του 20ου αιώνα, ένα μοτίβο που, δυστυχώς, ακολουθήθηκε και στη συνέχεια με το Ολοκαύτωμα των Εβραίων, αλλά και με γενοκτονίες που συνέβησαν σε άλλες περιοχές του πλανήτη μας.

Όμως, ο πάντα δημιουργικός ποντιακός Ελληνισμός άντεξε. Κατάφερε όχι μόνο να σταθεί όρθιος μέσα στην οδύνη και παρ’ όλη την οδύνη να διατηρήσει τις ρίζες του, την παράδοση, τον πολιτισμό του. Έχασε οικογένειες, έχασε τα σπίτια αλλά ποτέ δεν έχασε τις ρίζες του ο ποντιακός Ελληνισμός. Κράτησε ζωντανή τη συνείδηση, τα έθιμα, τη διάλεκτο στην Ελλάδα και στον κόσμο, στον Απόδημο Ελληνισμό.

Ειδικά φέτος, βαριά σκιά στην επέτειο μνήμης ρίχνει η απώλεια του Μιχάλη Χαραλαμπίδη στις 27 του Μάρτη φέτος, εκείνου του ανθρώπου, του ιδεολόγου πολιτικού που αφιέρωσε τη ζωή του με βάση το ήθος του και τις αξίες του για να αγωνιστεί για τον ποντιακό κόσμο.

Ο αείμνηστος Μιχάλης Χαραλαμπίδης, στη μνήμη του οποίου αφιερώνω αυτήν εδώ την συζήτηση και αυτήν εδώ την εισήγηση, υπήρξε ο οραματιστής για την αναγνώριση από τη Βουλή των Ελλήνων της Γενοκτονίας των Ποντίων, των Ελλήνων του Πόντου, τη 19η Μαΐου. Ήταν, πράγματι, το ΠΑΣΟΚ, η κυβέρνηση του Ανδρέα Παπανδρέου που πριν από τριάντα χρόνια εισηγήθηκε σε τούτη εδώ την Αίθουσα τη θεσμική αναγνώριση της Γενοκτονίας με τον ν.2193/1994.

Σήμερα που βασικά μας δικαιώματα είναι ξανά υπό αμφισβήτηση, σήμερα που ο ανθρωπισμός μας δοκιμάζεται στη Γάζα, στην Ουκρανία και αλλού, σήμερα οφείλουμε περισσότερο από ποτέ να διατηρήσουμε άσβεστη τη φλόγα, να διατηρήσουμε τη φλόγα της ειρήνης, τη φλόγα της αντίστασης στην εξαθλίωση που φέρνει ο πόλεμος.

Αυτή είναι η διαχρονική ποντιακή κληρονομιά, το ποτέ ξανά και παρ’ ότι η γενοκτονία έχει ήδη, πράγματι, αναγνωριστεί από πλήθος κρατών, καθώς και από τη Διεθνή Ένωση Μελέτης των Γενοκτονιών, η προσπάθεια για διεθνή αναγνώριση από τη διεθνή κοινότητα πρέπει να συνεχιστεί.

Ο αγώνας μας για διατήρηση άσβεστης της ιστορικής μνήμης της γενοκτονίας δεν συνεχίζεται για λόγους εκδίκησης εναντίον εκείνων που τη διέπραξαν, αλλά για να μην επιτρέψουμε την επανάληψη διάπραξης όμοιων θηριωδιών κατά της ανθρωπότητας και αυτή είναι μια πολιτική αρχών που πρέπει με συνέπεια όλες οι ελληνικές κυβερνήσεις διαχρονικά να υπηρετούν. Και τούτο το μήνυμα οφείλει η Ελλάδα να το εκπέμψει δυνατά σε όλα τα άλλα κράτη και σε όλα τα διεθνή fora, καθότι έχει πρόσθετο ειδικό βάρος στην παγκόσμια αυτή συγκυρία με τις πολλαπλές εστίες πολέμου να μαίνονται, ιδίως όταν η γειτονική Τουρκία ισχυρίζεται ότι επιθυμεί έντονο και ειλικρινή διάλογο, δείχνοντας παράλληλα ασέβεια στους νεκρούς της γενοκτονίας και απροθυμία να απέχει ακόμα και από την προκλητική της ρητορική την ίδια εκείνη ημέρα της οδύνης και του πένθους, παρά τη διακήρυξη των Αθηνών και τα ήρεμα νερά που τόσο συχνά προβάλλονται και από την ελληνική Κυβέρνηση.

Τόσο η χώρα μας, λοιπόν, όσο και η διεθνής κοινότητα όχι μόνο δεν πρέπει να πάψουν αλλά πρέπει να συνεχίσουν να τιμούν τη μνήμη των θυμάτων της ποντιακής γενοκτονίας, αλλά και να καλούν επίμονα την Τουρκία να σταθεί στο ύψος των ευθυνών της, να αναγνωρίσει, παραδεχόμενη ότι στο παρελθόν στο έδαφός της διαπράχθηκαν εγκλήματα που δεν πρέπει ποτέ να επαναληφθούν.

Η χώρα μας οφείλει να επιδιώξει σθεναρά τη δημιουργία κοινής αντίληψης με τους εταίρους μας στην Ευρωπαϊκή Ένωση ότι ο πολυπόθητος εκδημοκρατισμός της Τουρκίας περιλαμβάνει τον ελεύθερο διάλογο στο εσωτερικό της χώρας για τα ιστορικά γεγονότα του παρελθόντος, την αναγνώριση αυτών των ιστορικών γεγονότων και την αποκατάσταση των αδικιών, τη δημιουργία συνθηκών συλλογικής αυτογνωσίας και πραγματικής αποδοχής της ιστορικής αλήθειας.

Πρέπει, κύριε Πρόεδρε, κυρίες και συνάδελφοι, η υπόμνηση της ποντιακής γενοκτονίας στο διεθνές περιβάλλον να εξακολουθεί να είναι συστατικό στοιχείο της εξωτερικής μας πολιτικής. Εκατόν πέντε χρόνια μετά δεν ξεχνάμε. Τιμούμε και συνεχίζουμε να αγωνιζόμαστε για την ειρήνη, κρατούμε ζωντανή τη φλόγα, γιατί λαός χωρίς ιστορική μνήμη δεν μπορεί να έχει προοπτική για ένα καλύτερο μέλλον.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η Βουλευτής του Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Η 19η Μάη, Ημέρα Μνήμης της Γενοκτονίας των Ποντίων, έχει σημαδευτεί από τον βάρβαρο ξεριζωμό των Ελλήνων του Πόντου με εκατοντάδες χιλιάδες θύματα και πάνω από ένα εκατομμύριο εκτοπισμένους που οδηγήθηκαν στην προσφυγιά. Ήταν στις 19 Μαΐου του 1919 που ο Μουσταφά Κεμάλ αποβιβάστηκε στη Σαμψούντα για να ξεκινήσει τη δεύτερη και πιο άγρια φάση της ποντιακής γενοκτονίας. Εκατόν πέντε χρόνια μετά και οι οικογένειες των ξεριζωμένων κουβαλούν πολλές ματωμένες ιστορίες.

Όσο κι αν γίνεται προσπάθεια σήμερα να «αποστεωθεί» η σφαγή και η προσφυγοποίηση εκατοντάδων χιλιάδων Ποντίων από την ουσία για να συγκαλυφθούν τα αίτια, τα διδάγματα παραμένουν επίκαιρα γιατί βασικός παράγοντας που συντέλεσε στη γενοκτονία ήταν η άνοδος του τουρκικού φασιστικού εθνικισμού. Η ανερχόμενη αστική τάξη της Τουρκίας διεκδικούσε το έθνος-κράτος της και το χτύπημα των βασικών ανταγωνιστών της αποτελούσε απαραίτητη προϋπόθεση για την εδραίωση της κυριαρχίας της στο συγκεκριμένο γεωγραφικό οικονομικό χώρο. Οι εθνικές μειονότητες αξιοποιούνταν από τις αντίστοιχες άρχουσες τάξεις τους ως ασπίδα αλλά και ως μοχλός πίεσης για την προώθηση των δικών τους συμφερόντων. Τις εξέθεταν ουσιαστικά άμεσα στα πυρά του εκάστοτε αντιπάλου. Καλλιεργούσαν κάλπικες προσδοκίες ότι η λύση στο ζήτημα του Πόντου θα ερχόταν με την παρέμβαση των λεγόμενων μεγάλων δυνάμεων και όχι από τις ίδιες τις δυνάμεις του ποντιακού λαού. Εξάλλου, οι σφαγές, οι εθνοκαθάρσεις, οι προσφυγοποιήσεις, οι αναγκαστικές αφομοιωτικές πολιτικές ήταν κοινός παρονομαστής στα Βαλκάνια και όχι μόνο.

Δεύτερος παράγοντας, βέβαια, ήταν και οι επιδιώξεις της αστικής τάξης της Ελλάδας. Με τις βλέψεις του ελληνικού κεφαλαίου στραμμένες στην ιδιαίτερα πλούσια περιοχή της Μικράς Ασίας, ο Πόντος ερχόταν σε δεύτερη μοίρα, αλλά και όταν οι Πόντιοι πρόσφυγες ήρθαν στην Ελλάδα βρέθηκαν αντιμέτωποι με την απαξίωση του ελληνικού κράτους και του πολιτικού του προσωπικού που τους στοίβαξαν σε συνοικισμούς-γκέτο και τους αξιοποιούσαν ως φτηνό εργατικό δυναμικό.

Σε όλη την αιματοβαμμένη ιστορία του 20ου αιώνα μέχρι και τις μέρες μας οι λαοί πληρώνουν ακριβά τους ανελέητους ανταγωνισμούς ανάμεσα σε κράτη ανάμεσα σε ιμπεριαλιστικές συμμαχίες.

Η Γενοκτονία των Ποντίων σχετίζεται άμεσα με τις συγκρούσεις για τη νομή της κλυδωνιζόμενης τότε οθωμανικής αυτοκρατορίας στο πλαίσιο και του πρώτου παγκοσμίου πολέμου για την αναδιανομή των παγκόσμιων αγορών και των πλουτοπαραγωγικών πηγών. Ακόμα και όταν κορυφώθηκε το δράμα του ποντιακού λαού, οι πρεσβείες ισχυρών καπιταλιστικών κρατών της Ευρώπης και των ΗΠΑ δεν έκαναν απολύτως τίποτα για να εμποδίσουν τις σφαγές ή για να σώσουν τους ανθρώπους που κινδύνευαν.

Σήμερα, εκατόν πέντε χρόνια μετά, η μεγαλύτερη τιμή στην ιστορία του ποντιακού λαού είναι ο αγώνας για να μη ζήσει ποτέ ξανά κανείς λαός όλα όσα έζησε ο ίδιος, γι’ αυτό συνδέεται άμεσα με την πάλη για να απεμπλακεί η χώρα μας από τους επικίνδυνους σχεδιασμούς ΗΠΑ, ΝΑΤΟ και Ευρωπαϊκής Ένωσης στην περιοχή μας, για να κλείσουν όλες οι νατοϊκές βάσεις που καθιστούν τη χώρα μας μαγνήτη επιθέσεων, για να σταματήσει η εμπλοκή της χώρας μας με ευθύνη της Κυβέρνησης της Νέας Δημοκρατίας και με την ανοχή άλλων κομμάτων στο μακελειό στην Ουκρανία και στη Μέση Ανατολή, για να σταματήσει η γενοκτονία του παλαιστινιακού λαού από το κατοχικό κράτος του Ισραήλ. Η καλύτερη τιμή και μνήμη είναι ο αγώνας για να σπάσει ο φαύλος κύκλος της εκμετάλλευσης των πολέμων και της προσφυγιάς.

Το ΚΚΕ όλα αυτά τα χρόνια στηρίζει κάθε δίκαιη διεκδίκηση του οργανωμένου ποντιακού κινήματος. Θεωρούμε ότι πρέπει να αναδειχθεί και να στηριχθεί από το κράτος η πολιτιστική και πνευματική δραστηριότητα των Ποντίων όλων των γενεών. Η αξιοποίηση της ιστορικής μνήμης από τον λαό οφείλει να αναπτύσσει αντισώματα στην εθνικιστική ρητορική, να εξουδετερώνει το δηλητήριο του εθνικιστικού μίσους.

Πρωτοστατούμε ως ΚΚΕ και για την επίλυση των σοβαρών προβλημάτων αποκατάστασης που εξακολουθούν να αντιμετωπίζουν οι χιλιάδες ομογενείς που εγκαταστάθηκαν στην πατρίδα μας μετά τη διάλυση της Σοβιετικής Ένωσης. Εκατόν πέντε χρόνια μετά στηρίζουμε τη δίκαιη διεκδίκηση για τη διεθνή αναγνώριση της γενοκτονίας του ποντιακού Ελληνισμού.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει ο Βουλευτής Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

«Επιτέλους, τους ξεριζώσαμε». Με αυτήν τη φράση ο Μουσταφά Κεμάλ τον Αύγουστο του 1923 όριζε την εξόντωση του μισού πληθυσμού και τον εκτοπισμό -ξεριζωμό του άλλου μισού πληθυσμού του Πόντου. Τριακόσιες πενήντα τρεις χιλιάδες ψυχές από τότε ψάχνουν δικαίωση. Η επίσημη Τουρκία διαχρονικά αρνείται τη σφαγή των Ελλήνων του Πόντου και όταν έρχεται αντιμέτωπη με τα αδιάσειστα ντοκουμέντα, τα αποδίδει στις αναπόφευκτες ακρότητες του πολέμου και σε παράπλευρες απώλειες λόγω καιρικών συνθηκών και άλλα τέτοια φαιδρά.

Η αλήθεια, όμως, είναι πολύ διαφορετική. Η Γενοκτονία των Ελλήνων στον Πόντο υπήρξε το αποτέλεσμα της πάγιας απόφασης των Τούρκων σφαγέων για τη φυσική εξαφάνιση των τοπικών εθνοτήτων με τις γενοκτονίες των χριστιανικών λαών, Ελλήνων, Αρμενίων, Ασσυρίων και με τη βίαιη τουρκοποίηση των μουσουλμανικών εθνοτήτων, όπως οι Κούρδοι, που συνέχισαν να παραμένουν στην τουρκική πλέον επικράτεια.

Η διεθνής αναγνώριση της Γενοκτονίας του ποντιακού Ελληνισμού δημιουργεί ένα πολιτικό κεφάλαιο που εξουδετερώνει τις μελλοντικές προκλήσεις της Άγκυρας. Αντίθετα, η λήθη και η κατάθεση στεφάνων στον σφαγέα του ποντιακού Ελληνισμού Μουσταφά Κεμάλ καμμία συνδρομή δεν προσφέρει στον πόνο όσων έχασαν μάνα, πατέρα, άνδρα, γυναίκα και παιδιά.

Δεν υπάρχει ελληνοτουρκική φιλία και το άκουσμά της είναι χλεύη στον πόνο μας. Ως εγγονός Ποντίων εκπατρισθέντων γνωρίζω καλά και από πρώτο χέρι τον πόνο και τη δυστυχία που τράβηξαν οι Έλληνες από τους Τούρκους, τον πόνο από την προσφυγιά, στην πατρίδα να είναι ξένοι και από τη γη τους ξεριζωμένοι. Η νοοτροπία, οι μηχανισμοί και οι πολιτικές της προαιώνιας εχθρικής γειτονικής χώρας που πραγματοποίησε τις γενοκτονίες των Αρμενίων, των Ασσυρίων και των Ελλήνων του Πόντου είναι όμοιοι με αυτούς που προκάλεσαν τα γεγονότα του 1942, του 1955, του 1964 και του 1974. Είναι οι ίδιοι που οδήγησαν στην εξαφάνιση της ελληνικής κοινότητας της Κωνσταντινούπολης. Είναι οι ίδιοι μηχανισμοί που έδωσαν και δίνουν τροφή στην Αλβανία να ονειρεύεται τη «Μεγάλη Αλβανία», καταδυναστεύοντας τους Έλληνες της Βορείου Ηπείρου και τον μεγαλοϊδεατισμό των Σκοπιανών. Είναι οι ίδιοι μηχανισμοί που συνεχίζουν την κατοχή στην Κύπρο και ενορχηστρώνουν τις διεκδικήσεις και τις προκλήσεις της Τουρκίας στο Αιγαίο, στη Θράκη και σε λίγο και σε ολόκληρη την Ελλάδα.

Η αλήθεια και η ιστορική μνήμη, αλλά και η διεκδίκηση των αλύτρωτων πατρίδων είναι ο μόνος δρόμος για τη συνέχιση του Ελληνισμού. Και Ελληνισμός είναι όπου έχει υπάρξει νεκρός έστω κι ένας Έλληνας στρατιώτης, όπου έχει κλάψει έστω και μια Ελληνίδα μάνα. Χωρίς εθνική ταυτότητα είμαστε ανύπαρκτοι. Το πλάτεμα και το βάθεμα της συνείδησης της Γενοκτονίας στο σύνολο του ελληνικού λαού ανεξαρτήτως καταγωγής και ο αγώνας για την υποστήριξη της αναγνώρισης της Γενοκτονίας του ποντιακού Ελληνισμού πρώτα από τη διεθνή κοινότητα και στη συνέχεια από την ίδια την Τουρκία δεν αποτελεί μια πράξη οπισθοδρόμησης και μισαλλοδοξίας, αλλά αποτελεί μια πράξη ρεαλισμού, ανθρωπισμού, ειρήνης και σταθερότητας, γιατί δεν αφορά το παρελθόν, αλλά το παρόν και κυρίως το μέλλον.

Οφείλουμε να κρατήσουμε τη μνήμη ζωντανή, όχι στρογγυλεύοντας και γενικοποιώντας τις κραυγές των νηπίων μας, τους ρόγχους των απαγχονισμένων μας, τις πατημασιές των πεταλωμένων, τον αλύγιστο πόνο των βιασθέντων, την οργή των χιλιάδων μαρτύρων του Ελληνισμού. Αλίμονό μας αν σιωπήσουμε στον βουβό πόνο και το αδούλωτο πνεύμα του αδούλωτου Έλληνα Πόντιου! Αλίμονό μας αν δεν μιλάμε στις νέες γενιές για τη λαλιά που φιμώθηκε και την πατρίδα που έμεινε πίσω! Αν ξεχάσουμε ή αν χαθεί η ζωή μας χωρίς να κάνουμε τα πάντα για να θυμούνται οι Έλληνες, ας μείνουμε βουβοί τώρα και για πάντα! Δεν θα μας αρμόζει πια ο λόγος!

Αιωνία τους η μνήμη!

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η Βουλευτής Ιωαννίνων της Κοινοβουλευτικής Ομάδας της Νέας Αριστεράς κ. Μερόπη Τζούφη.

Ορίστε, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα, εκατόν πέντε χρόνια από τη Γενοκτονία των Ελλήνων του Πόντου θυμόμαστε και τιμούμε στην Ολομέλεια της ελληνικής Βουλής τους νεκρούς, τους αγνοούμενους και τους ξεριζωμένους. Θυμόμαστε επίσης και αναλογιζόμαστε τις καταστροφικές συνέπειες του πολέμου και του εθνικιστικού παροξυσμού. Ανακαλούμε τα συχνά εγκλήματα κατά της ανθρωπότητας, τα Τάγματα Εργασίας, τον ξεριζωμό από τις πατρογονικές εστίες και τα προσφυγικά κύματα για την επιβίωση από τις δολοφονίες και τις θανατώσεις από τους Νεότουρκους. Περισσότεροι από τριακόσιες πενήντα χιλιάδες Πόντιοι εξολοθρεύτηκαν, περισσότεροι από τετρακόσιες χιλιάδες ξεριζώθηκαν και έφτασαν στην Ελλάδα, αφήνοντας πίσω τους έναν πολιτισμό τριών χιλιετιών, προγονικά εδάφη, εκκλησίες, τάφους και σχολεία.

Οι μαζικές σφαγές, οι εκτοπισμοί, η προσφυγιά σήμαναν το ξερίζωμα του ποντιακού Ελληνισμού από τα σπίτια του, αλλά όχι και το τέλος της συνεισφοράς του. Η άφιξη των Ποντίων στις νέες πατρίδες ήταν η απαρχή μιας δύσκολης, αλλά δημιουργικής πορείας για τον ποντιακό Ελληνισμό. Οι πρόσφυγες μετέφεραν στην Ελλάδα την ιδιαίτερη πολιτισμική τους ταυτότητα, προϊόν της μακραίωνης παραμονής τους στον γενέθλιο τόπο, την ιστορία, τον πολιτισμό, τα ήθη και τα έθιμα, τις αξίες, τη λάμψη, την αρχοντιά, τον χορό και το τραγούδι και με αυτά πορεύτηκαν δεκάδες χρόνια μεταφέροντάς τα από γενιά σε γενιά.

Στην Ελλάδα οι Έλληνες του Πόντου πάλεψαν με αντίξοες συνθήκες και αντιμετώπισαν συχνά σκληρές διακρίσεις και αποκλεισμούς. Παρά τις μεγάλες δυσκολίες, με τη σκληρή δουλειά τους, τη συμμετοχή τους σε κοινωνικούς και πολιτικούς αγώνες και τον πολιτισμό τους κατοχύρωσαν τη θέση τους. Κατάφεραν με τον χρόνο να ενταχθούν στην ελληνική κοινωνία και συνέβαλαν τα μέγιστα στην ανάπτυξη και την πρόοδο σε οικονομικό, πολιτιστικό και κοινωνικό επίπεδο. Δούλεψαν σκληρά και ανάστησαν χωριά και πόλεις. Η διατήρηση της μνήμης απέναντι στη λήθη τούς οδήγησε να συμβάλουν τα μέγιστα στον σύγχρονο ελληνικό πολιτισμό, στις τέχνες και στα γράμματα, αλλά και στην οικονομική ανάπτυξη του τόπου και ως πρόσφυγες να γίνουν μοχλός της χώρας μας για προκοπή και κοινωνική ευημερία.

Η συλλογική αυτή συνείδηση της ρήξης και του ξεριζωμού ως τεράστια βιωματική εμπειρία καταγράφεται στην προφορική και κοινωνική ιστορία του τόπου μας. Ο ποντιακός προσφυγικός πληθυσμός, αφού αρχικά βίωσε το δράμα του διωγμού, υπέστη όλη την κακουχία της εγκατάστασης και της δημιουργίας από την αρχή. Η νοσταλγία της πατρίδας, το βίωμα της διάκρισης, του κοινωνικού ρατσισμού, των ξερονησιών και της κάθαρσης καταγράφεται, επίσης, ως θέση του πρόσφυγα στην Ελλάδα του 20ου αιώνα και γίνεται πείσμα για ζωή, αγώνας για κοινωνική καταξίωση με περηφάνια και με ελπίδα για πρόοδο.

Κυρίες και κύριοι συνάδελφοι, εκατόν πέντε χρόνια μετά, το δίκαιο αίτημα για τη διεθνή αναγνώριση της Γενοκτονίας των Ποντίων παραμένει επίκαιρο. Βεβαίως, ο αγώνας για τη διεθνή αναγνώριση δεν μπορεί παρά να συνδυάζεται με τον καθημερινό αγώνα για την ειρήνη και τη σταθερότητα στην περιοχή μας. Η σημερινή μέρα μνήμης αποτελεί μια ακόμη αφορμή να αναλογιστούμε το χρέος μας απέναντι στα θύματα της γενοκτονίας, να συνεχίσουμε να δίνουμε τον αγώνα μας βεβαίως για την επιβεβαίωση και την επιβίωση της ιστορικής μνήμης, αλλά να στεκόμαστε και απέναντι σε κάθε έγκλημα κατά της ανθρωπότητας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Οφείλουμε να διατηρήσουμε ζωντανή τη μνήμη των γεγονότων, να μαθαίνουμε, να τιμούμε και να επιδιώκουμε να διατηρούμε τους δεσμούς με το παρελθόν και την ιστορία μας, για να μπορούμε να αντιμετωπίζουμε τις προκλήσεις του μέλλοντος με νηφαλιότητα.

Σήμερα στη γειτονιά μας και πάλι εξελίσσεται μια γενοκτονία. Εκατοντάδες χιλιάδες παιδιά, μητέρες και άμαχοι πολίτες της Παλαιστίνης βρίσκονται κάτω από τους διαρκείς βομβαρδισμούς της πολεμικής μηχανής του Ισραήλ και της Δύσης. Κάθε μέρα και εκατοντάδες νεκροί και νέοι κατατρεγμένοι πρόσφυγες, δίχως μέσο και τόπο διαφυγής, φυλακισμένοι επί της ουσίας σε μια υπαίθρια φυλακή σε μια λωρίδα γης με έκταση παρόμοια της Άνδρου, όπου δολοφονούνται αθώες ψυχές, όπου ένας λαός εξοντώνεται γιατί ζητάει να ζει ελεύθερα στον τόπο του.

Το χρέος μας απέναντι στα θύματα, τους χιλιάδες νεκρούς και τους πρόσφυγες είναι βαρύ και μας καλεί να σταθούμε στη σωστή πλευρά της ιστορίας και να ενώσουμε τη φωνή μας με το παγκόσμιο κίνημα για ειρήνη, ελευθερία, δημοκρατία και δικαιοσύνη. Παράλληλα, οφείλουμε να αντιστεκόμαστε στον αναθεωρητισμό και να υπερασπιζόμαστε το Διεθνές Δίκαιο και τα ανθρώπινα δικαιώματα.

Κυρίες και κύριοι συνάδελφοι, η ιστορία και το βίωμα του ποντιακού Ελληνισμού παραμένει ζωντανή χάρη στις προσφυγικές ροές του παρελθόντος που επέλεξαν τη χώρα μας για ένα καλύτερο μέλλον, που μας φτάνει στο παρόν. Με την ίδια ματιά, ας αντικρίσουμε τα νέα εγκλήματα κατά της ανθρωπότητας που συμβαίνουν την ώρα που μιλάμε στην Ουκρανία, στη Γάζα και αλλού, στην Ασία, στην Αφρική, σε όλον τον κόσμο.

Ας είναι, λοιπόν, η σημερινή μέρα μια ακόμη υπενθύμιση της διαρκούς ανάγκης εγρήγορσης της ανθρωπότητας για τον σεβασμό των ανθρωπίνων δικαιωμάτων και πρωτίστως για τη διαφύλαξη της ειρήνης.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τρεις εκπαιδευτικοί συνοδοί τους από το 3ο και 9ο Δημοτικό Σχολείο Νέας Ιωνίας Βόλου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Πρόεδρος της Κοινοβουλευτικής Ομάδας Νίκη και Βουλευτής Α΄ Θεσσαλονίκης κ. Δημήτριος Νατσιός.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, Ημέρα Μνήμης της Γενοκτονίας των Ποντίων η χθεσινή. Τι είναι η μνήμη; Είναι το πιο μεγάλο αμυντήριο που διαθέτουμε, το πιο ισχυρό όπλο. Αυτό που μας κράτησε στους σκοτεινούς αιώνες της σκλαβιάς. Η μνήμη συντηρεί το ολόδροσο δέντρο της παραδόσεώς μας, της εθνικής μας ταυτότητας. Και ποια είναι η μεγαλύτερη εσωτερική απειλή μας; Η λήθη. Να ξεχάσουμε ποιοι είμαστε και τι είμαστε, να χάσουμε την ταυτότητά μας να ναρκωθούμε, να απογοητευτούμε, να σαπίσουμε πάνω στο δέντρο που μας έδωσε ζωή. Και ακριβώς σε αυτή την εθνοκτόνο λήθη, συντηρούνται δυστυχώς πράξεις σαν αυτές που διαβάσαμε και είδαμε χθες και αφορούν Πρωθυπουργό και Αρχηγό Αξιωματικής Αντιπολιτεύσεως.

Ο κ. Κασσελάκης κυλιόταν ανάσκελα στα πεζοδρόμια, χαριεντιζόμενος με ένα δύσμοιρο σκυλί. Ο δε κ. Μητσοτάκης στο TikTok φαιδρολογούσε με τις ανοησίες κάποιου από την Αμερική ότι είναι ο σωσίας του στην Ελλάδα -αυτός που είναι στην Αμερική το έλεγε- και ότι ο ίδιος είναι στην Ουγκάντα και καλούσε να τον σώσει. Μην προσβάλλετε την Ουγκάντα, προφανώς είναι πιο σοβαρή η πολιτική εκεί. Μετά να μην απορούμε γιατί ο κόσμος γυρίζει την πλάτη και στους πολιτικούς και στην πολιτική.

Απέναντι, όμως, η βάρβαρη σοβαρότητα των Τούρκων γίνεται ολοένα και πιο απειλητική και τρέφεται από την υμετέρα ρηχότητα. Τέτοια βλέπουν οι Τούρκοι και εντείνουν τις προκλήσεις. Ο κ. Ερντογάν σε μήνυμά του επαίνεσε τον σφαγέα Κεμάλ -τον γενοκτόνο μας Κεμάλ- δηλώνοντας, μεταξύ άλλων, -χτες αυτά- τα εξής: Μπορούμε να συνεχίσουμε τον αγώνα της χώρας μας για ανάπτυξη, μεγέθυνση -προσοχή στη λέξη, μεγέθυνση!- και ενδυνάμωση, παρά τις κάθε είδους πιέσεις και προκλήσεις που αντιμετωπίζει η χώρα μας, μόνο αν ενστερνιστούμε το πνεύμα, την ουσία, τις αρχές, τα ιδανικά και τους στόχους της 19ης Μαΐου.

Μεγέθυνση τι σημαίνει και προς τα πού την ονειροφαντάζεται; Απαντώ: Πρόσφατα διαβάσαμε εντάχθηκε στο επίσημο εκπαιδευτικό πρόγραμμα των τουρκικών σχολείων -στα αναλυτικά τους προγράμματα, δηλαδή- με απόφαση του τουρκικού Υπουργείου Παιδείας, η οποία δημοσιεύτηκε στις 28 Απριλίου, μάθημα για την εισαγωγή «Γαλάζια Πατρίδα» και την πατρίδα του ουρανού, όπως το ονόμασαν το μάθημα. Μπορεί να ακούγονται ως γελοιότητες, αλλά μιλάμε για Τούρκους, που ουδέποτε αναγνώρισαν καμμία γενοκτονία, γιατί είναι ικανοί να ξαναδιαπράξουν –γι’ αυτό δεν αναγνωρίζουν- και διαπράττουν βαρβαρότητες και γενοκτονίες.

Η μεγέθυνση για τους Τούρκους μεταφράζεται επαναλαμβάνω ως «Γαλάζια Πατρίδα» -δηλαδή, το Αιγαίο και τα νησιά του- και προφανώς, για να το εισάγουν ως μάθημα στα σχολεία τους, ετοιμάζουν τη γενιά που θα ανδρωθεί με την ιδέα ότι η «Γαλάζια Πατρίδα» είναι σκλαβωμένη στους Έλληνες. Εμείς διδάσκουμε από το νηπιαγωγείο σεξουαλικές αγωγές και οι Τούρκοι ετοιμάζουν κατακτητικές ορδές. Οι Τούρκοι είναι απαράλλαχτοι και ίδιοι για αιώνες.

Παραπέμπω σε δύο κείμενα που σχετίζονται με τη γενοκτονία. Το πρώτο είναι από το βιβλίο του Χρήστου Αγγελομάτη -παλιός συγγραφέας, μακαρίτης- Το χρονικό της μεγάλης τραγωδίας, το Έπος Μικράς Ασίας «Οι παλαιότεροι θα ενθυμούνται τη δημοσιευθείσα είδηση εις τας αθηναϊκάς εφημερίδας, μίαν ημέραν του Φεβρουαρίου του 1924. Το προσεγγίσαν εις τη Θεσσαλονίκη, ένα αγγλικό πλοίο «Ζαν» που μετέφερε τετρακοσίους τόνους οστών Ελλήνων από τα Μουδανιά στη Μασσαλία δια βιομηχανοποίηση. Οι εργάτες λιμένος Θεσσαλονίκης πληροφορηθέντες το γεγονός, εμπόδισαν το πλοίο να αποπλεύσει. Επενέβη, όμως, ο Άγγλος πρόξενος και απετράπη ο απόπλους. Ήταν τα οστά Ελλήνων στρατιωτών ή απλών ανθρώπων της Μικράς Ασίας!

Το δεύτερο, ένα παλαιότερο κείμενο που είχα διαβάσει στο Νομό Κιλκίς, κύριε Πρόεδρε, είναι κάτι που συνέβη τον Γενάρη του 1952. Πέρα από τον Άγιο Νικόλαο και πάνω στους πρόποδες του Πάικου, βρέθηκε μισοφαγωμένη από άγρια θηρία του βουνού, η ενενηντάχρονη γριούλα Παλάσα Παχατουρίδου. Κανένας συγχωριανός της δεν παραξενεύτηκε. Γνώριζαν καλά το δράμα της μεγαλοκυράς από την Χαυμενία του Κας, πάνω από τον Καύκασο. Η δύστυχη έχασε δέκα υιούς λεβέντες και τον άνδρα της, στη Μικρασιατική Καταστροφή. Τελευταία, είχε χάσει και το μυαλό της. Αναζητούσε κάθε μέρα να βρει τον δρόμο για τη μεγάλη επιστροφή, στην πατρίδα. Ο θάνατος της άμοιρης γριούλας στο χιονισμένο Πάικο και ο θάνατος εκατοντάδων χιλιάδων Ελλήνων και Ελληνίδων του Πόντου, είχαν ένα κοινό στοιχείο: Ήταν απόρροια του λευκού θανάτου. Ο θάνατος φέρνει μία και μόνη ονομασία.

Οι Τούρκοι, όμως, του έβαλαν επίθετο, τον έφεραν στα μέτρα τους, επινόησαν ένα νέο είδος θανάτου: Λευκός θάνατος. Τι είναι ο λευκός θάνατος; Στο βιβλίο «Γενοκτονία στον Εύξεινο Πόντο», ο ΠολυχρόνηςΕνεπικίδης, γράφει: «Οι καλούμενες εκτοπίσεις-εξορίες των κατοίκων ολόκληρων χωριών, οι εξοντωτικές εκείνες οδοιπορίες μέσα στο χιόνι των γυναικοπαίδων και των γερόντων -οι άνδρες βρίσκονταν ήδη στα τάγματα εργασίας στα διαβόητα Αμελέ Ταμπουρού- δεν οδηγούν φυσικά σε κανένα Άουσβιτς, με τους διαβολικά οργανωμένους μηχανισμούς της φυσικής εξόντωσης του ανθρώπου. Όχι. Ήταν, όμως, ένα Άουσβιτς εν ροή. Οι άνθρωποι πέθαιναν καθ’ οδόν. Δεν περπατούσαν για να φτάσουν κάπου. Όχι! Περπατούσαν, για να πεθάνουν από τις κακουχίες, την παγωνιά, την πείνα και τον εξευτελισμό του ανθρώπου. Αυτό ήταν το διαβολικό σύστημα, πονηρά οργανωμένο. Δεν υπήρχε στο τέρμα κανένα Άουσβιτς, γιατί για τους περισσότερους δεν υπήρχε τέρμα. Το ταξίδι προς τον θάνατο ήταν ο θάνατος, όχι το τέρμα του ταξιδιού. Και είναι γνωστό ότι ο Χίτλερ αντέγραψε μεθόδους που είχε εφαρμόσει ο Μουσταφά Κεμάλ.

Νομίζω, κυρία Υπουργέ, ότι αυτή η φωτογραφία δεν είναι τιμητική για το αξίωμά σας, να φωτογραφίζεστε και από πάνω να δεσπόζει το πορτραίτο του γενοκτόνου Μουσταφά Κεμάλ!

Τελειώνω με ένα ψήφισμα της Ένωσης Ποντιακών Σωματείων Πιερίας, των συμπατριωτών μου Ποντίων, οι οποίοι στο τέλος γράφουν, τα εξής: «Θεωρούμε ότι στη μέχρι σήμερα άρνηση των τουρκικών κυβερνήσεων να αναγνωρίσουν τη γενοκτονία των τριακοσίων πενήντα τριών χιλιάδων Ελλήνων του Πόντου, που έγινε από μέρους της κυβέρνησης των Νεότουρκων, ελλοχεύει ο κίνδυνος η σημερινή και οι επόμενες κυβερνήσεις της Τουρκίας να επαναλάβουν την ίδια πολιτική σε βάρος άλλων λαών. Έτσι, ζητάμε από την Επιτροπή Ανθρωπίνων Δικαιωμάτων του ΟΗΕ να κινήσει, στο πλαίσιο των αρμοδιοτήτων της, όλες τις απαραίτητες νόμιμες διαδικασίες, για τον χαρακτηρισμό των πρωταγωνιστών της οργανωμένης εξόντωσης του άνθους της φυλής μας ως εχθρών των ανθρωπίνων δικαιωμάτων και της ανθρωπότητας, για τη στυγερή δράση τους».

Κλείνω με την ευχή και την προσευχή: «Αιωνία η μνήμη των μαρτύρων της Ποντιακής Γης!».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο έχει τώρα ο Βουλευτής Β΄ Θεσσαλονίκης της Κοινοβουλευτικής Ομάδας Σπαρτιάτες, κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, πολύ κύριε Πρόεδρε.

Κυρίες και κύριοι συνάδελφοι Βουλευτές, εχθές ήταν μία μέρα πένθους για τον ποντιακό Ελληνισμό και ταυτόχρονα μία μέρα μνήμης και τιμής, κατά τη διάρκεια της οποίας αποτίσαμε φόρο τιμής στους τριακόσιους πενήντα τρεις χιλιάδες Πόντιους αδελφούς μας, οι οποίοι δυστυχώς σφαγιάστηκαν από τους αιμοσταγείς Τούρκους. Οι Τούρκοι οι οποίοι -ακόμα και σήμερα- όχι μόνο αρνούνται να αναγνωρίσουν τη γενοκτονία, αλλά προβαίνουν συνεχώς σε εμπρηστικές δηλώσεις -ακούσαμε εχθές τον Τούρκο Πρόεδρο Ερντογάν- και σχεδιάζουν «γαλάζιες πατρίδες». Θέλουν και νέες γενοκτονίες οι Τούρκοι! Αυτοί είναι οι -δήθεν- καλοί γείτονες, που κάποιοι προσπαθούν να μας πείσουν ότι έχουν αλλάξει. Δυστυχώς, δεν αλλάζουν! Και αυτό απεδείχθη και το 1955 με τα Σεπτεμβριανά στην Κωνσταντινούπολη και το 1924 στην Ίμβρο και το 1974 στην Κύπρο. Οι Τούρκοι, δυστυχώς, δεν αλλάζουν! Ακόμη και σήμερα!

Θα ήθελα να πω, λοιπόν, ότι ο ποντιακός Ελληνισμός -για όσους δεν το ξέρουνε- ήταν εγκατεστημένος σε αυτή την περιοχή επί τρεις χιλιάδες έτη, από τον 8ο π.Χ. αιώνα, όταν και ιδρύθηκαν οι πρώτες αποικίες από τους Μιλήσιους -από τη Μίλητο, όπως η Τραπεζούντα- μέχρι το 1923, ο Πόντος υπήρξε Κέντρο Πολιτισμού και Ελληνισμού.

Αυτά τα τρεις χιλιάδες χρόνια οι Πόντιοι υπερασπίστηκαν την ελληνική ταυτότητά τους ενάντια σε πάρα πολλούς εισβολείς. Μάλιστα να πω ότι από το 1204 έως το 1461 είχαν ιδρύσει ένα ανεξάρτητο κράτος, την Αυτοκρατορία της Τραπεζούντας, η οποία ουσιαστικά αμύνθηκε επί δύο αιώνες απέναντι στους Σελτζούκους και τους Οθωμανούς Τούρκους. Το 1361 η Τραπεζούντα ήταν η τελευταία μεγάλη πόλη του μεσαιωνικού ελληνισμού που έπεσε στα χέρια των οθωμανών. Έτσι ξεκίνησε το βαθύ σκοτάδι της τουρκικής κυριαρχίας, της οθωμανοκρατίας.

Κατά τη διάρκεια της οθωμανοκρατίας ο Πόντιοι υπέστησαν πάρα πολλούς διωγμούς, αλλά και βίαιους εξισλαμισμούς. Ωστόσο διατήρησαν τα ήθη και τα έθιμά τους και μάλιστα είχαμε και το φαινόμενο του κρυπτοχριστιανισμού. Πάρα πολλοί δηλαδή Πόντιοι στα φανερά βαφτίζονταν οθωμανοί, αλλά στα κρυφά παρέμεναν χριστιανοί. Τόσο μεγάλη ήταν η πίστη και η προσκόλλησή τους στην Ορθοδοξία.

Ωστόσο το 1908 θα ανέβουν στην εξουσία οι Νεότουρκοι, οι Τούρκοι σοβινιστές, οι οποίοι θα καταστρώσουν ένα σχέδιο εξόντωσης όχι μόνο του ποντιακού Ελληνισμού, αλλά και όλου του μικρασιατικού ελληνισμού και όλων των άλλων χριστιανών της οθωμανικής αυτοκρατορίας, των Ασσυρίων, των Χαλδαίων και των Αρμενίων. Μάλιστα δε να πω ότι το σχέδιο αυτό καταστρώθηκε με τη συνεργασία των Γερμανών και ειδικότερα του πρέσβη της Γερμανίας στην Κωνσταντινούπολη, του Λίμαν φον Σάντερς, ο οποίος ήταν φανατικός μισέλληνας και τους είχε καθοδηγήσει στο πώς να εξοντώσουν όλους τους χριστιανικούς πληθυσμούς στην οθωμανική αυτοκρατορία. Το σχέδιο αυτό θα αρχίσει να υλοποιείται από το 1914, από την έναρξη του Α΄ Παγκοσμίου πολέμου, και θα ενταθεί το 1915, όταν η ήττα των Οθωμανών στην περιοχή Σαρικαμίς, της Βορειοανατολικής Μικράς Ασίας, αλλά και η κατάληψη της Τραπεζούντας από τους Ρώσους το 1916 θα καταστήσουν όλους τους Έλληνες του Πόντου υπόπτους στις οθωμανικές αρχές, στις αρχές των Νεότουρκων, με αποτέλεσμα να ξεκινήσουν μια σειρά από συνεχείς διωγμούς.

Οι μέθοδοι της εξόντωσης ήταν πάρα πολλές: πορείες εξόντωσης, τάγματα, θανάτου, δολοφονίες, βιασμοί. Επρόκειτο για ένα συστηματικό σχέδιο εξόντωσης όλων των Ελλήνων του Πόντου και θα πρέπει να πούμε ότι αυτό το σχέδιο αποτυπώθηκε από πάρα πολλά μέσα αμερικανικά, από πάρα πολλούς Αμερικανούς ανταποκριτές και από πάρα πολλούς ξένους στρατιωτικούς, όπως, για παράδειγμα, ο Σοβιετικός ακόλουθος Μιχαήλ Φρούνζε, αλλά και ο Βρετανός ταγματάρχης Πάουελ. Επίσης αποτυπώθηκε από προσωπικότητες της ξένης πολιτικής σκηνής, όπως ο Ουίνστον Τσόρτσιλ και ο Λόυντ Τζορτζ που κατακεραύνωσαν αυτές τις μεθόδους στη Βουλή των Λόρδων. Ωστόσο το τελικό χτύπημα θα δοθεί το 1919, την αποφράδα 19η Μαΐου του 1919, από τον σφαγέα του μικρασιατικού Ελληνισμού, Μουσταφά Κεμάλ Ατατούρκ, τον οποίο δυστυχώς κάποιοι στην Ελλάδα θεωρούν μεγάλη προσωπικότητα. Μάλιστα υπήρξε και δήμαρχος στη Θεσσαλονίκη, απ’ όπου κατάγομαι, ο κ. Γιάννης Μπουτάρης, που ήθελε να ονομάσει και οδό προς τιμήν του. Εκεί καταντήσαμε!

Από τη Σαμψούντα, λοιπόν, ξεκινάει η τελική ευθεία για την εξόντωση του ποντιακού Ελληνισμού. Ο Κεμάλ Ατατούρκ θα εξαπολύσει έναν αιμοσταγή μισέλληνα τον τσέτη Τοπάλ Οσμάν και σύντομα σε όλο τον Πόντο θα ηχήσουν κραυγές αγωνίας από τις σφαγές και τους βιασμούς των Νεότουρκων. Ταυτόχρονα θα ιδρύσει και τα διαβόητα «Δικαστήρια της Ανεξαρτησίας», τα οποία με κωμικές προφάσεις θα συλλαμβάνουν και θα εκτελούν όλους τους Έλληνες που αγωνίζονταν για την ανεξαρτησία του Πόντου. Μάλιστα ήταν τόσο μεγάλο το μίσος των Νεότουρκων για τους Έλληνες Ποντίους, που ως το 1921 εκτελέστηκαν όλοι οι ποδοσφαιριστές μιας ποδοσφαιρικής ομάδας με την επωνυμία «Πόντος», διότι στη φανέλα τους είχαν το γαλανό και το λευκό της ελληνικής σημαίας. Τόσο μεγάλο ήταν το μίσος των Τούρκων για τους Έλληνες.

Δυστυχώς ο επίλογος θα γραφτεί το 1923, όταν θα υπογραφεί η Συνθήκη της Λωζάνης και θα γίνει ανταλλαγή των πληθυσμών. Με αυτόν τον τραγικό τρόπο θα λάβει τέλος μια πορεία τριών χιλιάδων ετών. Ωστόσο οι Πόντιοι θα έρθουν στη μητέρα Ελλάδα, θα ακμάσουν και θα συμμετάσχουν σε όλους τους εθνικούς αγώνες και μάλιστα μέχρι και σήμερα θα αποτελέσουν φορείς προόδου, αλλά και οικονομικής αρωγής προς τη μητέρα πατρίδα.

Εμείς λέμε το εξής: Δεν ξεχνάμε τους τριακόσιους πενήντα τρεις χιλιάδες Έλληνες του Πόντου. Απαιτούμε την αναγνώριση της ποντιακής Γενοκτονίας από τη διεθνή κοινότητα. Απαιτούμε κάποτε η Τουρκία να αναγνωρίσει επιτέλους τη γενοκτονία. Επίσης για μας δεν υπάρχουν χαμένες, αλλά υπάρχουν αλησμόνητες πατρίδες. Ο Πόντος ζει και θα ζει για πάντα στις μνήμες μας και σε όλους τους απογόνους του ποντιακού Ελληνισμού που είναι στην Ελλάδα, διότι όπως λέει και το δημώδες τραγούδι «η Ρωμανία κι αν επέρασεν, ανθεί και φέρει κι άλλο».

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η Πρόεδρος της Κοινοβουλευτικής Ομάδας Πλεύση Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι εργαζόμενοι στους σιδηροδρόμους, μετά από τις πάμπολλες καταγγελίες που έκαναν για την επικινδυνότητα των σιδηροδρόμων και για τα δυστυχήματα που γίνονταν και για το επόμενο δυστύχημα που έρχεται, έγραψαν στην τελευταία τους ανακοίνωση: «Δεν θα περιμένουμε το επόμενο δυστύχημα για να τους δούμε να χύνουν κροκοδείλια δάκρυα».

Κάπως έτσι θέλω να ξεκινήσω την επετειακή αναφορά στη Γενοκτονία των Ποντίων, των Ελλήνων του Πόντου, γιατί πολλά κροκοδείλια δάκρυα χύθηκαν σήμερα και πολλά κροκοδείλια δάκρυα γενικά έχουν δει να χύνονται οι Έλληνες του Πόντου, τόσα πολλά που χθες απηύθυναν ένα «ανάθεμα» σε εκείνες τις πολιτικές και πολιτειακές εξουσίες που παριστάνουν ότι τιμούν τη μνήμη των θυμάτων και παριστάνουν ότι τιμούν την επέτειο της Γενοκτονίας των Ποντίων, ενώ στα αλήθεια την υποβαθμίζουν. «Εσείς, οι δήθεν αξιότιμοι κύριοι» είπαν απευθυνόμενοι στις εξουσίες που απουσίαζαν. Χθες ημέρα της εκατοστής πέμπτης επετείου της Γενοκτονίας των Ποντίων δεν παρέστη ούτε η Πρόεδρος της Δημοκρατίας, που πριν από τέσσερα χρόνια είχε δυσκολία να περιγράψει τη γενοκτονία και είπε «τριακόσιες πενήντα τρεις χιλιάδες άνθρωποι χάθηκαν», ούτε ο Πρωθυπουργός που έχει άλλες δουλειές, να επισκέπτεται τον Τούρκο Πρόεδρο σε αυτή την τόσο κρίσιμη συγκυρία, ούτε ο Πρόεδρος της Βουλής, ούτε κανένας Υπουργός -σε επίπεδο Υφυπουργού εκπροσωπήθηκε η ελληνική Κυβέρνηση-, ούτε ο Πρόεδρος ούτε Αντιπρόεδρος της Βουλής παρέστη, σε επίπεδο απλού Βουλευτή εκπροσωπήθηκε η Βουλή.

Συνολικά η απαξίωση της επετείου, όπως είχε συμβεί λίγες μέρες νωρίτερα και με την επέτειο της λήξης του Β΄ Παγκοσμίου πολέμου και όπως είχε συμβεί λίγες ακόμη ημέρες νωρίτερα στις 24 Απριλίου με την επέτειο της Γενοκτονίας των Αρμενίων, η απαξίωση στην ιστορική ευθύνη όχι απλής υπόμνησης της Γενοκτονίας, αλλά ουσιαστικής και έμπρακτης διεκδίκησης του «Ποτέ ξανά!» ήταν διάχυτη και είναι διάχυτη.

Είναι ανατριχιαστικό το γεγονός ότι γι’ αυτή την ιστορική μέρα απώλειας ενός τόσο πολύτιμου κομματιού του Ελληνισμού η Κυβέρνηση, η Προεδρία της Δημοκρατίας, η Προεδρία της Βουλής δεν παρέστησαν. Όλα τα άλλα είναι για τις εντυπώσεις, για να πιστεύετε οι κύριοι του 41% ότι κοροϊδεύετε, ενώ στα αλήθεια η στρατηγική είναι απολύτως δεδομένη: υποβάθμιση των ιστορικών αυτών γεγονότων, υποβάθμιση της διεθνούς ευθύνης για τα εγκλήματα, γιατί εάν δεν κινητοποιηθεί η ανθρωπότητα σε εκείνο για το οποίο δεσμεύθηκε μετά τη λήξη του Β΄ Παγκοσμίου Πολέμου, στο «Ποτέ ξανά!», εάν δεν δείξουν οι κυβερνήσεις μηδενική ανοχή στα εγκλήματα σε βάρος αθώων, απροστάτευτων ανθρώπων, παιδιών, μητέρων, πατεράδων, μεγαλύτερων, γεροντότερων, εάν δεν υπάρξει κινητοποίηση και μηδενική ανοχή, τότε η Γενοκτονία θα διαπράττεται ξανά και ξανά και ξανά και ξανά.

Στη λειτουργία των θεσμών πρέπει να υπάρχει και η θεσμική μνήμη και η θεσμική μνήμη για το τι έχει κάνει η Ελλάδα για την αναγνώριση της Γενοκτονίας των Ποντίων δεν είναι επιλεκτική.

Το 1994 αναγνωρίστηκε από το ελληνικό Κοινοβούλιο η Γενοκτονία των Ποντίων και το 2015 ως Πρόεδρος της Βουλής των Ελλήνων, κύριοι, προσκάλεσα μέσα στη Βουλή ανήμερα της επετείου όλα τα ποντιακά σωματεία και ενώσεις και ομοσπονδίες και έγινε στην αίθουσα της Γερουσίας μία εκτεταμένη συζήτηση με προβολή στο πανελλήνιο και στο εξωτερικό για τη Γενοκτονία των Ποντίων.

Ως Πρόεδρος της Βουλής μετείχα στο παγκόσμιο διακοινοβουλευτικό φόρουμ στην Αρμενία που εξέδωσε διακήρυξη κατά της Γενοκτονίας και περιέλαβε με ενέργειές μου ειδική μνεία στη Γενοκτονία των Ελλήνων του Πόντου.

Το να ενεργοποιήσε, να υπενθυμίζεις, να παρεμβαίνεις, να διεκδικείς είναι κομμάτι της θεσμικής ευθύνης και όταν ζητάμε την ψήφο και την εμπιστοσύνη των πολιτών, δεν ζητάμε για να τους χαϊδεύουμε τα αφτιά επετειακά.

Τι έχει κάνει η σημερινή Κυβέρνηση; Κατά την άποψή μου, τραγικά λάθη στο επίπεδο της εξωτερικής πολιτικής, αφού και η επίσκεψη του κ. Μητσοτάκη στον Ερντογάν πριν από μία εβδομάδα, την ώρα που ο Ερντογάν ανακηρύσσει ως ημέρα γιορτής την επέτειο της Γενοκτονίας των Ποντίων και αρνείται την αναγνώριση του εγκλήματος και αρνείται την απόσυρση των τουρκικών στρατευμάτων από τη Βόρεια Κύπρο, το τέλος της τουρκικής κατοχής, και αρνείται συνολικά εκείνα τα οποία θα έπρεπε να δέχεται, είναι μείζον ατόπημα και ύβρις από πλευράς του κ. Μητσοτάκη ότι πραγματοποίησε αυτή την επίσκεψη σαν ουρανοκατέβατη περιήγηση, την ώρα που τα ποντιακά σωματεία και ομοσπονδίες τού ζητούσαν να μην το πράξει, ιδίως εν όψει της μαύρης αυτής επετείου.

Κυρίες και κύριοι, όταν ο Χίτλερ απεργαζόταν τη γενοκτονία των Εβραίων, των κομμουνιστών, των ομοφυλόφιλων, των μαύρων, όταν τα απεργαζόταν αυτά, έλεγε «Ποιος θυμάται τώρα τη Γενοκτονία των Αρμενίων;», η οποία αποτέλεσε κομμάτι της τριπλής γενοκτονίας των Ποντίων, Αρμενίων Ασσυρίων. Διαπράχθηκαν τα ειδεχθέστερα εγκλήματα που γνώρισε η ανθρωπότητα στο όνομα της λήθης και του ότι η ανθρωπότητα δεν θυμάται πια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Η Πλεύση Ελευθερίας είναι δύναμη ειρήνης, μνήμης, δράσης και υπεράσπισης των θυμάτων, είναι δύναμη αποτίναξης των εγκλημάτων της Γενοκτονίας, των εγκλημάτων κατά της ανθρωπότητας, των διεθνών εγκλημάτων και εγκλημάτων πολέμου που διαπράττονται και σήμερα.

Γενοκτονία είναι το ειδεχθέστερο από τα εγκλήματα κατά της ανθρωπότητας. Δεν αρκεί να το κατονομάζουμε, αλλά πρέπει να το αντιπαλεύουμε.

Πριν από έξι μήνες σε αυτήν εδώ την Αίθουσα ζήτησα να γίνουν ενέργειες σε διεθνές επίπεδο για τα διεθνή εγκλήματα και τη γενοκτονία που διαπράττεται εναντίον του παλαιστινιακού λαού και αναφέρθηκα στην υποχρέωση της χώρας μας ως κράτους μέλους του Διεθνούς Ποινικού Δικαστηρίου να αναλάβει δράση.

Σήμερα η εισαγγελία του Διεθνούς Ποινικού Δικαστηρίου κινείται ποινικά εναντίον του Μπέντζαμιν Νετανιάχου, εναντίον των ηγετών της Χαμάς, εναντίον υπουργών του Ισραήλ για διεθνή εγκλήματα, για εκείνα για τα οποία έπρεπε να έχουμε κινητοποιηθεί.

Κυρίες και κύριοι, εάν πράγματι νοιαζόμαστε για τις τριακόσιες πενήντα τρεις χιλιάδες ψυχές που σφαγιάστηκαν, εξοντώθηκαν, εξολοθρεύθηκαν, για τα παιδιά που σφάχτηκαν για τις γυναίκες που βιάστηκαν, αν νοιαζόμαστε πραγματικά για εκείνα που έγιναν τότε, δεν μπορεί να αδιαφορούμε γι’ αυτά που γίνονται σήμερα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Το αίτημα λοιπόν είναι ποτέ ξανά γενοκτονία, ποτέ ξανά εγκλήματα πολέμου, ποτέ ξανά εγκλήματα κατά της ανθρωπότητας, ειρήνη, υπεράσπιση των θυμάτων, υπεράσπιση των αθώων, δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε με την τοποθέτηση της Υπουργού Πολιτισμού, της κ. Λίνας Μενδώνη.

Παρακαλώ, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι Βουλευτές, εφέτος συμπληρώνονται τρεις δεκαετίες που η Βουλή των Ελλήνων με ζηλευτή σύμπνοια εκπλήρωσε ένα σημαντικό χρέος εθνικό και οικουμενικό, την καθιέρωση της 19ης Μαΐου ως Ημέρα Μνήμης της Γενοκτονίας των Ελλήνων του Πόντου. Και αυτή η κοινή απόφαση αποτελεί μια πράξη ιστορικής δικαιοσύνης με πανανθρώπινη ακτινοβολία, αποτίει τον ελάχιστο φόρο τιμής στα εκατοντάδες χιλιάδες θύματα μιας ανείπωτης θηριωδίας, σφαγής, διωγμών, δήωσης και εν τέλει, ξεριζωμού.

Οι Έλληνες του Πόντου, ένα από τα πιο δυναμικά τμήματα του Ελληνισμού κατέβαλε βαρύ φόρο αίματος ώσπου να ξεριζωθεί βίαια από τη πατρογονική του εστία. Τις δολοφονίες των χιλιάδων θυμάτων που σφαγιάστηκαν, τον ξεριζωμό των χιλιάδων ψυχών που πήραν τον δρόμο της προσφυγιάς, ανέστιοι κα πένητες, ακολούθησε η συστηματική ανυπολόγιστη καταστροφή της μοναδικής πολιτιστικής κληρονομιάς τους. Σβήστηκε το ελληνικό γένος από τις ακτές και την ενδοχώρα του Πόντου που επί είκοσι πέντε αιώνες υπερασπιζόταν με τη διαχρονική δημιουργική παρουσία του.

Τεκμηριώνεται αδιάψευστα από την ενδελεχή ιστορική έρευνα, η οποία και εισφέρει συνεχώς νέα πειστήρια, ότι οι θηριωδίες κατά των Ποντίων αποτέλεσαν μέρος ενός ευρύτερου σχεδίου για τη συρρίκνωση και τον αφανισμό του ελληνικού στοιχείου της Ανατολής. Ανήκουν στις δηώσεις, καταστροφές, σφαγές και στη συστηματική εξόντωση που βίωσε ο μικρασιατικός ελληνισμός. Ίδια μοίρα, βαρύτερη σε φόρο αίματος, είχε και ο βασανισμένος αλλά και τόσο ηρωικός λαός των Αρμενίων.

Οι διωγμοί που είχαν αρχίσει ήδη από τα τελευταία χρόνια της υπό αποσύνθεση Οθωμανικής Αυτοκρατορίας πήραν συστηματική μορφή και κορυφώθηκαν με την ανάδυση του εθνικού κινήματος του Κεμάλ. Οι γείτονές μας έχουν δικαίωμα να τιμούν ως ιδρυτικό γεγονός του σύγχρονου εθνικού τους βίου, συγχρόνως όμως οφείλουν, επειδή αυτό απαιτεί η δικαιοσύνη και η αντικειμενική ιστορία, να μην αποστρέφουν το βλέμμα από τις σκοτεινές πλευρές του, αναγνωρίζοντας τα αποτρόπαια γεγονότα που έχουν καταγραφεί με αδιάσειστα ιστορικά τεκμήρια.

Για να καταστεί η Γερμανία αποδεκτή από την παγκόσμια κοινότητα μετά τον Β΄ Παγκόσμιο Πόλεμο, για να αποκαταστήσει τις σχέσεις της με άλλες χώρες, αναγνώρισε την ηθική και υλική τραγωδία που έφερε η εκτέλεση της οργανωμένης τελικής λύσης, μετρώντας τα εκατομμύρια θύματα του Ολοκαυτώματος. Σε αυτή την άνευ ουδεμίας σκιάς απόλυτη παραδοχή στηρίχθηκε η εκκαθάριση του παρελθόντος της Γερμανίας, ο ομαλός πολιτικός βίος της και κυρίως, η οικοδόμηση μιας ώριμης κοινωνίας με δημοκρατικές ευαισθησίες.

Τα τελευταία χρόνια η αναγνώριση της Γενοκτονίας του Ελληνισμού του Πόντου πολλαπλασιάζεται στη διεθνή κοινότητα από χώρες, διεθνείς οργανισμούς, ομοσπονδιακές και υποκρατικές οντότητες.

Αν και το Ολοκαύτωμα είναι κάτι μοναδικό που επανειλημμένα τονίζεται ότι δεν επιδέχεται συγκρίσεις ή αναλογίες, το παράδειγμα της Γερμανίας δημιουργεί εύγλωττα παράλληλα για το πώς θα μπορούσε να συμπεριφερθεί και η σημερινή Τουρκία, ανοίγοντας τον δρόμο της ειρηνικής συνύπαρξης με τα όμορά της έθνη.

Η παραδοχή της Γενοκτονίας θα όριζε ως αφετηρία μια νέα εποχή στις σχέσεις της με τη διεθνή κοινότητα. Δεν είναι θέμα εκδίκησης. Δεν είναι θέμα τιμωρίας. Είναι θέμα δικαιοσύνης. Όπως θέμα δικαιοσύνης για όλο τον ελληνισμό είναι η επώδυνη πενηντάχρονη κατοχή της Κύπρου με την καταπάτηση κάθε έννοιας δικαίου. Προοδευτικά πληθαίνουν και στην Τουρκία οι φωνές που με γενναιότητα και με κινδύνους ασφαλώς μιλούν για την ανάγκη αναγνώρισης της Γενοκτονίας των Ελλήνων, Ποντίων και Αρμενίων. Η συμφιλίωση των γειτόνων μας με το παρελθόν τους θα τους προσπόριζε μόνο οφέλη. Ελπίζουμε ότι προϊόντος του χρόνου να το αντιληφθούν.

Ωστόσο, ο δικός μας στόχος παραμένει η εκτεταμένη, καθολική αναγνώριση της Γενοκτονίας του Ελληνισμού του Πόντου. Η αναγνώριση της γενοκτονίας του ποντιακού Ελληνισμού δεν είναι μόνο οφειλή στο παρελθόν. Θέτει όρια και για το μέλλον εκπέμποντας ένα ισχυρό οικουμενικό μήνυμα, πολλώ δε μάλλον επειδή ούτε σήμερα έχουν εκλείψει οι εθνοκαθάρσεις, η παραβίαση της εδαφικής ακεραιότητας των χωρών -το ζούμε καιρό τώρα και στη δική μας ήπειρο- οι εκτοπίσεις, οι αναγκαστικοί ξεριζωμοί, η κράτηση ομήρων, οι μεγάλες απώλειες αμάχων και η ανθρωπιστική κρίση στη Γάζα. Όλα αυτά δεν πρέπει μόνο να στηλιτεύονται. Πρέπει να επιβάλλεται άμεσα η κατάπαυση του πυρός, η απελευθέρωση των ομήρων, η διάνοιξη οδών για την παροχή ανθρωπιστικής βοήθειας, ο σεβασμός στους κανόνες του Διεθνούς Δικαίου.

Κύριε Πρόεδρε, κυρίες και κύριοι Βουλευτές, όλες οι ελληνικές κυβερνήσεις από το 1994 υπηρέτησαν αυτόν το στόχο. Είναι κρίσιμος για τη διεθνή προβολή και τη δικαίωση του αιτήματος της αναγνώρισης ο ρόλος της Εθνικής Αντιπροσωπείας. Το βάρος της ιστορίας επιβάλλει στην πολιτεία και στους θεσμούς της τη συνεχή και αταλάντευτη προσπάθεια της διεθνούς αναγνώρισης, όχι μόνο της τραγικής μοίρας των Ελλήνων του Πόντου, που βίωσαν πρώτα την εξολόθρευση και μετά την προσφυγιά, την πιο τραγική στιγμή στη μακραίωνη ιστορία τους, αλλά και της ανιδιοτελούς προσφοράς προς στο έθνος.

Οι ίδιοι φρόντισαν μόλις ρίζωσαν στις νέες τους πατρίδες να διαφυλάξουν και να διδάξουν στις επόμενες γενιές ακέραια την τεράστια πολιτιστική τους κληρονομιά παράλληλα με την αναντικατάστατη συμβολή τους στην οικοδόμηση της σύγχρονης Ελλάδας. Και βέβαια ο Ποντιακός Ελληνισμός θα καταλάβει τη θέση που δικαιούται στο μουσείο του Προσφυγικού Ελληνισμού, στην υλοποίηση του οποίου προχωρεί η πολιτεία στο πρώην Στρατόπεδο Παύλου Μελά στη δυτική Θεσσαλονίκη. Θα αποτελεί μια ακόμα πολύτιμη κιβωτό της εθνικής μας μνήμης και θα ανακεφαλαιώνει την ιστορία του μοναδικού Ελληνισμού της Ανατολής, θα καταγράφει την πολύτιμη προσφορά του στο έθνος.

Αιωνία η μνήμη των θυμάτων της Γενοκτονίας!

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, σας καλώ να τηρήσουμε ενός λεπτού σιγής στη μνήμη των θυμάτων της Γενοκτονίας των Ελλήνων του Πόντου.

(Στο σημείο αυτό τηρείται στην Αίθουσα ενός λεπτού σιγή)

Αιωνία η μνήμη τους!

Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα Αμερικανοί απόφοιτοι από το Boston College.

Παρακαλείται ο κύριος Γραμματέας να διαβάσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου, τη Δευτέρα 20 Μάϊου 2024, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1046/13-5-2024, που θα απαντηθεί από την Υπουργό Πολιτισμού κ. Στυλιανή Μενδώνη.

Η υπ’ αριθμόν 1057/13-5-2024, που θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση.

Οι υπ’ αριθμόν 1045/13-5-2024 και 1054/13-5-2024 επίκαιρες ερωτήσεις, που θα απαντηθούν από τον Υφυπουργό Εθνικής Οικονομίας και Οικονομικών κ. Θεοχάρη Θεοχάρη.

Οι υπ’ αριθμόν 1042/13-5-2024, 1053/13-5-2024 και 1058/13-5-2024 επίκαιρες ερωτήσεις, που θα απαντηθούν από τον Υφυπουργό Εργασίας και Κοινωνικής Ασφάλισης κ. Βασίλειο - Πέτρο Σπανάκη.

Η υπ’ αριθμόν 1049/13-5-2024 επίκαιρη ερώτηση, που θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Η υπ’ αριθμόν 1041/13-5-2024 επίκαιρη ερώτηση, που θα απαντηθεί από τον Υφυπουργό Δικαιοσύνης κ. Ιωάννη Μπούγα.

Οι υπ’ αριθμόν 1035/13-5-2024 και 1051/13-5-2024 επίκαιρες ερωτήσεις, που θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Η υπ’ αριθμόν 1038/13-5-2024 επίκαιρη ερώτηση, που θα απαντηθεί από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη.».

Ξεκινάμε τη συζήτηση με την έκτη με αριθμό 1046/13.5.2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλουπρος την Υπουργό Πολιτισμού, με θέμα: «Οικία Οικογένειας Δραγούμη».

Στην επίκαιρη ερώτηση θα απαντήσει η Υπουργός Πολιτισμού κ. Στυλιανή Μενδώνη.

Κύριε συνάδελφε, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Θα ήθελα να ξεκινήσω, στέλνοντας -γιατί, όπως είπατε, είμαι Βουλευτής Β΄ Θεσσαλονίκης- συγχαρητήρια στην ομάδα του ΠΑΟΚ, που για τέταρτη φορά έγινε πανελλήνια πρωταθλήτρια Ελλάδος υπό αντίξοες συνθήκες.

Τώρα, λοιπόν, εισέρχομαι κατευθείαν στην ερώτηση για την οικία του Ίωνα Δραγούμη.

Κυρία Υπουργέ, η οικογένεια Δραγούμη αποτελεί μια από τις ιστορικές ελληνικές οικογένειες που έχουν αφήσει έντονα το αποτύπωμά τους στη σύγχρονη Ελλάδα, αναδεικνύοντας προσωπικότητες που τα χαρακτηριστικά τους συμπυκνώνουν αγνή και άδολη αγάπη για το έθνος, την πατρίδα και το πάθος για τον Ελληνισμό. Ταυτόχρονα, η πολιτική τους παρουσία είναι λαμπρή και πάντα μακριά από κομματικές παρωπίδες και προσωπικά συμφέροντα, που πραγματικά είναι ένα είδος που σήμερα σχεδόν δεν υπάρχει, είναι είδος προς εξαφάνιση. Γιατί τότε οι μεγάλες πολιτικές οικογένειες θυσιάζονταν για την Ελλάδα, ενώ τώρα δυστυχώς θυσιάζουν την Ελλάδα. Διαστροφή σε όλα τα επίπεδα, όπως είδαμε και από αυτά που ακούσαμε πριν από λίγο!

Κορυφαίος όλων, ο Ίων Δραγούμης, ο μεγαλύτερος σύγχρονος Έλληνας πολιτικός διανοούμενος, που με τη γραφίδα του όρισε τα πλαίσια που πρέπει να κινείται το ελληνικό κράτος, αφιερώνοντας τη ζωή του στα κελεύσματα του έθνους. Κάθε κράτος, όμως, που σέβεται την ιστορία του οφείλει να πράττει τα δέοντα και να προστατεύει και να διαφυλάττει την εθνική του παρακαταθήκη.

Μια τέτοια περίπτωση αποτελεί και η ιστορική οικία του Δραγούμη στο Βογατσικό της Καστοριάς, η οποία κάηκε από τους Τούρκους το 1912 στο πλαίσιο των απάνθρωπων τιμωριών που επέβαλαν καθώς αποχωρούσαν από τη Μακεδονία.

Προσέξτε το αυτό. Όταν αποχωρούσαν οι Τούρκοι από τη Μακεδονία σε όλες τις ελληνικές οικογένειες οι οποίες συμμετείχαν ενεργά στον Μακεδονικό Αγώνα τις έκαιγαν.

Το σπίτι, λοιπόν, του Στέφανου Δραγούμη, του Ίωνα Δραγούμη, του Φίλιππου Δραγούμη βρίσκεται στην περιοχή Μπέλα του Βογατσικού Καστοριάς, στην ομώνυμη οδό. Το οικόπεδο βρίσκεται λίγο πιο κάτω από το δημοτικό σχολείο. Αυτή η οικία επί έτη μαραζώνει εγκαταλελειμμένη και αποτελεί βορά των ατόμων και των ομάδων που εποφθαλμιούν την καταπάτησή της, ενώ ταυτόχρονα ελλοχεύει ο κίνδυνος κατάρρευσης, βυθίζοντας έτσι μαζί της και τη ζώσα ιστορία του τόπου μας, απέναντι και αντίθετα στις επιταγές της οικογένειας, η οποία με ρητή επιθυμία της ήθελε να μην πουληθεί το σπίτι αυτό και να παραμείνει κληρονομιά στους Έλληνες.

Γιατί, λοιπόν, η οικία Δραγούμη δεν έχει κηρυχθεί σε μουσείο, ώστε το Υπουργείο Πολιτισμού να μπορέσει να παρέμβει και να αναστηλώσει το οίκημα προτού κατεδαφιστεί;

Υπάρχουν άλλες οικίες, όπως του Κεμάλ, που αναφέρθηκε πριν, κυρία Υπουργέ, οι οποίες έγιναν ανάκτορα στη Θεσσαλονίκη στην οδό του Αγίου Δημητρίου και μάλιστα οικίες που δεν τους ανήκουν.

Ξέρετε ότι ο Κεμάλ γεννήθηκε σε ένα χωριό…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, στη δευτερολογία σας θα μπορέσετε να πείτε ό,τι άλλο θέλετε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εντάξει, λοιπόν. Θα τα πούμε στη δευτερολογία.

Ερωτάται, λοιπόν, η αρμόδια Υπουργός: Είναι στις προθέσεις αυτής της Κυβέρνησης να αναδείξει το ιστορικό αυτού του χώρου σε μουσείο; Υπάρχει πρόβλεψη για ένταξη της οικίας Δραγούμη σε κάποιο πρόγραμμα χρηματοδότησης, ώστε σε βάθος χρόνου να επιτευχθεί η αναστήλωσή του;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για την πρωτολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, στο πλαίσιο του κοινοβουλευτικού ελέγχου το 2021 είχα απαντήσει ότι η αρμόδια Υπηρεσία Νεωτέρων Μνημείων και Τεχνικών Έργων Ηπείρου και Δυτικής Μακεδονίας σε έρευνά της ανέφερε ότι στον χώρο του εν λόγω οικοπέδου στο Βογατσικό διακρίνονται μόνο σωροί λίθων, χωρίς ιδιαίτερα μορφολογικά, δομικά ή κατασκευαστικά χαρακτηριστικά.

Για τον χαρακτηρισμό ενός νεότερου κτηρίου μετά το 1830 ως μνημείο από τα αρμόδια όργανα του Υπουργείου Πολιτισμού αναγκαία προϋπόθεση είναι να πληρούνται οι σχετικές προϋποθέσεις που θέτει ο αρχαιολογικός νόμος, δηλαδή ο ν.4858 του 2021.

Ο νόμος προβλέπει ότι στα προς χαρακτηρισμό ως νεώτερα μνημεία περιλαμβάνονται τα νεότερα πολιτιστικά αγαθά που είναι προγενέστερα των εκατό τελευταίων ετών και μεταγενέστερα του 1830, τα οποία διαθέτουν αρχιτεκτονική, πολεοδομική, κοινωνική, εθνολογική, λαογραφική, τεχνική, βιομηχανική ή εν γένει ιστορική, καλλιτεχνική ή επιστημονική σημασία.

Είναι σαφές ότι το όποιο προς χαρακτηρισμό κτήριο για να εξεταστεί από το αρμόδιο Κεντρικό Συμβούλιο Νεωτέρων Μνημείων του Υπουργείου Πολιτισμού θα πρέπει να σώζει μορφολογικά και κατασκευαστικά χαρακτηριστικά, δηλαδή να υπάρχει, να υφίσταται, έστω και σε ερειπιώδη μορφή.

Όπως φαίνεται και στη φωτογραφική τεκμηρίωση στην οποία προέβη η αρμόδια υπηρεσία του Υπουργείου Πολιτισμού, την οποία καταθέτω στα Πρακτικά, στο συγκεκριμένο οικόπεδο στο Βογατσικό δεν σώζεται κτήριο.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα με την έρευνα της Υπηρεσίας Νεωτέρων Μνημείων και Τεχνικών Έργων Ηπείρου και Δυτικής Μακεδονίας, η οικία επί του ακινήτου κάηκε ολοσχερώς το 1912 κατά την πυρπόληση του Βογατσικού από τους Τούρκους. Υπάρχει μια φωτογραφία της οικογένειας Δραγούμη, η οποία χρονολογείται το 1904, και παρουσιάζει την οικία από την κύρια όψη της, μια ορθογωνική οικία λαϊκής δυτικομακεδονικής αρχιτεκτονικής.

Η ανακατασκευή, όμως, κτηρίων δεν εμπίπτει στον αρχαιολογικό νόμο. Θα πρέπει να τεκμηριωθεί επαρκώς και να εξεταστεί από τα αρμόδια όργανα του Υπουργείου Περιβάλλοντος και Ενέργειας, με τη σύμφωνη γνώμη των ιδιοκτητών.

Αναφορικά με την ίδρυση μουσείου αφιερωμένου στη δράση της οικογένειας Δραγούμη, διευκρινίζεται ως σήμερα ότι δεν έχει υποβληθεί σχετικό αίτημα στο Υπουργείο Πολιτισμού από οποιονδήποτε φορέα.

Το Υπουργείο, με βάση το στρατηγικό σχεδιασμό των δράσεών του τα τελευταία χρόνια, επενδύει στην αποκατάσταση κτηρίων που συνδέονται με σημαντικές προσωπικότητες της ιστορίας μας και της πολιτιστικής μας κληρονομιάς και τη δημιουργία πολιτιστικών χώρων και μουσείων, ξεκινώντας από την οικία Παλαμά, την οικία Ελύτη, την οικία Κωλέττη, την οικία του Γιάννη Ρίτσου στη Μονεμβασιά, την οικία του Γιαννούλη Χαλεπά στην Τήνο.

Στο πλαίσιο αυτό, είμαστε ανοιχτοί να συνδράμουμε σε κάθε πρόταση από τοπικούς φορείς και την κοινωνία των πολιτών για τη δημιουργία μουσείου αφιερωμένου στα ιστορικά γεγονότα που συνδέονται με την οικογένεια Δραγούμη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Κύριε συνάδελφε, έχετε τρία λεπτά για να ολοκληρώσετε την τοποθέτησή σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Υπουργέ, πραγματικά δεν με ικανοποιεί αυτή η απάντηση, γιατί Έλληνες που έδωσαν το αίμα τους για τη χώρα, όπως ο Νικηταράς, ο Μακρυγιάννης, ο Δραγούμης, που έδωσαν τον γαμπρό τους, τον μεγαλύτερο Μακεδονομάχο, τον Παύλο Μελά -ξέρω ότι εσείς βοηθήσατε για το σπίτι του Παύλου Μελά και γι’ αυτό σάς έφερα αυτή την ερώτηση, μήπως δείξετε κάποια ευαισθησία-, δεν μπορεί να μην έχουν σπίτια να τα βλέπει μια ζώσα ιστορία και να έχει ο Μουσταφά Κεμάλ, ο οποίος γεννήθηκε στη Χρυσαυγή Λαγκαδά από κτηνοτρόφους γονείς.

Δεν το λέω το «κτηνοτρόφους» γιατί βγήκε αυτός κτήνος, αλλά επειδή ήταν πραγματικά κτηνοτρόφοι οι άνθρωποι. Και επειδή δεν άρμοζε στον νεότουρκο πασά να είναι από αυτά τα μέρη, από ένα χωριό ταπεινό, πήραν το σπίτι του κ. Σεραφειμίδη, ενός έμπορου υποδηματοποιού από τη Θεσσαλονίκη, δυστυχώς με τη συνεργασία της ελληνικής κυβέρνησης, και του έκαναν το παλάτι του Κεμάλ. Αυτά είναι ντροπής πράγματα. Γι’ αυτό θα ήθελα να δείξετε κάποια ευαισθησία σε αυτό το θέμα.

Επίσης, μια άλλη καταγγελία πρέπει να γίνει. Πριν από λίγο ένας συνάδελφος που είναι καθηγητής στο Πανεπιστήμιο Μακεδονίας, καθηγητής των Διεθνών και Ευρωπαϊκών Σπουδών, αναφέρει ότι το Ινστιτούτο Διαχείρισης Ανθρωπογενών και Φυσικών Καταστροφών, που αποτελεί ένα σπουδαίο ινστιτούτο, κάνει πρόγραμμα σήμερα επτά η ώρα με εννέα, το οποίο προσφέρει δωρεάν, μάλιστα, να εκπαιδεύει όλο σχεδόν τον ευρύτερο τομέα -το κάνει δωρεάν- σε πέντε γλώσσες.

Ακούστε, κυρία Υπουργέ, σε ποιες γλώσσες: αγγλικά, ελληνικά, μακεδονικά, ισπανικά και γαλλικά. Ποιος δημόσιος υπάλληλος θα ζητήσει να ακούσει αυτά τα σεμινάρια στα μακεδονικά; Ξέρουμε ότι ο Μεγαλέξανδρος διδασκόταν από τον Αριστοτέλη στα μακεδονικά ή στα ελληνικά;

Δείτε τα αυτά. Αυτοί καταπατούν τις συμφωνίες σε όλα τα μήκη και τα πλάτη. Ακόμα και τον τίτλο της συμφωνίας καταπάτησε ο Πρωθυπουργός και Πρόεδρος της Δημοκρατίας των Σκοπίων, ακόμα και τον τίτλο. Κι εμείς εδώ με το ζόρι να τους δώσουμε και μακεδονική γλώσσα;

Πρέπει, επιτέλους, το Υπουργείο Πολιτισμού να φροντίσει ορισμένα πράγματα και να τα διορθώσει.

Ευχαριστώ πολύ για την ακρόαση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, δεν τίθεται θέμα ευαισθησίας προσωπικής ή γενικότερης ή κυβερνητικής. Είναι θέμα θεσμικού πλαισίου. Είπατε ότι βοηθήσαμε -και προσωπικά όσο μπορούσα βοήθησα- για την αποκατάσταση της οικίας του Παύλου Μελά στην Κηφισιά. Εκεί, όμως, υφίστατο κτήριο. Υπήρχε μια συγκεκριμένη δόμηση. Στην περίπτωση της οικίας Δραγούμη στο Βογατσικό δεν υπάρχει δόμηση. Είναι σωροί ερειπίων από τη φωτιά του 1912.

Παρ’ όλα αυτά, ακριβώς επειδή υπάρχουν ευαισθησίες, έχει ευαισθησίες η Κυβέρνηση, έχει ευαισθησίες το Υπουργείο Πολιτισμού και οι υπηρεσίες του, η αρμόδια υπηρεσία συνεχίζει την έρευνα για τη συλλογή στοιχείων. Να μαζέψουμε στοιχεία από όπου μπορούμε. Όμως, επαναλαμβάνω ότι το κτήριο δεν είναι υφιστάμενο. Και αν μιλάμε για ανακατασκευή, δεν είναι αρμοδιότητα του Υπουργείου Πολιτισμού.

Η Διεύθυνση, λοιπόν, Προστασίας και Αναστήλωσης Νεωτέρων και Σύγχρονων Μνημείων έχει ήδη διαβιβάσει τοπογραφικό διάγραμμα του συγκεκριμένου ακινήτου στο Βογατσικό, ζητώντας τις απόψεις των αρμόδιων φορέων, δηλαδή του Δήμου Άργους Ορεστικού, της Περιφέρειας Δυτικής Μακεδονίας, της Δασικής Υπηρεσίας, όλων των σχετικών φορέων, προκειμένου ο φάκελος να αποκτήσει πληρότητα και να εξεταστεί εάν πληρούνται οι σχετικές προϋποθέσεις σύμφωνα με το άρθρο 6 του αρχαιολογικού νόμου, του ν.4858/2021, για τον χαρακτηρισμό του κτηρίου ως μνημείο από το Κεντρικό Συμβούλιο Νεωτέρων Μνημείων.

Επιπροσθέτως, συνεχίζεται η έρευνα για την ιστορική τεκμηρίωση και τη σύνδεση του αιτήματος με τα ιστορικά συμβάντα. Να σημειώσω ότι μέχρι σήμερα η έρευνα από τις υπηρεσίες διαπιστώνει ότι και αυτό το συγκεκριμένο οικόπεδο με αριθμό αγοραπωλησίας 1449/11-2-1915 ανήκε σε άλλη οικογένεια του Βογατσικού, στην οικογένεια Βιλλιάνου και όχι στην οικογένεια Δραγούμη, η οποία το πούλησε τελικά στον Γεώργιο Δημητρίου Βελισσό. Είναι πράγματα τα οποία οφείλουμε να διευκρινίσουμε, για να προχωρούμε σε πράξεις που ορίζονται μέσα στο πλαίσιο του αρχαιολογικού νόμου.

Σε κάθε περίπτωση, η σύσταση του φακέλου είναι σε εξέλιξη. Συγκεντρώνονται όλα τα στοιχεία και ο φάκελος, παρά το γεγονός ότι είναι ένας σωρός ερειπίων, θα υποβληθεί στο Κεντρικό Συμβούλιο Νεωτέρων Μνημείων, ώστε οι ειδικοί επιστήμονες να αποφανθούν για το τι μέλλει γενέσθαι.

Από εκεί και πέρα, αναφορικά με την ίδρυση μουσείου, το Υπουργείο Πολιτισμού αποτελεί τον φορέα που εκ του Συντάγματος είναι αρμόδιος για την αδειοδότηση και την εποπτεία των μουσείων. Εγώ θα ήμουν πραγματικά χαρούμενη και οι υπηρεσίες του Υπουργείου Πολιτισμού θα μπορούσαν να συνδράμουν, εφόσον υπάρχουν αιτήματα από τοπικούς φορείς για τη δημιουργία ενός μουσείου για την οικογένεια Δραγούμη, για τον Ίωνα Δραγούμη, είτε στην Καστοριά είτε οπουδήποτε αλλού, αλλά να υπάρξει μια τέτοια πρωτοβουλία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Υπουργέ.

Ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης θα απαντήσει τώρα στη δεύτερη με αριθμό 1035/13-5-2024 επίκαιρη ερώτηση πρώτου κύκλου του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Οι παραγωγοί πορτοκαλιών της Αργολίδας βρίσκονται σε μεγάλη οικονομική δυσπραγία».

Παρακαλώ, κύριε συνάδελφε, έχετε τον λόγο για την πρωτολογία σας.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, τη Μεγάλη Εβδομάδα πραγματοποιήθηκε η πληρωμή της συνδεδεμένης ενίσχυσης, μια πληρωμή η οποία επεφύλαξε δυσάρεστες εκπλήξεις για τους παραγωγούς πορτοκαλιού της Αργολίδας, αλλά και όλης της χώρας, καθώς είδαν στους λογαριασμούς τους πολύ λιγότερα χρήματα από αυτά που υπολόγιζαν.

Ειδικότερα, για το πορτοκάλι προς χυμοποίηση το ποσό που αναλογούσε για το 2023 ήταν 21,84 ευρώ το στρέμμα, τη στιγμή που το 2022 ήταν 55,8 ευρώ ανά στρέμμα. Δηλαδή, φέτος πληρώσατε το ένα τρίτο της περσινής τιμής.

Σύμφωνα, λοιπόν, με δηλώσεις του Υπουργού που είδαν το φως της δημοσιότητας, αυτή η μείωση της συνδεδεμένης ενίσχυσης στα πορτοκάλια οφείλεται στον διπλασιασμό των επιλέξιμων εκτάσεων καλλιέργειας από οκτώ χιλιάδες τριακόσια πενήντα οκτώ εκτάρια το 2022 σε δεκαέξι χιλιάδες τριακόσια πενήντα επτά το 2023, χωρίς όμως να εξηγείται ο λόγος αύξησης των επιλέξιμων εκτάσεων. Παράλληλα, όμως, μειώθηκε υπερβολικά και το συνολικό ποσό. Από 5.357.000 ευρώ το 2022 πήγαν σε 3.573.460 ευρώ το 2023.

Πέραν τούτου, κύριε Υπουργέ, υπάρχει και ένα άλλο ζήτημα που καίει τους παραγωγούς των πορτοκαλιών της Αργολίδας, οι οποίοι βρίσκονται σε απόγνωση και σε μεγάλη οικονομική δυσπραγία. Είναι οι χαμηλές τιμές λόγω αθρόων εισαγωγών από τρίτες χώρες και ιδιαίτερα από την Αίγυπτο. Όπως επισημαίνουν οι παραγωγοί εσπεριδοειδών, μεγάλες ποσότητες από αιγυπτιακά πορτοκάλια διοχετεύονται στην ελληνική αγορά, με αποτέλεσμα να υπάρχει αύξηση της προσφοράς και κατά συνέπεια πίεση προς τα κάτω των τιμών των Ελλήνων παραγωγών, με αποτέλεσμα να μειώνεται δραματικά το εισόδημά τους. Χαρακτηριστική είναι η πορεία πτώσης του πορτοκαλιού. Από τον Οκτώβριο μέχρι τον Δεκέμβριο του 2023 πουλιόταν με 34 λεπτά, τον Απρίλιο του 2024 17 λεπτά το κιλό. Είναι η μισή τιμή. Είναι ένα πρόβλημα.

Τα προβλήματα, λοιπόν, αυτά είναι δύο και τα γνωρίζετε πολύ καλά και περιμένουμε απαντήσεις από εσάς για ποιον λόγο και από ποιους αυξήθηκαν οι επιλέξιμες εκτάσεις για τη συνδεδεμένη ενίσχυση του πορτοκαλιού, γεγονός που μείωσε τις τιμές των παραγωγών, και με ποιους τρόπους σκοπεύετε να ενισχύσετε το εισόδημα των παραγωγών πορτοκαλιού της Αργολίδας, το οποίο είναι δραματικά μειωμένο λόγω της χαμηλής τιμής τόσο της συνδεδεμένης όσο και της εμπορίας και λόγω του τεράστιου κόστους παραγωγής και των αθρόων εισαγωγών από την Αίγυπτο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, οι συνδεδεμένες ενισχύσεις θεωρούνται -και δικαίως- ένα από τα σημαντικότερα εργαλεία των άμεσων ενισχύσεων, εργαλείο για τους παραγωγούς, που έτσι ενισχύουν το εισόδημά τους, αλλά και για το Υπουργείο, που τις αξιοποιεί για να υλοποιεί τη στρατηγική του, να ενισχύει και να διατηρεί καλλιέργειες που έχουν μια ιδιαίτερη οικονομική, διατροφική και κοινωνική αξία.

Εξ ου και για το καθεστώς των συνδεδεμένων ενισχύσεων, οι διαπραγματεύσεις με την Ευρωπαϊκή Επιτροπή ήταν σκληρές κατά τον σχεδιασμό του στρατηγικού σχεδίου της ΚΑΠ 2023 - 2027. Όπως γνωρίζετε, ενώ η πρόταση για τα προϊόντα που θα ενταχθούν ήταν απόφαση εθνική, η τελική έγκριση είναι απόφαση της επιτροπής. Και ενώ η χώρα μας είχε προτείνει τη διατήρηση του συνόλου των συνδεδεμένων ενισχύσεων που υπήρχαν και κατά την προηγούμενη προγραμματική περίοδο, η επιτροπή -βάσει κριτηρίων που δεν είναι της παρούσης- δεν δέχτηκε την πρότασή μας.

Ως εκ τούτου, προτείναμε λιγότερα προϊόντα, αυτά για τα οποία θεωρήθηκε ότι συντρέχουν περισσότεροι λόγοι να ενταχθούν στο καθεστώς των συνδεδεμένων και ένα από αυτά ήταν τα πορτοκάλια που οδηγούνται προς χυμοποίηση.

Έτσι, λοιπόν, εξασφαλίσαμε ότι οι παραγωγοί που για διάφορους λόγους δεν μπορούν να διαθέσουν το προϊόν ως νωπό, τα πορτοκάλια τους, διατηρούν τη δυνατότητα να τα διοχετεύσουν σε βιομηχανίες παραγωγής χυμού και να ενισχυθούν επιπλέον για αυτό, μέσω του καθεστώτος των συνδεδεμένων. Η στήριξή μας, άλλωστε, στον κλάδο τους είναι δεδομένη. Το αποδεικνύει πρωτίστως η πολιτική του Υπουργείου μας, που και στη νέα προγραμματική περίοδο διατηρεί τις τομεακές παρεμβάσεις οπωροκηπευτικών μέσω των οποίων οργανώσεις παραγωγών, όπως των εσπεριδοειδών, έχουν τη δυνατότητα να υλοποιούν σημαντικές δράσεις, όπως αυτές για τη βελτίωση και την προώθηση των προϊόντων τους.

Επανέρχομαι, όμως, στο καθεστώς της συνδεδεμένης. Ο προϋπολογισμός της δράσης, ο τρόπος υπολογισμού της ενίσχυσης ανά στρέμμα και τα κριτήρια επιλεξιμότητας περιγράφονται στις εφαρμοστικές αποφάσεις που λαμβάνουν έγκριση από την Ευρωπαϊκή Επιτροπή. Εκτός από τον προϋπολογισμό, που, όπως αναφέρατε, για το 2022 ήταν 5.357.000 και για το 2023 ήταν 3.573.000, τα κριτήρια επιλεξιμότητας και ο τρόπος υπολογισμού δεν υπέστησαν ιδιαίτερες διαφοροποιήσεις. Απαιτείται ελάχιστη παραδοτέα ποσότητα στη βιομηχανία επτακόσια κιλά το στρέμμα και το ύψος της χρηματικής ενίσχυσης προκύπτει από τη διαίρεση του προϋπολογισμού της δράσης διά του συνόλου των επιλέξιμων εκτάσεων. Οι επιλέξιμες εκτάσεις προκύπτουν μετά τη διενέργεια από τον ΟΠΕΚΕΠΕ των προβλεπόμενων ελέγχων επί των δηλωθεισών εκτάσεων.

Στη δευτερολογία μου θα σας δώσω συγκεκριμένες απαντήσεις.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Λεχαινών Ηλείας, καθώς και είκοσι ένας μαθητές και μαθήτριες και τρεις συνοδοί εκπαιδευτικοί από το 2ο Δημοτικό Σχολείο Λεχαινών Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε συνάδελφε, έχετε τον λόγο για τη δευτερολογία σας.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, απάντηση δεν πήρα για δύο πράγματα. Πρώτον, οι επιλέξιμες εκτάσεις γιατί από οκτώμισι χιλιάδες έγιναν δεκαέξι χιλιάδες; Αυτό είναι ένα ερώτημα. Οι παραγωγοί ψάχνουν να βρουν ποιος έβαλε τις παραπάνω εκτάσεις μέσα. Αυτό είναι το ένα. Δεύτερον: Γιατί μειώθηκε ο προϋπολογισμός; Από το 5, όπως το είπατε κι εσείς, πήγε στο 3.

Να πάμε τώρα και στο άλλο μεγάλο θέμα που έχουμε με τις αθρόες εισαγωγές πορτοκαλιών. Αυτό έχει οδηγήσει στο εξής: Από 34 λεπτά που πούλαγαν τον Δεκέμβριο, έχει πάει στα 17 λεπτά τώρα το πορτοκάλι. Σκεφτείτε, όμως. Αυτή τη στιγμή αυτοί οι παραγωγοί, οι οποίοι είναι σε δεινή θέση και με ένα αυξημένο κόστος παραγωγής, τι θα κάνουν του χρόνου; Του χρόνου θα προσπαθήσουν να πουλήσουν τα πορτοκάλια τους πολύ νωρίτερα, γιατί θα κινδυνεύουν να τα χάσουν, άρα θα υπάρχει μεγαλύτερη προσφορά, άρα οι τιμές θα είναι ακόμη χαμηλότερες, άρα θα πρέπει το κράτος να στηρίξει και θα πρέπει να βρείτε συγκεκριμένο χρηματοδοτικό εργαλείο για να στηριχθούν αυτοί οι άνθρωποι, γιατί δεν μπορεί οι Ισπανοί οι Ευρωβουλευτές, λόγω των αθρόων εισαγωγών, να πηγαίνουν στην Ευρωπαϊκή Ένωση και να μιλάνε για ντάμπινγκ.

Εμείς δεν θα πρέπει να το ψάξουμε; Εμείς δεν πρέπει να δούμε μήπως εδώ πέρα συμβαίνει αυτό το γεγονός; Δεν θα πρέπει το Υπουργείο με τις υπηρεσίες του να πάει να δει τι έγινε; Όλοι ξέρουμε πολύ καλά ότι οι Αιγύπτιοι παράγουν αρκετούς τόνους πορτοκάλια. Είχαν άλλες αγορές. Τώρα στράφηκαν στις αγορές της Ευρώπης και αυτό έχει σαν αποτέλεσμα να μπαίνουν μεγάλες ποσότητες, οι οποίες δεν τηρούν ούτε τους ελέγχους, οι δικοί μας παραγωγοί με βάση το σύμφωνο και τον φυτοϋγειονομικό έλεγχο να μην έχουν όλα τα δεδομένα, όπως έχουν οι τρίτες χώρες και βάζουν ανεξέλεγκτες ποσότητες μέσα χωρίς ελέγχους, χωρίς τίποτα.

Πρέπει, λοιπόν, κάτι να γίνει γι’ αυτό, όπως λένε οι συνεταιρισμοί στην Αργολίδα, γιατί είχαμε μια συνάντηση με όλους τους Βουλευτές. Θα πρέπει να ενισχυθεί το εισόδημά τους. Δεν μπορούν να πουλάνε τα πορτοκάλια 17 λεπτά αυτή τη στιγμή, γιατί αυτοί που τα πουλάνε 17 λεπτά παλιότερα τα πούλαγαν αυτή την εποχή 40 λεπτά το κιλό, γιατί αυτοί οι άνθρωποι ξοδεύουν περισσότερα, επιμηκύνουν την καλλιέργεια για να μπορούν να παίρνουν τιμές πολύ καλύτερες απ’ αυτές που θα έπαιρναν αν τα πουλούσαν τον Νοέμβριο ή τον Δεκέμβριο μήνα στην Αργολίδα. Άρα θα πρέπει να σταθούμε πάρα πολύ σοβαρά και σ’ αυτό το ζήτημα.

Πρέπει να δούμε για ποιον λόγο γίνονται τόσες πολλές εισαγωγές πορτοκαλιών από Αίγυπτο και από άλλες χώρες στη χώρα μας και να το ψάξουμε περαιτέρω, όπως το ψάχνουν οι Ισπανοί.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς για το θέμα της συνδεδεμένης σάς απάντησα ότι η ελληνική Κυβέρνηση αποφασίζει και προτείνει και η Ευρωπαϊκή Επιτροπή αποφασίζει και οι διαπραγματεύσεις έγιναν σκληρά και είχαμε το αποτέλεσμα το οποίο γνωρίζουμε όλοι.

Τώρα, όσον αφορά τη συγκεκριμένη πληρωμή των συνδεδεμένων ενισχύσεων που αφορά τα πορτοκάλια, τις χυμοποιήσεις, για το 2022 οι δηλωθείσες εκτάσεις ήταν εκατόν πενήντα χιλιάδες οκτακόσια ενενήντα πέντε στρέμματα και οι επιλέξιμες εκτάσεις ήταν ογδόντα τρεις χιλιάδες πεντακόσια ογδόντα εννέα στρέμματα, με την τελική τιμή ανά στρέμμα να ορίζεται στα 58,8 ευρώ. Για το 2023 οι δηλωθείσες εκτάσεις ανήλθαν στις εκατόν εξήντα τρεις χιλιάδες πεντακόσια ογδόντα επτά στρέμματα. Η τιμή, λοιπόν, με βάση τις εκτάσεις, ορίστηκε στα 21,84 ευρώ ανά στρέμμα. Με αυτή την τιμή πληρώθηκαν οι παραγωγοί που είχαν κάνει τις απαραίτητες διαδικασίες.

Έχουμε, όμως, ενημερώσει και πριν την πληρωμή και στη συνέχεια ότι το σύστημα είναι ανοικτό, ώστε να υποβάλουν αιτήματα και τις κατάλληλες προϋποθέσεις, για να λάβουν συνδεδεμένη ενίσχυση όλοι οι παραγωγοί, όχι μόνο των πορτοκαλιών, γιατί είναι η πρόθεσή μας να δώσουμε τη δυνατότητα στους παραγωγούς που καθυστέρησαν για τον οποιονδήποτε λόγο να μπορέσουν να ολοκληρώσουν τη διαδικασία με την οποία θα λάβουν συνδεδεμένη ενίσχυση. Αυτό, όπως είπα και πάλι, το δηλώσαμε και στην επίσημη ανακοίνωση που προηγήθηκε των πληρωμών. Στις 31 Μαΐου, με το κλείσιμο του συστήματος και με την ολοκλήρωση των ελέγχων, θα έχουμε και την τελική τιμή βάσει της οποίας θα γίνει εκκαθάριση. Έπειτα θα ακολουθήσει η συμπληρωματική πληρωμή από τον ΟΠΕΚΕΠΕ, όπως έχει ανακοινωθεί εδώ και πάρα πολύ καιρό, το αργότερο έως τις 30-6-2024.

Επομένως δεν συντρέχει κανένας λόγος ανησυχίας για τους δικαιούχους. Δεν πρέπει να αγωνιούν οι παραγωγοί. Ο ΟΠΕΚΕΠΕ έχει μπει σε μια τροχιά ομαλοποίησης μετά τους κλυδωνισμούς και τα προβλήματα που αντιμετώπισε. Με τις πρωτοβουλίες της ηγεσίας του Υπουργείου λειτουργεί ξανά με πλήρη διαφάνεια και δικαιοσύνη, πλήρως ευθυγραμμισμένος με την εθνική και την ενωσιακή νομοθεσία, με μοναδικό στόχο το μέγιστο όφελος του παραγωγού. Μέσα στο πλαίσιο αυτό θα γίνουν οι διασταυρωτικοί έλεγχοι, θα γίνουν οι διοικητικοί έλεγχοι και θα έχουμε το τελικό αποτέλεσμα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Θα συζητηθεί τώρα η πρώτη με αριθμό 1051/13-5-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Ο αθέμιτος ανταγωνισμός εξαιτίας της εκρηκτικής αύξησης των εισαγωγών αγροτικών προϊόντων από τρίτες χώρες απειλεί την επιβίωση των Ελλήνων αγροτών».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε πολύ καλά ότι ο πρωτογενής τομέας σήμερα στη χώρα μας περνά πάρα πολύ δύσκολα. Υπάρχουν θέματα με τις επιδοτήσεις, με τις πληρωμές του ΟΠΕΚΕΠΕ, θέματα κλιματικής αλλαγής, μισές αποζημιώσεις, άδικες αποζημιώσεις. Έρχεται, όμως, σε όλα αυτά να προστεθεί και ένα πρόβλημα που ίσως είναι το πιο μείζον. Ξέρετε ότι σας ασκούμε σφοδρότατη κριτική, αλλά θέλω να είμαι δίκαιος.

Εισαγωγές από τρίτες χώρες: Τι μπορεί να κάνει η Κυβέρνηση; Ενδεικτικό είναι ότι το 2024 στη χώρα μας, που θεωρείται βασική παραγωγός φρούτων και λαχανικών, αυξήθηκαν οι εισαγωγές κατά 36,96% σε σύγκριση με τον Μάρτιο του 2023 του προηγούμενου έτους και ήταν αυξημένες σε ποσοστό 27,13%. Οι εισαγωγές από τρίτες χώρες έρχονται κατόπιν συμφωνιών της Ευρωπαϊκής Ένωσης με τις τρίτες χώρες.

Το ζητούμενο, όμως, είναι το εξής: Έρχονται σίγουρα χωρίς τους απαραίτητους φυτοϋγειονομικούς ελέγχους -αυτό είναι κοινό μυστικό- και το κόστος γι’ αυτά τα προϊόντα είναι πολύ μικρότερο απ’ ό,τι για τα προϊόντα τα οποία παράγουν οι αγρότες μας εδώ στην Ελλάδα.

Ουσιαστικά είναι σαν η Ευρώπη να τρώει τις σάρκες της, όταν ταυτόχρονα απαιτεί εν όψει της ευρωπαϊκής πράσινης συμφωνίας -και καλά κάνει- αυστηρές προδιαγραφές για την παραγωγή των αγροτικών προϊόντων στην Ελλάδα, στην Ιταλία, στην Ισπανία και ταυτόχρονα επιτρέπει από την Αίγυπτο πορτοκάλια, από την Τουρκία αμύγδαλα, καρύδια και πολλά άλλα προϊόντα.

Καταλαβαίνετε ότι αυτά τα προϊόντα αγοράζονται μισοτιμής, βαφτίζονται κιόλας ελληνικά -το φαινόμενο των ελληνοποιήσεων-, με συνέπεια αυτό το πρόβλημα πλέον να απειλεί, να καθίσταται ως το πιο σημαντικό.

Ερωτάται το Υπουργείο Αγροτικής Ανάπτυξης: Ποιες πρωτοβουλίες θα αναλάβετε αφ’ ενός -διότι εδώ το θέμα θέλει πολιτική διαχείριση σε επίπεδο τουλάχιστον Συμβουλίου Υπουργών- ώστε να γνωστοποιηθεί αυτό το θέμα; Δεύτερον, τι προτίθεστε να κάνετε όσον αφορά τους φυτοϋγειονομικούς ελέγχους στη χώρα μας, αν όλα αυτά τα προϊόντα έρχονται με πιστοποιητικά φυτοϋγειονομικών ελέγχων;

Στο τέλος της ημέρας, κύριε Υπουργέ, ζημιωθείς είναι ο παραγωγός, δηλαδή ο παραγωγός ακτινιδίων, ο παραγωγός πορτοκαλιών, ο παραγωγός ξηρών καρπών.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την απάντησή σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, να ξεκαθαρίσουμε εξαρχής κάτι. Οι εισαγωγές και οι εξαγωγές είναι αποτέλεσμα ιδιωτικής πρωτοβουλίας μιας ελεύθερης αγοράς στο πλαίσιο συμφωνιών, όπως είπατε και εσείς, που κάνει η Ευρωπαϊκή Ένωση. Το εθνικό κράτος δεν μπορεί και δεν πρέπει να παρεμβαίνει σε αυτό. Ο ρόλος του κράτους, όμως, είναι να τηρούνται αυτά που ορίζονται στην εθνική και ενωσιακή νομοθεσία, ώστε το εμπόριο, ενδοκοινοτικό ή μη, να μη γίνεται με αθέμιτες πρακτικές, να προστατεύονται όλοι οι κρίκοι της αλυσίδας από τον προμηθευτή ως τον τελικό καταναλωτή σε θέματα οικονομίας, ανταγωνισμού και υγιεινής.

Ας δούμε λίγο τι ισχύει. Όπως γνωρίζετε, υπάρχει και λειτουργεί το Μητρώο Εμπόρων Νωπών Οπωροκηπευτικών του ΥΠΑΤ, στο οποίο καταγράφονται όλες οι εμπορικές επιχειρήσεις, αναρτώνται οι αναγγελίες όλων των εισαγωγών και εξαγωγών και γίνεται η ανάλυση κινδύνου για τη διεξαγωγή ελέγχων.

Για την ιστορία να αναφέρω ότι το ΜΕΝΟ ξεκίνησε να λειτουργεί για καταγραφή επιχειρήσεων το 2005 και αναβαθμίστηκε, ώστε να είναι και εργαλείο ανάλυσης κινδύνου και λήψης αποφάσεων, το 2013.

Σύμφωνα, λοιπόν, με τα στατιστικά στοιχεία του Υπουργείου μας, για την περίοδο που αναφέρατε στην ερώτησή σας ισχύουν τα ακόλουθα για τις εισαγωγές από τρίτες χώρες: Μάρτιος 2024, αύξηση κατά 25% σε σχέση με τον Μάρτιο του 2023, πρώτο τρίμηνο του 2024 αύξηση κατά 18% έναντι του πρώτου τριμήνου του 2023.

Ειδικά για τα πορτοκάλια, που τα αναφέρατε και εσείς, πράγματι, ενώ παρατηρείται μια σχετική σταθερότητα στις εξαγωγές προς τρίτες χώρες και προς την Ευρωπαϊκή Ένωση, στις εισαγωγές υπάρχει αύξηση και συγκεκριμένα για την περίοδο 1η-10-2023 έως και 14-5-2024, την περίοδο της διακίνησης της εγχώριας παραγωγής, οι εισαγωγές πορτοκαλιών Αιγύπτου ανήλθαν στους χίλιους εξακόσιους τριάντα επτά τόνους, εκ των οποίων οι χίλιοι εκατόν ογδόντα υπό το τελωνειακό καθεστώς 42, δηλαδή με άμεση αποστολή σε άλλο κράτος-μέλος και καταβολή ΦΠΑ στη χώρα τελικού προορισμού. Από τους υπόλοιπους τετρακόσιους πενήντα επτά τόνους, οι είκοσι τέσσερις προορίζονται για βιομηχανική χρήση και οι τετρακόσιοι τριάντα τρεις για νωπή κατανάλωση. Από τους τελευταίους τετρακόσιους τριάντα τρεις τόνους, οι τριακόσιοι μετά την εισαγωγή τους απεστάλησαν στη Βουλγαρία.

Την εισαγωγή των προϊόντων δεν μπορούσαμε να την εμποδίσουμε. Το γνωρίζετε και το γνωρίζουν όλοι. Αυτό που μπορούμε και αυτό που θέλουμε είναι να εμποδίσουμε και να περιορίσουμε τις αθέμιτες πρακτικές. Γι’ αυτό και οι έλεγχοι αυξήθηκαν έως και 53%, ενώ τα εσπεριδοειδή έχουν ενταχθεί στο πρόγραμμα των έκτακτων ελέγχων. Και όταν μιλάμε για ελέγχους, να εξηγήσουμε. Το Υπουργείο μας εποπτεύει και συντονίζει τα περιφερειακά κέντρα προστασίας φυτών, που διεξάγουν ελέγχους σε νωπά οπωροκηπευτικά, μπανάνες και πατάτες, σε όλα τα στάδια της εμπορίας σχετικά με τη συμμόρφωση με τα εμπορικά πρότυπα, στα στάδια της πρωτογενούς παραγωγής και στη συσκευασία-τυποποίηση, σχετικά με την υγιεινή και την ασφάλεια, και στο στάδιο της εισαγωγής και σχετικά με την υγιεινή και την ασφάλεια. Ειδικά για την τελευταία περίπτωση, στους ελέγχους κατά την εισαγωγή πραγματοποιούνται έλεγχος εγγράφων κατά 100% των φορτίων, έλεγχος ταυτότητας και φυσικός έλεγχος δειγματοληπτικά.

Στην περίπτωση που τα εισαγόμενα προϊόντα δεν συμμορφώνονται με την ισχύουσα εθνική και ενωσιακή νομοθεσία, επιβάλλονται κυρώσεις που ποικίλλουν από τις υποχρεωτικές διορθωτικές κινήσεις ως την απαγόρευση εισαγωγής ή την καταστροφή του προϊόντος.

Λεπτομέρειες θα σας πω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, σίγουρα την ιδιωτική πρωτοβουλία δεν μπορείς να την περιορίσεις, εάν κάποιος ιδιώτης έμπορος ο οποίος είναι και γραμμένος στο Μητρώο Εμπόρων θέλει να προμηθευτεί, να αγοράσει πορτοκάλια, αμύγδαλα, μήλα από το εξωτερικό. Το ζητούμενο ποιο είναι; Αυτά τα προϊόντα πλέον ανταγωνίζονται αθέμιτα τα δικά μας τα προϊόντα.

Αθέμιτος είναι ο ανταγωνισμός ο οποίος γίνεται με διαφορετικά μέσα. Όταν η παραγωγή των αιγυπτιακών πορτοκαλιών είναι πολύ διαφορετική από την παραγωγή πορτοκαλιών στην Αργολίδα, όταν οι υγειονομικοί έλεγχοι -και είμαι σίγουρος γι’ αυτό, είναι κοινό μυστικό- δεν είναι αυτοί οι οποίοι πρέπει να είναι, κύριε Υπουργέ, σε σχέση με τα πορτοκάλια ή τα αμύγδαλα που είναι στη χώρα μας, τότε ανταγωνίζονται αθέμιτα τα αιγυπτιακά πορτοκάλια τα ελληνικά.

Εδώ υπάρχει ένα σοβαρότατο θέμα. Το είπατε και εσείς. Ξέρετε πόσες καταγγελίες –και ο κ. Γεωργαντάς το είχε κάνει- έχει αυτό το γραφείο αθέμιτων εμπορικών πρακτικών μέχρι σήμερα; Έχει εννέα! Φανταστείτε, εννέα καταγγελίες για αθέμιτες εμπορικές πρακτικές! Είναι σίγουρα εννέα οι αθέμιτες εμπορικές πρακτικές που συμβαίνουν στην αγορά σήμερα; Όχι. Αυτό είναι το μόνο σίγουρο. Αυτό δείχνει ότι δεν προχώρησε. Στο τέλος της ημέρας ποιος είναι ζημιωθείς; Πάλι ο παραγωγός, είτε παράγει πορτοκάλια είτε παράγει αμύγδαλα στη Θεσσαλία είτε ξηρούς καρπούς είτε οποιοδήποτε άλλο προϊόν. Και λέω ο παραγωγός «πώς θα βγω πέρα, πώς θα αντεπεξέλθω, όταν έρχονται προϊόντα από το εξωτερικό, από τρίτες χώρες;».

Γι’ αυτό και απαιτείται παρέμβαση, κύριε Υπουργέ, τουλάχιστον στο Συμβούλιο Υπουργών, διότι αυτό το θέμα απασχολεί και άλλες χώρες. Δεν μπορεί η Ευρωπαϊκή Ένωση να τρώει τις σάρκες της και να απαιτεί από τις χώρες συγκεκριμένες προδιαγραφές στο πλαίσιο της ευρωπαϊκής «πράσινης» συμφωνίας για την παραγωγή των προϊόντων και ταυτόχρονα να εισάγονται από τρίτες χώρες προϊόντα στη μισή –και πολύ πιο κάτω- τιμή. Πλήττονται οι Ευρωπαίοι παραγωγοί.

Αυτό, λοιπόν, πρέπει να τεθεί. Ο Πρωθυπουργός απέστειλε επιστολή στην Ευρωπαϊκή Επιτροπή για την ακρίβεια. Ορίστε, πεδίο δόξης λαμπρόν, παρέμβαση για τον αθέμιτο ανταγωνισμό που υφίστανται τα ελληνικά προϊόντα από προϊόντα τρίτων χωρών. Απαιτούνται δραστικές και ουσιαστικές παρεμβάσεις και στο επίπεδο των ελέγχων από τρίτες χώρες, αλλά και στο επίπεδο της στήριξης των παραγωγών μας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, έλεγχοι γίνονται. Και οι παρεμβάσεις έχουν γίνει και στην Ευρωπαϊκή Επιτροπή. Όπως γνωρίζετε πάρα πολύ καλά, με πρωτοβουλία του Υπουργού Αγροτικής Ανάπτυξης κ. Αυγενάκη έχει γίνει η συνάντηση των εννέα χωρών μελών του Νότου με αγροτική ατζέντα και προφανώς είναι και τα ζητήματα αυτά μέσα, όπως έχουμε θέσει και τα ζητήματα στο Ευρωπαϊκό Λαϊκό Κόμμα και καλό είναι να τα θέσετε κι εσείς στις ανάλογες ευρωπαϊκές ομάδες, στις οποίες ανήκετε, ειδικά για ζητήματα που αφορούν τροποποιήσεις ή ομαλοποίηση της νέας ΚΑΠ.

Για το συγκεκριμένο, λοιπόν. Πού στοχεύει το Υπουργείο μας με το σύστημα ελέγχων, που διεξάγονται σε όλα τα στάδια, από την εισαγωγή ως τη διάθεση; Προφανώς, στην προστασία των ελληνικών προϊόντων και του Έλληνα καταναλωτή, στην αποφυγή των ελληνοποιήσεων, πολλώ δε μάλλον, από τα προϊόντα που είναι σαφώς κατώτερα των προδιαγραφών από τα ελληνικά. Έχει γίνει μια πολύ σοβαρή προσπάθεια, τα τελευταία χρόνια, σε επίπεδο Ευρωπαϊκής Ένωσης, αλλά και σε επίπεδο Ελλάδας, ώστε η πρωτογενής παραγωγή να γίνεται με μεθόδους και πρότυπα, που προστατεύουν το περιβάλλον και εξασφαλίζουν υγιεινό τρόφιμο για τους καταναλωτές.

Θέλουμε να διασφαλίσουμε ότι αυτή η προσπάθεια δεν θα ανακοπεί, γι’ αυτό και όπου διαπιστώνονται παραβάσεις, επιβάλλονται οι προβλεπόμενες κυρώσεις με τον ν.4235/2014. Γνωρίζοντας, μάλιστα, ότι έχουμε ανεβάσει τις απαιτήσεις από τον ευρωπαίο παραγωγό και, αναγνωρίζοντας τους κινδύνους από την αύξηση των ευρωπαϊκών εισαγόμενων προϊόντων, αντιδράσαμε άμεσα με την εθνική πρωτοβουλία για τροποποιήσεις του στρατηγικού σχεδίου, που αιτηθήκαμε και εγκρίθηκε από την Ευρωπαϊκή Ένωση και θα ισχύουν από το 2025 και με συλλογική πρωτοβουλία, με αποφάσεις που ελήφθησαν στο Υπουργικό Συμβούλιο και θα ισχύουν από το 2024.

Έτσι, λοιπόν, τροποποιείται ο κανονισμός 2115/2021, ως προς την εργασιμότητακαι απλοποιούνται ορισμένα από τα πρότυπα καλής γεωργικής και περιβαλλοντικής πρακτικής, προκειμένου να έχουμε ένα πιο ευέλικτο περιβάλλον παραγωγής. Επιπρόσθετα, ενισχύουμε την ανταγωνιστικότητα των ελληνικών προϊόντων έναντι των τρίτων χωρών.

Παράλληλα, συνεχίζουμε σταθερά την πολιτική μας με τα οπωροκηπευτικά, με τα τομεακά προγράμματα, με στόχο τη βελτίωση της ανταγωνιστικότητας του τομέα, την ελκυστικότητα των οργανώσεων παραγωγών και τη διατήρηση και προστασία του περιβάλλοντος.

Ενδεικτικά, αναφέρω, ότι όσον αφορά στην προώθηση και βελτίωση εμπορίας και απόσυρσης προϊόντων, στο στρατηγικό σχέδιο της ΚΑΠ 2327 που θα υλοποιηθεί, οι οργανώσεις παραγωγών μέσω των επιχειρησιακών προγραμμάτων θα περιλαμβάνουν υποχρεωτικά σε ποσοστό 2% δράσεις που έχουν στόχο την έρευνα περί βιώσιμων μεθόδων παραγωγής και ανάπτυξή τους.

Εν κατακλείδι -και σε αυτό συμφωνούμε- δεν μπορούμε να σταματήσουμε τα προϊόντα πριν εισέλθουν στη χώρα μας. Μπορούμε να τα σταματήσουμε εφόσον εισέλθουν, αν δεν συμμορφώνονται με την ισχύουσα νομοθεσία. Και αυτό το κάναμε με τον καλύτερο δυνατό τρόπο.

Κι επειδή δεν επαναπαυόμαστε, ο Υπουργός, ο κ. Αυγενάκης έχει ήδη ανακοινώσει ότι θα φέρουμε νομοσχέδιο, που θα αναμορφώνει το θεσμικό πλαίσιο σε όλα τα στάδια, από την καταχώρηση έως τον έλεγχο, για τα προϊόντα ΠΟΠ-ΠΓΕ-ΕΠΙΠ και για περισσότερη προστασία και αυτών των προϊόντων και των παραγωγών.

Κλείνοντας, θα σας πω ότι από το 2019, οι Κυβερνήσεις της Νέας Δημοκρατίας εφαρμόζουν μια ολοκληρωμένη στρατηγική για την προστασία και την ανάδειξη των ελληνικών προϊόντων. Θυμίζω τον νόμο του 2020, με τον οποίον αλλάξαμε τους κανόνες ελέγχου και τις ποινές για τις ελληνοποιήσεις αγροτικών προϊόντων. Δεν αφήνουμε τίποτα στην τύχη του, κύριε συνάδελφε και το αποδεικνύουμε στην πράξη, από το 2019. Θα συνεχίσουμε με την ίδια λογική.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να κάνω δύο ανακοινώσεις προς το Σώμα:

Ο Πρόεδρος της Κοινοβουλευτικής Ομάδας της Νίκης και οι Βουλευτές του κόμματός του, κατέθεσαν σήμερα 20-5-2024, πρόταση νόμου με τίτλο: «Δικαίωμα εξαγοράς κόκκινων δανείων από τους δανειολήπτες, μετά από τη μεταβίβασή τους από τις τράπεζες στις εταιρείες διαχείρισης απαιτήσεων από δάνεια και πιστώσεις».

Παραπέμπεται στην αρμόδια Διαρκή Επιτροπή.

Επίσης, έχουν έρθει στον Πρόεδρο της Βουλής, τον κ. Τασούλα, δύο αιτήματα για άδειες απουσίας από συναδέλφους.

Ο Βουλευτής Αρκαδίας κ. Κωνσταντίνος Βλάσης ζητεί άδεια ολιγοήμερης απουσίας στο εξωτερικό, από 23-5-2024 έως και 27-5-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Ο Βουλευτής Πρεβέζης κ. Σπυρίδων Κυριάκης ζητεί άδεια ολιγοήμερης απουσίας στο εξωτερικό, επίσης από 23-5-2024 έως και 24-5-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Θα συζητηθεί τώρα η τέταρτη με αριθμό 1053/13-5-2024 επίκαιρη ερώτηση του δεύτερου κύκλου της Βουλευτού Β3΄ Νοτίου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Εργασίας και Κοινωνικής Ασφάλισης, με θέμα: «Ενσωμάτωση οδηγίας 2022/2041 του Ευρωπαϊκού Συμβουλίου για προώθηση συλλογικών διαπραγματεύσεων για τον καθορισμό των μισθών».

Θα απαντήσει ο Υφυπουργός Εργασίας και Κοινωνικής Ασφάλισης κ. Βασίλειος - Πέτρος Σπανάκης.

Κυρία συνάδελφε, έχετε τον λόγο για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, γνωρίζετε βέβαια ότι η χώρα μας έχει την τρίτη χειρότερη θέση στην Ευρωπαϊκή Ένωση στις αμοιβές των εργαζομένων, όπως γνωρίζετε και ότι είναι η δεύτερη χειρότερη όσον αφορά την αγοραστική τους δύναμη. Και δεν αμφιβάλλω ότι γνωρίζετε ότι επί των Κυβερνήσεων της Νέας Δημοκρατίας αυξήθηκε και η παιδική φτώχεια και η φτώχεια και οι ανισότητες. Όμως, αμφιβάλλω, εάν συνδέετε τους μισθούς φτώχειας με όλες τις αντεργατικές πολιτικές και ρυθμίσεις των νόμων Βρούτση, Χατζηδάκη και εδώ και δέκα μήνες της κ. Μιχαηλίδου. Και αμφιβάλλω, διότι επίσης επί των ημερών σας, η χώρα μας έχει το χαμηλότερο ποσοστό συλλογικών συμβάσεων εργασίας στην Ευρώπη, αλλά η Ευρωπαϊκή Ένωση εδώ και ενάμιση χρόνο ψήφισε την οδηγία 2041/22 που αφορά την προώθηση των ελληνικών διαπραγματεύσεων για τον καθορισμό των μισθών.

Σύμφωνα τώρα με το άρθρο 4 της οδηγίας, τα κράτη-μέλη οφείλουν να επιδιώξουν αύξηση των συλλογικών διαπραγματεύσεων, τουλάχιστον, στο όριο του 80%, δηλαδή από το 80% και πάνω είτε με νόμο, κατόπιν διαβούλευσης με τους κοινωνικούς φορείς, είτε με συμφωνία με αυτούς. Επίσης, υποχρεούστε να εκπονήσετε σχέδιο δράσης για την προώθηση των συλλογικών διαπραγματεύσεων. Και η οδηγία πρέπει να έχει ενσωματωθεί σε έξι μήνες, δηλαδή, 15 Νοεμβρίου.

Εσείς, όμως, όπως λέει και η παροιμία, σαν τη νοικοκυρά που «όταν δε θέλει να ζυμώσει, δέκα χρόνια κοσκινίζει», κάνετε τα εξής:

Πρώτον, από την 1η Απριλίου του 2024 συγκροτήσατε πρωταπριλιάτικη επιτροπή -και επιμένω για τον χαρακτηρισμό- για την ενσωμάτωση της οδηγίας, από την οποία λείπουν οι εκπρόσωποι των εργαζομένων και των εργοδοτών. Τι είδους επιτροπή είναι αυτή;

Δεύτερον, από το 2019 και εδώ και τεσσεράμισι χρόνια αρνείστε να προωθήσετε στο Ανώτατο Συμβούλιο Εργασίας αιτήματα των συνδικαλιστικών οργανώσεων που έχουν, ήδη, υπογράψει συλλογικές συμβάσεις εργασίας και τα κρατάτε στα συρτάρια του Υπουργείου και οι Υπουργοί σας δεν τις υπογράφουν.

Τρίτον, ως γνωστόν με τον νόμο Αχτσιόγλου, τον ν.32921/2018, εάν οι συλλογικές συμβάσεις εργασίας που έχουν υπογραφεί για τον ίδιο κλάδο καλύπτουν το 51%, τότε επεκτείνονται υποχρεωτικά σε όλο τον κλάδο. Εσείς, δεν κάνατε τίποτα για τις τριάντα οκτώ από σαράντα πέντε συλλογικές συμβάσεις εργασίας που υπογράφτηκαν το 2022-2023 και ανήκουν σε αυτή την κατηγορία, τις λεγόμενες κλαδικές. Και τέλος, η Κυβέρνηση της Νέας Δημοκρατίας έχει επιπλέον δυσχεράνει την ίδια την υπογραφή των συλλογικών συμβάσεων εργασίας με τον ν.4008/21 του Χατζηδάκη, όπου έφτιαξε ο κ. Χατζηδάκης δύο μητρώα. Το ένα μητρώο των εργοδοτών και το άλλο μητρώο των συνδικαλιστικών οργανώσεων. Με τι αποτέλεσμα; Οι εργοδότες δεν γράφονται στο μητρώο. Επομένως τίποτα δεν μπορεί να προχωρήσει. Ως πρόσχημα αυτό, λοιπόν, δεν προχωράτε τις συλλογικές συμβάσεις εργασίας.

Άρα σας ερωτώ αυτό που είπε ο κύριος Πρόεδρος, πότε σκοπεύετε, δηλαδή, να καταθέσετε σχέδιο νόμου για την ενσωμάτωση της οδηγίας; Πότε σχέδιο δράσης για την αύξηση των συλλογικών διαπραγματεύσεων; Πότε και πώς θα γίνει η αναγκαία διαβούλευση με τους κοινωνικούς εταίρους που προβλέπει η οδηγία και για ποιο λόγο δεν έχουν κηρυχθεί ως υποχρεωτικές, όπως απαιτείται, οι περίπου τριάντα οκτώ από τις σαράντα πέντε κλαδικές συμβάσεις; Τις έχετε και μπροστά σας κύριε Υπουργέ, αυτές τις ερωτήσεις, περιμένουμε να απαντήσετε.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υφυπουργός έχει τον λόγο, για να πρωτολογήσει.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ: (Υφυπουργός Εργασίας και Κοινωνικής Ασφάλισης):** Κυρία συνάδελφε, σε ό,τι αφορά την ενσωμάτωση της οδηγίας 2022/41 του Ευρωπαϊκού Κοινοβουλίου και του Συμβουλίου για επαρκείς κατώτατους μισθούς στην Ευρωπαϊκή Ένωση τον περασμένο Νοέμβριο του 2023, δηλαδή πριν από λίγους μήνες, ολοκληρώθηκαν οι εργασίες υποβοήθησης των κρατών μελών από ομάδα εμπειρογνωμόνων -το λέω αυτό, γιατί αναφέρετε «ενάμιση χρόνο»- η οποία συστήθηκε με πρωτοβουλία της Ευρωπαϊκής Επιτροπής και συνετάχθη η σχετική έκθεση. Άρα επαναλαμβάνω τον Νοέμβριο του 2023.

Στις 26 Mαΐου του 2023 μεταξύ του Υπουργείου Εργασίας και Κοινωνικών Υποθέσεων -τότε- και γνωστής εταιρείας υπεγράφη με επιστημονικά κριτήρια σύμβαση έργου με αντικείμενο: «Ψηφιακός μηχανισμός συγκέντρωσης στοιχείων και υπολογισμού του κατώτατου νομοθετημένου μισθού”, η οποία τροποποιήθηκε στη συνέχεια στις 11 Ιουλίου του 2023 και ήδη υλοποιείται και είναι σε εξέλιξη η ολοκλήρωση του αντικειμένου της κατά τα προβλεπόμενα σε αυτήν.

Πριν από ενάμιση μήνα -όχι ενάμιση χρόνο που λέτε εσείς-, την 1η Απριλίου του 2024 με υπουργική απόφαση συγκροτήθηκε επιστημονική επιτροπή για την ενσωμάτωση της ευρωπαϊκής οδηγίας 2022/2041 του Ευρωπαϊκού Κοινοβουλίου και του Συμβουλίου της 19ης Οκτωβρίου του 2022 για επαρκείς κατώτατους μισθούς στην Ευρωπαϊκή Ένωση, καθώς και για την ενσωμάτωση της Διεθνούς Σύμβασης Εργασίας 131 του Διεθνούς Οργανισμού Εργασίας, του «ILO», για τον καθορισμό κατώτατων μισθών και ημερομισθίων, ιδιαίτερα στις αναπτυσσόμενες χώρες, με στόχο την προστασία όλων των ομάδων μισθωτών με βάση τις συνθήκες απασχόλησής τους.

Στις 24 Απριλίου του 2024 αυτή η υπουργική απόφαση τροποποιήθηκε και σήμερα έχουν ήδη πραγματοποιηθεί δύο συνεδριάσεις, μία στις 26 Απριλίου του 2024 και ακόμη μία στις 10 Μαΐου του 2024, δηλαδή πριν από δέκα μέρες.

Κυρία συνάδελφε, όπως καταλαβαίνετε, έχουμε έναν άρτιο προγραμματισμό για την ενσωμάτωση της οδηγίας αυτής, ως οφείλουμε, για τη μέγιστη θωράκιση των δικαιωμάτων των εργαζομένων.

Περαιτέρω, σας θυμίζω, γιατί μάλλον ξεχνάτε εύκολα, ότι η Κυβέρνηση του Κυριάκου Μητσοτάκη έχει ήδη καταφέρει τέσσερις διαδοχικές αυξήσεις του κατώτατου μισθού, ο οποίος τον Φεβρουάριο του 2019, επί ημερών σας, ήταν 650 ευρώ και πριν από ένα μήνα, την 1η Απριλίου, επί ημερών μας, αυξήθηκε κατά 28% και έχει φτάσει τα 830 ευρώ, με στόχο το 2027, όπως έχει δεσμευτεί η Κυβέρνησή μας να φτάσει τα 950 ευρώ. Το 2027, στη λήξη της δεύτερης θητείας μας, θα έχουμε δηλαδή αύξηση του κατώτατου μισθού στην πράξη πάνω από 46%.

Επιπλέον με το άρθρο 33 του ν.5053/2023 που το καταψηφίσατε, από την 1η Ιανουαρίου του 2024 επαναφέραμε την αναγνώριση του χρόνου προϋπηρεσίας, δηλαδή του επιδόματος τριετίας, πολυετίας, προϋπηρεσίας σε συμβάσεις εξαρτημένης εργασίας σε οποιονδήποτε εργοδότη και σε οποιαδήποτε ειδικότητα πριν από την 14η Φεβρουαρίου του 2012 και μετά την 1η-1-2024 και οι νέοι εργαζόμενοι χτίζουν την τριετία τους, αλλά και οι παλιοί εργαζόμενοι χτίζουν για να ολοκληρώσουν την τριετία τους.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Φαίνεται, κύριε Σπανάκη, ότι εσείς δεν ξέρετε ότι η χώρα μας είναι στην τρίτη χειρότερη θέση στην Ευρωπαϊκή Ένωση στις αμοιβές των εργαζομένων. Δεν το ξέρετε. Επίσης δεν ξέρετε ότι είναι στη δεύτερη χειρότερη θέση στην αγοραστική τους δύναμη. Φαίνεται ότι όλα αυτά δεν τα ξέρετε, όπως δεν ξέρετε ότι αυτές οι αυξήσεις που δώσατε αυτή τη στιγμή έχουν εξανεμιστεί εξαιτίας του κόστους ακρίβειας που είναι ο συνδυασμός της κρίσης στέγης του ελληνικού λαού και της κρίσης ακριβώς των ανελαστικών δαπανών διαβίωσης. Φαίνεται ότι αυτά τα αγνοεί η Κυβέρνησή σας και μου λέτε ότι τα κάνετε όλα εξαιρετικά.

Πρώτα πρώτα η οδηγία προφανώς έχει βγει εδώ και ενάμιση χρόνο και σας λέει ότι τον Νοέμβριο του 2024 θα πρέπει να είναι εφαρμοσμένη σε όλα τα κράτη - μέλη, δηλαδή σε έξι μήνες. Τι κάνατε εσείς; Ξαναείπα ότι το 2021 ο κ. Χατζηδάκης εφηύρε τα περιβόητα δύο μητρώα, το μητρώο αγροτοσυνδικαλιστικών οργανώσεων και το μητρώα των εργοδοτών, με αποτέλεσμα, επειδή οι εργοδότες σαμποτάρουν το ένα μητρώο -και βέβαια σε συνεννόηση με τον κ. Χατζηδάκη προφανώς, γιατί αλλιώς γιατί να το κάνει ο κ. Χατζηδάκης αυτό- και καμμία συλλογική σύμβαση εργασίας δεν μπορεί να προχωρήσει.

Σας ρώτησα, όμως, κάτι πολύ συγκεκριμένο. Σας ρώτησα σε τι ποσοστό έχουμε εμείς εδώ στην Ελλάδα συλλογικές συμβάσεις εργασίας σε σχέση με την Ευρωπαϊκή Ένωση. Η Ευρωπαϊκή Ένωση λέει: «να έχετε όριο από 80% και πάνω» και ο μέσος όρος της Ευρωπαϊκής Ένωσης είναι από 70% έως 90%. Το ότι στην Ελλάδα είναι 24% το γνωρίζετε, ναι ή όχι; Και όταν σας λέω ότι σαράντα πέντε ομοιοεπαγγελματικές συμβάσεις εργασίας είναι έτοιμες και βρίσκονται στα συρτάρια του Υπουργείου σας και τόσο καιρό τις κρατάτε και εγκρίνατε μόνο επτά, πώς είναι δυνατόν να μου λέτε αυτά τα πράγματα σήμερα και να μη μου απαντάτε με συγκεκριμένα νούμερα, όπως σας ρώτησα;

Και όσο για την επιτροπή της 1ης Απριλίου, κύριε Πρόεδρε, τη χαρακτήρισα πρωταπριλιάτικη γιατί σε αυτή δεν μετέχουν εργαζόμενοι και εργοδότες. Τι είδους επιτροπή είναι αυτή, η οποία θα καθορίσει τις συλλογικές διαπραγματεύσεις χωρίς να μετέχουν οι εργαζόμενοι και οι εργοδότες; Δεν καταλαβαίνω. Δεν μιλάω καλά ελληνικά;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κυρία συνάδελφε, αναφορικά με τις συλλογικές διαπραγματεύσεις γνωρίζετε πολύ καλά, γιατί έχετε θητεύσει και στο Υπουργείο Εργασίας και Κοινωνικής Ασφάλισης ότι σύμφωνα με το ισχύον θεσμικό πλαίσιο οι εργασιακοί όροι, όπως το ύψος του κατώτατου μισθού, τα επιδόματα, το ωράριο εργασίας, στο πλαίσιο της ελευθερίας των διαπραγματεύσεων, συμφωνούνται απευθείας μεταξύ των συμβαλλομένων μερών, δηλαδή μεταξύ εργαζομένων και εργοδοτών με την υπογραφή των σχετικών συλλογικών συμβάσεων εργασίας. Εάν οι διαπραγματεύσεις αυτές αποτύχουν, τότε προβλέπεται η δυνατότητα, εφόσον πληρούνται οι οριζόμενες στον νόμο προϋποθέσεις, τα μέρη να προσφύγουν στον Οργανισμό Διαμεσολάβησης και Διαιτησίας. Επίσης σε περίπτωση έκδοσης διαιτητικής απόφασης, αυτή εξομοιώνεται και έχει την ίδια ισχύ με τις συλλογικές συμβάσεις εργασίας.

Επισημαίνω ότι με βάση την αρχή του εργατικού δικαίου της ευνοϊκότερης ρύθμισης, εάν οι όροι ατομικών συμβάσεων εργασίας αποκλίνουν από αυτούς των συλλογικών συμβάσεων, τότε αυτοί των ατομικών συμβάσεων κατισχύουν των συλλογικών εφόσον παρέχουν μεγαλύτερη προστασία στους εργαζόμενους.

Κυρία συνάδελφε, σήμερα βρίσκονται σε ισχύ σαράντα συλλογικές ρυθμίσεις εργασίας, είκοσι τρεις κλαδικές και δεκαεπτά ομοιοεπαγγελματικές, εκ των οποίων οι έξι, που αφορούν στους κλάδους επισιτισμού και τουρισμού, έχουν κηρυχθεί ως γενικώς υποχρεωτικές. Τονίζω ότι η επέκταση και κήρυξη ως γενικώς υποχρεωτικής μιας συλλογικής ρύθμισης εργασίας τελείται με γνώμονα το δημόσιο συμφέρον και, λαμβάνοντας, ιδίως, υπ’ όψιν τις ιδιαίτερες οικονομικές συνθήκες στην αγορά εργασίας, το ύψος απασχόλησης και το ποσοστό της υφιστάμενης ανεργίας, την οικονομική αντοχή των οικονομικά ασθενέστερων επιχειρήσεων του κλάδου ή του επαγγέλματος κ.λπ.. Η επέκταση και κήρυξη ως γενικώς υποχρεωτικής μιας συλλογικής σύμβασης εργασίας δεσμεύει κατ’ εξαίρεση εργαζόμενους και εργοδότες, ακόμη και εκείνους που δεν συμμετείχαν στις σχετικές συλλογικές διαπραγματεύσεις κατά την ενάσκηση του δικαιώματος της συνδικαλιστικής ελευθερίας. Αναφέρω επίσης ότι η τελική απόφαση για την επέκταση μιας συλλογικής ρύθμισης εργασίας είναι στη διακριτική ευχέρεια του Υπουργού μετά την τήρηση της προβλεπόμενης στο άρθρο 11 του ν.1876/1990 διαδικασίας, όπως σήμερα το άρθρο αυτό προβλέπεται και ισχύει.

Κυρία συνάδελφε, χαίρομαι για το ενδιαφέρον σας για τα εργασιακά ζητήματα. Ωστόσο η Κυβέρνηση του Κυριάκου Μητσοτάκη αυτά τα πέντε χρόνια διακυβέρνησής της αποδεικνύει καθημερινά στην πράξη ότι νοιάζεται για τους εργαζόμενους συμπολίτες μας. Ο εργαζόμενος βρίσκεται στο κέντρο της κυβερνητικής μας πολιτικής και αυτό είναι κάτι που δεν μπορεί να αμφισβητήσει κανείς.

Στο Υπουργείο Εργασίας και Κοινωνικής Ασφάλισης θέλουμε ικανοποιημένους με την εργασία τους εργαζόμενους και αυτό το πετυχαίνουμε, διασφαλίζοντας στο ακέραιο τα εργασιακά τους δικαιώματα και αναβαθμίζοντας διαρκώς τις συνθήκες απασχόλησής τους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Στην έκτη με αριθμό 1042/13-5-2024 επίκαιρη ερώτηση του δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης, με θέμα: «Προβλήματα των εργαζομένων στην επιχείρηση «Βαρβαρέσος Α.Ε. Ευρωπαϊκά Νηματουργεία» θα απαντήσει, επίσης, ο Υπουργός Εργασίας και Κοινωνικής Ασφάλισης κ. Σπανάκης.

Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η «Βαρβαρέσος Α.Ε. Ευρωπαϊκά Νηματουργεία» ανακοίνωσε στις 19 Απρίλη στους εκατόν τριάντα εναπομείναντες εργαζόμενους την αναστολή της παραγωγής του εργοστασίου και τους κάλεσε να υπογράψουν τις απολύσεις τους παράνομα, χωρίς να τους δώσει ούτε ένα ευρώ από τα δεδουλευμένα ετών που τους οφείλει και από τις αποζημιώσεις που δικαιούνται.

Να σημειωθεί πως οι εργαζόμενοι της επιχείρησης εδώ και αρκετά χρόνια αντιμετώπιζαν σοβαρά προβλήματα στην πληρωμή των δεδουλευμένων τους, με τα οφειλόμενα δεδουλευμένα να φτάνουν περίπου στις 30.000 ευρώ ανά εργαζόμενο.

Η επιλογή της εργοδοσίας να πραγματοποιεί επιλεκτικές πληρωμές είχε οδηγήσει το σωματείο των εργαζομένων σε καταγγελία στην Επιθεώρηση Εργασίας, η οποία με τη σειρά της είχε προβεί στις μηνύσεις. Ακόμη, όμως, δεν υπάρχουν οι σχετικές αποφάσεις των δικαστηρίων.

Οι εργαζόμενοι μαζί με το σωματείο τους είχαν πραγματοποιήσει αρκετές παρεμβάσεις, ώστε να ξεκινήσει η αποπληρωμή καθώς και η τακτική απόδοση των μισθών τους. Μάλιστα όλα αυτά τα χρόνια η απάντηση της εργοδοσίας στα αιτήματα των εργαζομένων ήταν οι απολύσεις και οι διώξεις.

Εξαιτίας όλης αυτής της κατάστασης, οι εργαζόμενοι αδυνατούσαν πλέον να αντεπεξέλθουν στις υποχρεώσεις της καθημερινής ζωής, ενώ βρίσκονταν σε επίσχεση εργασίας, λαμβάνοντας το επίδομα οικονομικής ενίσχυσης.

Το μαράζωμα στους κλάδους της κλωστοϋφαντουργίας, της γουνοποιίας, του δέρματος έχει ως βασική αιτία την πολιτική της Ευρωπαϊκής Ένωσης που υπηρέτησαν όλα αυτά τα χρόνια οι κυβερνήσεις των Νέα Δημοκρατία, ΠΑΣΟΚ και ΣΥΡΙΖΑ. Αυτή η πολιτική καθόρισε και καθορίζει ποιοι κλάδοι της οικονομίας θα αναπτυχθούν σε κάθε χώρα της Ευρωπαϊκής Ένωσης, πάντα με κριτήριο το μέγιστο κέρδος των επιχειρηματικών ομίλων. Αυτή η πολιτική κρατάει μειωμένο κατά 27% τον μέσο μισθό εδώ και δεκαπέντε χρόνια για να βγάζουν κέρδη οι επίδοξοι «σωτήρες-επενδυτές».

Σύμφωνα, λοιπόν, με τα παραπάνω, ερωτάστε, κύριε Υπουργέ, τι μέτρα θα λάβει η Κυβέρνηση, ώστε να μη χαθεί ούτε ένα ευρώ από τα δεδουλευμένα και τις αποζημιώσεις των εργαζομένων στην επιχείρηση «Ευρωπαϊκή Νηματουργεία Βαρβαρέσος Α.Ε.» και να δοθεί από τη ΔΥΠΑ άμεσα επίδομα 4.000 ευρώ σε όλους τους απολυμένους και τι θα κάνετε για να μη πλειστηριαστεί σπίτι απλήρωτου απολυμένου, να μην του κοπεί το ρεύμα, το νερό και να παγώσουν οι λογαριασμοί σε ρεύμα, νερό καθώς και δάνεια, δημοτικά τέλη κ.λπ..

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Υπουργέ, παρακαλώ για την πρωτολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, ύστερα από επίσημη ενημέρωση που ζήτησα και έλαβα από την Ανεξάρτητη Αρχή της Επιθεώρησης Εργασίας, έχω να αναφέρω, απαντώντας στην επίκαιρη ερώτησή σας, τα εξής:

Πρώτον, η Ανεξάρτητη Αρχή της Επιθεώρησης Εργασίας κατά το προηγούμενο έτος, το 2023, προέβη σε μηνιαίους διαδοχικούς ελέγχους στην επιχείρηση στην οποία αναφέρεστε και διαπίστωσε ότι πράγματι υπήρχαν οφειλές της επιχείρησης για δεδουλευμένες αποδοχές από την 1-1-2023 μέχρι και 31-12-2023, καθώς και του δώρου Χριστουγέννων προς το σύνολο των εργαζομένων που απασχολούνταν κατά τη στιγμή του ελέγχου στην επιχείρηση. Για τον λόγο αυτό επεβλήθησαν για κάθε έλεγχο μηνύσεις.

Επίσης, τον Σεπτέμβριο του 2023 η Επιθεώρηση Εργασίας επέβαλε προς την επιχείρηση πρόστιμο ύψους 4.000 ευρώ για παραβάσεις κανονιστικών όρων της συλλογικής σύμβασης εργασίας. Επίσης, σας αναφέρω ότι αυτή τη στιγμή είναι σε εξέλιξη έλεγχοι που αφορούν τους μήνες Ιανουάριο έως Απρίλιο του έτους 2024.

Δεύτερον, την 1η Απριλίου του 2024 η επιθεώρηση εργασίας μετά από έρευνα στο πληροφοριακό σύστημα «ΕΡΓΑΝΗ» διαπίστωσε ότι το σύνολο των εργαζομένων τη δεδομένη χρονική στιγμή ανερχόταν σε εκατόν τριάντα.

Τρίτον, στις 10 Απριλίου του 2024 το αρμόδιο τμήμα επιθεώρησης εργασιακών σχέσεων διενήργησε εργατική διαφορά μετά από αίτηση του εργασιακού σωματείου της επιχείρησης στην οποία αναφέρεστε. Το εν λόγω αίτημα του σωματείου αφορούσε σε επτά εργαζόμενους, οι οποίοι διέκοψαν την επίσχεση εργασίας από την 1η Απριλίου 2024, επέστρεψαν στην εργασία τους και η εργοδότρια επιχείρηση αρνήθηκε την παροχή εργασίας. Την ημέρα μάλιστα της διενέργειας εργατικής διαφοράς δεν προσήλθε κανένας εκπρόσωπος από την πλευρά της εργοδοτικής επιχείρησης, κάτι για το οποίο αυτή τη στιγμή αναμένεται η επιβολή των προβλεπόμενων διοικητικών κυρώσεων από την αρμόδια υπηρεσία της επιθεώρησης εργασίας.

Μία εβδομάδα αργότερα, στις 17 Απριλίου του 2024, η αρμόδια τοπική υπηρεσία της επιθεώρησης εργασίας με αιτιολογημένη άποψη - πόρισμα απεφάνθη ότι με την άρνηση της εργοδότριας εταιρείας να απασχολήσει τους εργαζόμενους δεν τηρούνται οι όροι της ατομικής σύμβασης εργασίας και προέβη σε σύσταση στα ενδιαφερόμενα μέρη να προσφύγουν στα αρμόδια πολιτικά δικαστήρια για την επίλυση της μεταξύ τους διαφοράς.

Επιπλέον, για να σας δώσω μια ολοκληρωμένη απάντηση στο πρώτο ερώτημά σας, σας θυμίζω ότι στο άρθρο 20 του ν.1836/89, όπως σήμερα ισχύει αυτό το άρθρο, προβλέπει τη δυνατότητα για τους μισθωτούς εκείνους, οι οποίοι έχουν ασκήσει το δικαίωμα της επίσχεσης εργασίας να λαμβάνουν επίδομα ανεργίας, εφόσον έχουν καταβληθεί κατά τη διάρκεια της παρασχεθείσας εργασίας εισφορές υπέρ ανεργίας και συντρέχουν και οι λοιπές προϋποθέσεις επιδότησης.

Σε περίπτωση που εργαζόμενοι, οι οποίοι λαμβάνουν επίδομα λόγω άσκησης του δικαιώματος επίσχεσης εργασίας, απολυθούν, η επιδότηση αυτή ανακαλείται και ο ασφαλισμένος μπορεί να υποβάλει νέα αίτηση προκειμένου να λάβει το επίδομα τακτικής ανεργίας.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ,κύριε Πρόεδρε.

Κύριε Υπουργέ, νομίζω ότι μαζεύτηκε πλέον πολλή πείρα στον λαό μας και πνέει τα λοίσθια η κυβερνητική προπαγάνδα για το ποιος κλείνει τα εργοστάσια. Η Ευρωπαϊκή Ένωση τα κλείνει και εσείς που την υπηρετείτε. Ό,τι και όσο τα κρατάει ζωντανά είναι ο αγώνας των εργαζομένων, όπως οι αγώνες στη «ΛΑΡΚΟ» εδώ και τεσσεράμισι χρόνια, όπως, και στον «ΒΑΡΒΑΡΕΣΟ» που τον κρατούσαν ανοικτό οι αγώνες των εργαζομένων τόσα χρόνια με τις ταξικές δυνάμεις μπροστά.

ΠΑΣΟΚ, ΣΥΡΙΖΑ και Νέα Δημοκρατία τη ρημάξατε την περιοχή της Νάουσας. Περιοχή πλούσια σε πρώτη ύλη, πλούσια σε τεχνογνωσία, με δυνατότητες παραγωγής και ευημερίας, τη βουλιάξατε στην εξαθλίωση. Ξεκίνησε το ΠΑΣΟΚ που χρηματοδοτούσε κιόλας τη μετεγκατάσταση των επιχειρήσεων με λεφτά του ελληνικού λαού, τις επιχειρήσεις «ΛΑΝΑΡΑ» τότε της Κλωστοϋφαντουργίας στα Βαλκάνια, αφήνοντας συντρίμμια ανεργίας. Ουσιαστικά το ίδιο κάνατε και στον «ΒΑΡΒΑΡΕΣΟ» με άλλες μεθόδους. Τσακίσατε και κοροϊδέψατε τους εργαζόμενους με καταμερισμένους ρόλους και πολιτικά και συνδικαλιστικά.

Το 2014 οι πασκίτηκες δυνάμεις υπέγραψαν μέχρι 30% μείωση στους μισθούς, την ίδια χρονιά ο αριστερός ψάλτης της εργοδοσίας, ο κ. Τσίπρας, επισκέφτηκε και εκθείασε την εργοδοσία ως ευεργέτες, ως κυβέρνηση τούς αντάμειψε και με γενναία χρηματοδότηση. Το 2017 ξεκίνησε η καθυστέρηση των πληρωμών, το 2019 την επισκέφθηκε ο κ Γεωργιάδης οπότε και τους επιβράβευσε και εκταμίευσε την τελευταία δόση προγράμματος 100 εκατομμυρίων ευρώ και το 2023 οι εργάτες μη αντέχοντας πέρασαν σε επίσχεση. Εκατομμύρια πολλά από κάθε κυβέρνηση, ούτε ένα μέτρο για να πληρωθούν οι εργάτες από κανέναν.

Ένα μήνα πριν τις βουλευτικές εκλογές του 2023 συνάντησαν οι εργαζόμενοι τον Πρωθυπουργό, τον κ. Μητσοτάκη, τους υποσχέθηκε ότι προσωπικά θα δει να λύσει το θέμα της έκτακτης βοήθειας των 4.000 ευρώ για να μπορέσουν να επιβιώσουν. Τίποτα. Το ίδιο έγινε με την ίδια απάντηση και πριν μερικές ημέρες στη Βέροια.

Δεν ήρθαμε, κύριε Υπουργέ, να μας απαντήσετε με δελτία της επιθεώρησης. Η Επιθεώρηση Εργασίας από το 2015 κάθε μήνα κάνει μηνύσεις. Καμμία απόφαση δεν βγήκε. Τα ποινικά δικαστήρια δικαιώνουν τους εργαζόμενους. Καμμία εφαρμογή των αποφάσεων από την εργοδοσία, δεν της καίγεται καρφί της εργοδοσίας.

Οπότε, απαντήστε, κύριε Υπουργέ. Εσείς έχετε μεγάλο μερίδιο ευθύνης. Θα βοηθήσετε τους εργαζόμενους να επιβιώσουν και να πάρουν τα χέρια από πάνω τους τα κοράκια, τις ενέργειες των τραπεζών και άλλα;

Για τα ατελείωτα εκατομμύρια χρηματοδότησης, όλα έγιναν αστραπιαία. Και αυτά τα λεφτά είναι των εργαζομένων, το ξέρετε πολύ καλά. Λείπουν από τα σχολεία, από τα νοσοκομεία κ.λπ.. Για έκτακτη χρηματοδότηση για την επιβίωση των εργαζομένων που και αυτά δικά τους λεφτά είναι, δούλεμα χοντρό.

Πώς είναι δυνατόν, κύριε Υπουργέ, να μην υπάρχουν λεφτά για τους εργαζόμενους, αλλά τα υπόλοιπα ΑΦΜ της επιχείρησης να αυγαταίνουν; Φωτοβολταϊκά που πληθαίνουν και αποδίδουν εκατομμύρια κάθε χρόνο, μεζονέτες στη Χαλκιδική που πληθαίνουν επίσης, στις οποίες μπορεί να μείνουν βαλάντια ούτε το 1% του πληθυσμού με βάση αυτές τις τιμές.

Κύριε Υπουργέ, αυτή η σαπίλα είναι οι δικοί σας νόμοι. Και έχετε βέβαια και άλλους νόμους αν κλείσει τελείως το εργοστάσιο και βγει στον πτωχευτικό να μην πάρουν τίποτα οι εργαζόμενοι. Αν πάλι έρθει επενδυτής και κουρευτούν δάνεια και υποχρεώσεις και χωρίς βάρη και με νέα χρηματοδότηση να κερδοφορεί ο επόμενος. Οι εργαζόμενοι και ο λαός της περιοχής, κύριε Υπουργέ, που ήταν στο πλευρό τους στο μεγάλο συλλαλητήριο προχθές είπαν: Ούτε να το σκέφτεστε, λογαριάζετε χωρίς τον ξενοδόχο.

Το ίδιο λέει και το Κομμουνιστικό Κόμμα. Στις 9 του Ιούνη πρέπει να πούμε ότι οι εργαζόμενοι κρατάνε στα χέρια τους την πραγματική τιμωρία που αξίζει και στη μήτρα που γεννάει αυτήν την αρρώστια στις ζωές τους και στον τόπο τους, στην Ευρωπαϊκή Ένωση δηλαδή και σε αυτούς που την υπηρετούν. Και βέβαια οι ίδιες δυνάμεις από τις 10 Ιούνη φέρνουν τα νέα βάρη για τους εργαζόμενους την εξαήμερη εργασία, την δεκατριάωρη δουλειά, ήλιο με ήλιο και τη συνταξιοδότηση έως και τα εβδομήντα τέσσερα χρόνια.

Κρατάνε, επίσης, στα χέρια τους τη δύναμη για οργάνωση της αντεπίθεσης για κατακτήσεις σε μισθούς με συλλογικές συμβάσεις εργασίας και δικαιώματα που να καλύπτουν τις ανάγκες τους. Το ΚΚΕ θα είναι πάντα μπροστάρης σε αυτούς τους αγώνες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για την δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, η πολιτική της Κυβέρνησης του Κυριάκου Μητσοτάκη εγγυάται ότι η χώρα μας αποτελεί ένα κοινωνικά ευαίσθητο κράτος δικαίου. Είμαστε δίπλα σε κάθε συμπολίτη μας που μας χρειάζεται και όπου υπάρχει πραγματική ανάγκη παρεμβαίνουμε άμεσα και δίνουμε αποτελεσματικές λύσεις. Άλλωστε γι’ αυτό έχουμε κριθεί και στις τελευταίες εκλογικές αναμετρήσεις, αλλά θα κριθούμε και στις επόμενες.

Σύμφωνα με το άρθρο 202, παράγραφος 3, του ν.3463/2006 είναι δυνατόν -να ξέρετε- να προβλέπεται με απόφαση του δημοτικού συμβουλίου η μείωση των δημοτικών φόρων, των τελών, η απαλλαγή από αυτούς για τους απόρους, τα άτομα με αναπηρίες, τους πολύτεκνους, τους τρίτεκνους, μονογονεϊκές οικογένειες, τους μακροχρόνια ανέργους και τους δικαιούχους του κοινωνικού εισοδήματος αλληλεγγύης.

Επιπλέον, για την ανακούφιση και διευκόλυνση όλων και ιδίως των ευάλωτων νοικοκυριών έχουμε λάβει πλήθος στοχευμένων ενεργειών και μέτρων. Ενδεικτικά αναφέρω τα εξής: Όλοι οι οφειλέτες, στους οποίους συμπεριλαμβάνονται και οι εργαζόμενοι της επιχείρησης στην οποία αναφέρεστε, γι’ αυτό τα αναφέρω αυτά, έχουν τη δυνατότητα να διευθετήσουν τα χρέη τους μέσω μόνιμων εργαλείων διευθέτησης του ιδιωτικού χρέους, τα οποία είναι εναρμονισμένα με την ευρωπαϊκή νομοθεσία. Ειδικότερα, με τον εξωδικαστικό μηχανισμό ρύθμισης οφειλών του ν.4738/2020 οι οφειλέτες μπορούν με μία ενιαία αίτηση να ρυθμίσουν συνολικά χωρίς προσφυγή στο δικαστήριο τις οφειλές τους προς το δημόσιο, ΑΑΔΕ, ΕΦΚΑ έως διακόσιες σαράντα δόσεις, προς τις τράπεζες και τους διαχειριστές δανείων έως τετρακόσιες είκοσι δόσεις. Προβλέπεται, επίσης, ότι σε περίπτωση πραγματικής οικονομικής αδυναμίας του οφειλέτη να μπορεί αυτός να λάβει τη σημαντική διαγραφή του χρέους προς τον δημόσιο και ιδιωτικό τομέα. Επίσης, παρέχεται η δυνατότητα στον κάθε οφειλέτη που επιθυμεί να απευθυνθεί σε πιστοποιημένο διαμεσολαβητή για να διαπραγματευθεί μια καλύτερη και προσωποποιημένη ρύθμιση των οφειλών του. Πλέον των ανωτέρω χορηγείται για πέντε έτη κρατική επιδότηση της δόσης των δανείων με υποθήκη ή προσημείωση την κατοικία των ευάλωτων νοικοκυριών ύψους έως 210 ευρώ μηνιαίως ανάλογα με τη σύνθεση, δηλαδή τα μέλη του νοικοκυριού.

Να τονίσω, επίσης, ότι με τον ν.5072/2023, που ψήφισε η Κυβέρνησή μας, έγιναν πολλές βελτιώσεις στο εργαλείο του εξωδικαστικού μηχανισμού ρύθμισης οφειλών προς όφελος των δανειοληπτών. Μεταξύ αυτών των βελτιώσεων είναι: Πρώτον, η αλλαγή του αλγορίθμου, που εφαρμόζεται, με αποτέλεσμα το έως και 28% υψηλότερο κούρεμα. Δεύτερον, η αντικατάσταση των κυμαινόμενων επιτοκίων με σταθερό επιτόκιο 3% για τρία χρόνια. Τρίτον, η επέκταση της δυνατότητας ένταξης στον εξωδικαστικό μηχανισμό προσώπων που κληρονόμησαν οφειλές προς το δημόσιο και τους φορείς κοινωνικής ασφάλισης που έχουν βεβαιωθεί σε βάρος επιχειρήσεων που έχουν κλείσει.

Ακόμη προβλέψαμε ότι σε περίπτωση που κάποιος οφειλέτης αδυνατεί να εξυπηρετήσει μια μακροπρόθεσμη ρύθμιση οφειλών, τότε έχει τη δυνατότητα να προβεί σε πλήρη διαγραφή όλων των οφειλών μέσω της διαδικασίας πτώχευσης και απαλλαγής οφειλών με σκοπό να λάβει τη δεύτερη ευκαιρία του ν.4738/2020. Ειδικά για την κατηγορία οφειλετών που έχουν περιέλθει σε συνθήκες ευαλωτότητας η Κυβέρνηση με τον ν.4916/2022, δηλαδή με το ενδιάμεσο πρόγραμμα κρατικής στήριξης πρώτης κατοικίας ευάλωτων νοικοκυριών έχει θεσπίσει συγκεκριμένα εργαλεία για αναστολές πλειστηριασμού πρώτης κατοικίας.

Όσον αφορά στην κάλυψη των ενεργειακών αναγκών των ευάλωτων οικονομικά συμπολιτών μας σύμφωνα με τον σήμερα ισχύοντα κώδικα προμήθειας ηλεκτρικής ενέργειας προβλέπονται διευκολύνσεις, όπως για παράδειγμα οι υποχρεώσεις των προμηθευτών να παρέχουν τη δυνατότητα τμηματικής και άτοκης εξόφλησης του λογαριασμού κατανάλωσης, καθώς και οφειλών παλαιότερων λογαριασμών. Επίσης, πελάτες με σοβαρά προβλήματα υγείας, καθώς και όσοι χρειάζονται μηχανική υποστήριξη για την υγεία τους προστατεύονται ιδιαιτέρως με την υπό προϋποθέσεις απαγόρευση της καταγγελίας σύμβασης προμήθειας από τον προμηθευτή.

Κύριε συνάδελφε, τα τελευταία πέντε χρόνια διακυβέρνησής μας έχουμε καταφέρει πολλά κερδίζοντας καθημερινά την εμπιστοσύνη των συμπολιτών μας. Περιοριζόμενος στις αρμοδιότητες του Υπουργείου Εργασίας και Κοινωνικής Ασφάλισης σας θυμίζω, αναφέροντας ενδεικτικά ότι πετύχαμε να δημιουργήσουμε πάνω από τετρακόσιες χιλιάδες νέες θέσεις εργασίας, μειώνοντας δραστικά την ανεργία. Αυξήσαμε διαδοχικά τέσσερις φορές τον κατώτατο μηνιαίο μισθό, ο οποίος σήμερα ανέρχεται στα 830 ευρώ.

Αυξήσαμε τις συντάξεις και παρακολουθούμε στενά τον χώρο της εργασίας, διασφαλίζοντας ποιοτικές συνθήκες εργασίας και θωρακίζοντας διαρκώς την υγεία και την ασφάλεια των εργαζομένων.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε Σπανάκη και κύριε Ηλιόπουλε, μια παράκληση από το Προεδρείο. Έπρεπε να με έχει αντικαταστήσει ο κ. Βιλιάρδος, ο οποίος, όμως, έχει μια ερώτηση προς τον κ. Θεοχάρη η οποία ακολουθεί. Οπότε παρακαλώ, να προηγηθεί, με την άδειά σας, ο κ. Βιλιάρδος για να μπορέσει να ανέβει στην Έδρα.

Ευχαριστώ πάρα πολύ.

Θα συζητηθεί η τέταρτη με αριθμό 1045/13-5-2024 επίκαιρη ερώτηση πρώτου κύκλου του Βουλευτή Βορείου Τομέα Αθηνών της Κοινοβουλευτικής Ομάδας «Ελληνική Λύση» και Αντιπροέδρου της Βουλής κ. Βασίλειου Βιλιάρδου προς τον Υπουργό Εθνικής Οικονομίας και Οικονομικών, με θέμα: «Χρέος και διαθέσιμα σε φορείς της γενικής κυβέρνησης».

Θα απαντήσει ο Υφυπουργός Εθνικής Οικονομίας και Οικονομικών κ. Χάρης Θεοχάρης.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Υφυπουργέ, κύριε Θεοχάρη, δεν θα σας έκανα προφορική επίκαιρη τη σημερινή ερώτηση, όμως την κάνω επειδή απλά δεν απαντήθηκε. Έχω καταθέσει γραπτή την ερώτηση στις 5 Μαρτίου 2024, έχουν περάσει από τότε δυόμισι μήνες, δεν πήρα απάντηση, οπότε γι’ αυτό γίνεται η προφορική.

Θα ήθελα, όμως, παρ’ όλο που θα πω την ερώτηση για να μην μείνει κενό, να μου απαντήσετε γραπτά, γιατί είναι πάρα πολλά τα νούμερα και δεν έχω την εντύπωση ότι θα απαντήσετε έτσι ακριβώς όπως είναι η ερώτηση.

Η ερώτηση λέει ότι το χρέος του κεντρικού κράτους ανερχόταν στις 31 Δεκεμβρίου 2023 στα 406,522 δισεκατομμύρια ευρώ, σύμφωνα με το πρόσφατο δελτίο νούμερο 112 του ΟΔΔΗΧ. Κατά την ίδια ημερομηνία, όμως, στις 31 Δεκεμβρίου 2023, το χρέος της γενικής κυβέρνησης ανερχόταν σε 356,6 δισεκατομμύρια ευρώ, ενώ εάν αφαιρεθούν τα συνολικά διαθέσιμα στη γενική κυβέρνηση κατά τον ΟΔΔΗΧ, ύψους 33,6 δισεκατομμύρια ευρώ, το καθαρό χρέος της γενικής κυβέρνησης ήταν 323 δισεκατομμύρια ευρώ, πάντοτε κατά τον ΟΔΔΗΧ. Οπότε χρωστάμε στην ουσία 83,5 δισεκατομμύρια ευρώ περισσότερα από ό,τι θα έπρεπε.

Στα διαθέσιμα περιλαμβάνονται, πρώτον ο λογαριασμός αποθεματικού προσόδων από τις αγορές κεφαλαίου με υπόλοιπο 15.697,3 εκατομμύρια. Όπως μας είχε πει εδώ ο κ. Σταϊκούρας στις αρχές του 2023, τα 9 δισεκατομμύρια ήταν από τη δόση του ESM, τα 3 δισεκατομμύρια από εκδόσεις ομολόγων και τα 3,7 δισεκατομμύρια από τα υπερπλεονάσματα, ενώ το σύνολο των 15,7 δισεκατομμυρίων κλειδώθηκε από την τρόικα και δεν επιτρεπόταν να αγγιχθεί. Η πρώτη ερώτηση εδώ είναι αν επιτρέπεται σήμερα να αγγιχθεί.

Το δεύτερον είναι από τον διακριτό λογαριασμό εξυπηρέτησης δημοσίου χρέους, το τρίτο από τις καταθέσεις SDR και το τέταρτο από τα διαθέσιμα των φορέων γενικής κυβέρνησης, εντός και εκτός Συστήματος Λογαριασμών Θησαυροφυλακίου.

Τα ανωτέρω στοιχεία υποδηλώνουν ότι υπάρχει ένα σημαντικό ποσό ύψους 49,9 δισεκατομμύρια -δηλαδή από τα 406,5 αφαιρούμε τα 356,6 κ.λπ.- σε φορείς της γενικής κυβέρνησης επιπλέον στο «μαξιλάρι» ή κάτι άλλο που δεν γνωρίζουμε και θα θέλαμε να εξηγήσετε.

Οι ερωτήσεις μας είναι οι εξής: Πρώτον, ισχύει ότι το καθαρό χρέος της γενικής κυβέρνησης είναι 323 δισεκατομμύρια ευρώ; Εάν ισχύει, πού καταχωρούνται και τι αφορούν τα 49,922 δισεκατομμύρια;

Δεύτερον, ποιο είναι το ύψος των δανείων ανά φορέα, εκτός του κεντρικού κράτους στις 31 Δεκεμβρίου 2023 και ποιο το συνολικό τους ύψος; Αυτό καταλαβαίνω ότι είναι πιο δύσκολο να το απαντήσετε.

Τρίτον, ποιο είναι το συνολικό ύψος των διαθεσίμων των φορέων εκτός κεντρικού κράτους στις 31 Δεκεμβρίου 2023 και τι ποσοστό των 33,6 δισεκατομμυρίων, των συνολικών διαθέσιμων της γενικής κυβέρνησης, αντιπροσωπεύουν; Ποιο είναι το ύψος των διαθεσίμων ανά φορέα;

Τέλος, ποιο είναι το ύψος των διαθεσίμων σε SDR και ποια είναι η αξία τους στις 31 Δεκεμβρίου 2023; Από ποιους λογαριασμούς, διαθέσιμα ή φορείς χρησιμοποιούνται τα 54,53 δισεκατομμύρια των repos που αναφέρει ο ΟΔΔΗΧ.

Παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε Βιλιάρδε, πράγματι έχετε κάνει αυτή την ερώτηση ξανά. Νομίζω ότι έχει απαντηθεί, αλλά, εν πάση περιπτώσει, εδώ είμαστε να την απαντήσουμε εκτεταμένα.

Εδώ έχουμε το δελτίο του δημοσίου χρέους, το 113, το τελευταίο δελτίο που έχει ο ΟΔΔΗΧ και πράγματι ορισμένα νούμερα, τα νούμερα που παίρνετε από εκεί, είναι ακριβή. Καλό θα είναι με την ευκαιρία αυτή, λοιπόν, γιατί υπάρχει ένας φόβος και νιώθω ότι πέφτετε σε αυτό το σφάλμα και εσείς, να εστιάζουμε στα δέντρα και να χάσουμε το δάσος. Καλό είναι για να μην χάνεται η μεγάλη εικόνα από τον ελληνικό λαό -και είναι καλή ευκαιρία που βρισκόμαστε εδώ να τα πούμε-, να εξηγήσουμε ακριβώς τι είναι αυτά τα νούμερα.

Πρώτα απ’ όλα το κρατικό χρέος, το χρέος της κεντρικής διοίκησης είναι πράγματι 406,5 δισεκατομμύρια ευρώ. Αυτό είναι ένα χρέος που περιλαμβάνει εκτός από αυτό που σκεφτόμαστε όλοι συνηθισμένα, ένα χρέος προς τράπεζες του εξωτερικού, προς ομολογιούχους, προς τα έντοκα γραμμάτια του ελληνικού δημοσίου και ούτω καθεξής, όλες τις υποχρεώσεις του κράτους, περιλαμβάνει και χρέος του κράτους προς φορείς της γενικής κυβέρνησης. Δηλαδή έχει ο ΕΦΚΑ κάποια διαθέσιμα, τα βάζει στην Τράπεζα της Ελλάδος και παίρνει έναν τόκο. Από το κράτος τοκίζονται αυτά τα χρήματα και το αποδίδουν. Αυτό, λοιπόν, είναι το λεγόμενο «ενδοκυβερνητικό χρέος».

Αυτό το χρέος δεν είναι χρέος με την πραγματική έννοια του όρου, διότι, για να μιλήσω με λογική εταιρική, εάν δούμε το κράτος μας ως έναν όμιλο εταιρειών, το χρέος μεταξύ των διαφόρων φορέων του ίδιου ομίλου, προφανώς σε σχέση με τον εξωτερικό κόσμο, που είναι αυτό που ενδιαφέρει τον ελληνικό λαό, δεν είναι πραγματικό χρέος, είναι απλώς μια διαφορετική και καλύτερη διαχείριση των διαθεσίμων του δημοσίου.

Άρα το πραγματικό χρέος είναι το χρέος της γενικής κυβέρνησης το οποίο από την κεντρική διοίκηση υπολογίζεται αφαιρώντας το ενδοκυβερνητικό χρέος που ανέφερα, αφαιρώντας ή προσθέτοντας το πρωτογενές χρέος που μπορεί να έχουν οι υπόλοιποι φορείς, δηλαδή κατευθείαν να δανείζονται, όχι πια από το κράτος, αλλά από τράπεζες από αλλού στο εξωτερικό -αυτό έχει μειωθεί και δεν είναι μεγάλο- και τις όποιες στατιστικές παρεμβάσεις σύμφωνα με το ESA10 που κάνει η ΕΛΣΤΑΤ σύμφωνα με τις οδηγίες της EUROSTAT.

Το αποτέλεσμα αυτών των αλλαγών καταλήγει να δημιουργεί ένα τελικό χρέος της γενικής κυβέρνησης 356,6 δισεκατομμύρια ευρώ. Αυτά είναι χρήματα που το ελληνικό κράτος οφείλει προς τρίτους, όχι εσωτερικά ο ένας φορέας στον άλλο. Άρα αυτό νομίζω ότι εξηγεί ακριβώς αυτή τη διαφορά. Και αυτή η διαφορά είναι κυρίως και κατά βάση το ενδοκυβερνητικό χρέος, αυτά τα 50 δισεκατομμύρια ευρώ περίπου, τα οποία καλώς τα διαχειριζόμαστε έτσι όπως είναι. Και εάν επιμείνετε σε αυτό το σημείο να διερευνήσετε για ποιον λόγο, θα μπορέσω στη δευτερολογία μου να σας εξηγήσω.

Από εκεί και πέρα -και κλείνω με αυτό, κύριε Πρόεδρε-, προφανώς εκτός από το χρέος προς τρίτους έχουμε και κάποια διαθέσιμα, τα «μαξιλάρια» και όλα αυτά που είπατε, και προφανώς η απάντηση εδώ είναι ότι μετά από διαπραγμάτευση ήδη το έχουμε κάνει για 5 δισεκατομμύρια στο τέλος του προηγούμενου έτους. Μετά από διαπραγμάτευση απελευθερώνεται μέρος του «μαξιλαριού» και αποπληρώνουμε ακριβά διμερή δάνεια κυρίως. Αφού αποπληρώσαμε πια το ΔΝΤ και τα πιο ακριβά μας δάνεια, τώρα αποπληρώνουμε κυρίως διμερή δάνεια. Και αυτή είναι μια πολιτική που ο ΟΔΔΗΧ θα συνεχίσει.

Πράγματι, αν αφαιρέσουμε, λοιπόν, και αυτά τα διαθέσιμα που έχουμε στα χέρια μας και ενώ είναι κάποια από αυτά κλειδωμένα θα μπορούσαμε θεωρητικά να τα σβήσουμε και το κάνουμε σας λέω με μια στρατηγική και σταδιακά, τότε καταλήγουμε στο πραγματικό χρέος το οποίο στο δελτίο του ΟΔΔΗΧ, στη σελίδα 1 για την ακρίβεια, που θα το καταθέσω στα Πρακτικά, ανέρχεται στα 323.071 δισεκατομμύρια ευρώ.

Πράγματι, λοιπόν, αυτό είναι το πραγματικό χρέος που χρωστάει ο Έλληνας πολίτης. Αυτό είναι, αν θέλετε, που το κάνουμε λαϊκά, να διαιρέσει κανείς δια του πληθυσμού και να πούμε πόσα χρωστάει ο κάθε Έλληνας στο εξωτερικό ή σε τρίτους.

Βλέπετε, λοιπόν, ότι έχουμε μια συνετή διαχείριση. Αυτό το ποσό έχει μειωθεί κατά 2,2 δισεκατομμύρια σε σχέση με το 2022. Το βλέπετε και εδώ. Και έχει μειωθεί κατά 2,2 δισεκατομμύρια χωρίς να υπάρχουν οποιουδήποτε είδους κόλπα ή τερτίπια. Δηλαδή το πραγματικό και το απολύτως καθαρό ποσό μείωσης του χρέους -και κλείνω με αυτό- θα έλεγα ότι είναι 1,7 δισεκατομμύριο αφού ληφθεί υπ’ όψιν και η αύξηση κατά 500 εκατομμύρια των εκκρεμών ληξιπρόθεσμων υποχρεώσεων.

Η διαφάνεια αυτή που βλέπετε εδώ, στο δελτίο που θα καταθέσω, είναι διαφάνεια που δεν έχουν άλλες χώρες.

Είμαστε από τις λίγες χώρες αν όχι μοναδική που έχει τέτοιου είδους διαφάνεια. Και αυτή είναι που επέτρεψε και στην «S&P» στην τελευταία της αξιολόγηση να εκτιμά ότι πράγματι το χρέος μας θα συνεχίσει να μειώνεται και γι’ αυτόν τον λόγο άλλαξε τις προοπτικές μας από σταθερές σε θετικές.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ κύριε Βιλιάρδο, έχετε τον λόγο για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κατ’ αρχάς κύριε Υπουργέ δεν μου έχετε απαντήσει γραπτώς και θέλω να μου υποσχεθείτε ότι θα μου απαντήσετε γραπτώς, γιατί αυτά που είπατε είναι όλα εκτός τόπου και χρόνου.

Θα σας πω για παράδειγμα ότι αν διαβάσετε το δελτίο του δημοσίου χρέους -που αν ήξερα ότι θα απαντούσατε έτσι, θα σας είχα προτείνει να το διαβάσετε- θα δείτε πού χρωστάμε. Λέει: «Ομόλογα εκδοθέντα στις αγορές εσωτερικού 88 δισεκατομμύρια, ομόλογα εκδοθέντα στις αγορές εξωτερικού 1,9 δισεκατομμύρια, βραχυπρόθεσμοι τίτλοι 11 δισεκατομμυρίων». Μετά έχει δάνεια ειδικού τύπου 228 δισεκατομμύρια και ένα σωρό άλλα, τα οποία βέβαια διαβάστε για να καταλάβετε καλά πού χρωστάμε και σε ποιους χρωστάμε. Είναι ο πίνακας στη σελίδα 4. Οπότε θα τον διαβάσετε και θα μου πείτε.

Το δεύτερο κομμάτι που δεν μου απαντήσατε είναι εάν το καθαρό χρέος όπως λέει ο ΟΔΔΗΧ ότι είναι 323 δισεκατομμύρια είναι πράγματι 323 δισεκατομμύρια. Η θεωρία που μου είπατε για γενική κυβέρνηση και κεντρική κυβέρνηση είναι για πρωτοετείς του πανεπιστημίου και πρωτοετής δεν είμαι. Οπότε καταλαβαίνω καλά τι σημαίνει γενική κυβέρνηση και τι σημαίνει κεντρικό κράτος.

Η ερώτησή μου λοιπόν είναι: Είναι πραγματικά 323 δισεκατομμύρια το καθαρό χρέος; Όλα τα υπόλοιπα είναι χρήματα τα οποία έχουμε εμείς; Από τα 323 μέχρι τα 406,5 δισεκατομμύρια είναι 83,5 δισεκατομμύρια διαφορά. Αυτά τα χρήματα υπάρχουν στην Ελλάδα; Είναι δικά μας; Τα έχουμε; Και αν τα έχουμε, για ποιο λόγο δανειζόμαστε τότε; Για ποιο λόγο να δανειστούμε τα 83,5 δισεκατομμύρια; Δεν το καταλαβαίνω καθόλου. Αν πράγματι δηλαδή έχουμε 50 δισεκατομμύρια από τα ταμεία συν το «μαξιλάρι», το οποίο -όπως σας είπα προηγουμένως- είναι από τον ESM αλλά και από τους οργανισμούς του δημοσίου, τι σημαίνει αυτό; Πραγματικά είναι περίεργο να χρωστάμε 83 δισεκατομμύρια παραπάνω απ’ ότι έχουμε ανάγκη.

Άρα διαβεβαιώστε με ότι θα μου δώσετε γραπτή την απάντηση, γιατί η ερώτηση είχε ένα σωρό σκέλη, τα οποία καταλαβαίνω πολύ καλά ότι δεν απαντώνται προφορικά. Το δεύτερο είναι ότι εμείς τη θέλουμε γραπτή για να μπορούμε να τη χρησιμοποιήσουμε σε επόμενες συζητήσεις και να μη λέμε λόγια του αέρα. Και το τρίτο να μου επιβεβαιώσετε τώρα ότι πράγματι χρωστάμε καθαρά 323 δισεκατομμύρια. Όλα τα υπόλοιπα δηλαδή οποτεδήποτε θέλουμε σαν κράτος μπορούμε να τα εξοφλήσουμε και να μείνουμε χρεωμένοι -το ξαναλέω- με 323 δισεκατομμύρια.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Βιλιάρδο, πραγματικά θα αναγκαστώ να σας απαντήσω όπως ακριβώς θα απαντούσα σε πρωτοετή φοιτητή.

Τα πράγματα είναι πάρα πολύ απλά. Πρώτα απ’ όλα να κάνουμε και μαθήματα κοινοβουλευτικών διαδικασιών. Αν θέλετε γραπτές απαντήσεις, κάντε απλές ερωτήσεις ή αιτήσεις κατάθεσης εγγράφων και θα σας απαντηθούν γραπτώς. Εδώ στις επίκαιρες ερωτήσεις ερχόμαστε και απαντάμε δια ζώσης. Αυτή είναι η κοινοβουλευτική διαδικασία. Άλλο η ερώτηση, άλλο η επίκαιρη ερώτηση, άλλο η επερώτηση, άλλο η επίκαιρη επερώτηση. Για γραπτή διαβεβαίωση κάντε αίτηση κατάθεσης εγγράφων και θα πάρετε τις απαντήσεις που θέλετε.

Τώρα όσον αφορά το εξής πάρα πολύ απλό, θέλω να είμαι κατηγορηματικός. Πράγματι 323 δισεκατομμύρια είναι το πραγματικό χρέος που έχει ο ελληνικός λαός προς τα έξω. Λέτε, γιατί δανειζόμαστε παραπάνω από τα 83 δισεκατομμύρια. Πρώτα απ’ όλα δεν χρωστάμε 406, χρωστάμε 356. Το χρέος το εξήγησα. Το χρέος της γενικής κυβέρνησης είναι 356. Αυτό είναι το χρέος που χρωστάμε προς τα έξω. Κάθε φορέας, ένα νομικό πρόσωπο δημοσίου δικαίου, ένα νομικό πρόσωπο ιδιωτικού δικαίου της γενικής κυβέρνησης, ο ΕΦΚΑ, οι ΟΤΑ, οι δήμοι έχουν κάποια διαθέσιμα στα χέρια τους, έχουν κάποια χρήματα. Προφανώς αυτά τα χρήματα τα διαθέτουν -γιατί αυτό είναι η σωστή δημοσιονομικά πολιτική- όλοι πλην των καθημερινών τους αναγκών στην Τράπεζα της Ελλάδος και εντόκως η κεντρική διοίκηση τους πληρώνει.

Τώρα από την πλευρά της οικονομικής διαχείρισης ενός δήμου, είναι καλό αυτό ή είναι κακό; Σας λέω ότι είναι απολύτως καλό, διότι παίρνουν στη spot αγορά σε overnight κατάθεση στην Τράπεζα της Ελλάδος από τη διοίκηση 3,75%, ενώ έξω με έξι μήνες προθεσμιακή δεν θα μπορούσαν σήμερα να πάρουν ούτε 1%. Συνεπώς κερδίζει ο διαχειριστής, ο οικονομικός του νομικού προσώπου δημοσίου δικαίου ή οποιοσδήποτε άλλου φορέα μέσω αυτής της διαδικασίας.

Δεύτερον, είναι καλό να δίνουμε παραπάνω ποσοστό εμείς στους δήμους; Βεβαίως είναι καλό. Διότι αν αφήσουμε τον δήμο να πάει να δανειστεί από μια τράπεζα του εξωτερικού ή του εσωτερικού στην αγορά των ομολόγων, τότε αυτό θα το πληρώνουμε στην τράπεζα, ενώ τώρα παίρνουμε και διαχειριζόμαστε συνολικά τα ταμειακά διαθέσιμα και πετυχαίνουμε καλύτερες αποδόσεις ή οτιδήποτε άλλο. Αυτός λοιπόν είναι ο λόγος για αυτού του είδους την ταμειακή διαχείριση.

Άρα το χρέος των 406 δισεκατομμυρίων είναι ανύπαρκτο. Είναι μια θεωρητική κατασκευή. Το πραγματικό χρέος είναι της δημόσιας διοίκησης στα 356 δισεκατομμύρια.

Να πω και για το θέμα από τα 356 δισεκατομμύρια στα 323 δισεκατομμύρια, για να κλείσει και αυτό το παράθυρο. Άκουσα την κριτική σας για ποιο λόγο να δανειστούμε, τα παράπονά σας στον ΣΥΡΙΖΑ. Αυτός διαφημίζει ως μάλιστα τέλεια, φοβερή πολιτική τη δημιουργία του «μαξιλαριού». Το «μαξιλάρι» όμως έχει κόστος. Αυτό το μαξιλάρι το πληρώνει ο ελληνικός λαός και έρχεται μια συνετή Κυβέρνηση και με μια συνετή δημοσιονομική διαχείριση που πείθει τις αγορές μία προς μία, τους οίκους αξιολόγησης και μας δίνει τη δυνατότητα μετά από διαπραγμάτευση να αποδεσμεύουμε αυτό το «μαξιλάρι» για να σταματήσουμε να πληρώνουμε τους τόκους στους οποίους αναφέρεστε.

Υπό κανονικές συνθήκες καμμία κυβέρνηση δεν θα το είχε ανάγκη. Το έχει ανάγκη δυστυχώς αυτή η Κυβέρνηση διότι ακόμα και σήμερα κουβαλάει τα βάρη της αναξιοπιστίας της κυβέρνησης του ΣΥΡΙΖΑ και του Αλέξη Τσίπρα. Αυτή είναι η πραγματικότητα. Αυτός είναι ο λόγος ύπαρξης του «μαξιλαριού», το οποίο αναγκαζόμαστε, όσο το έχουμε μαζί, να το διαχειριζόμαστε μέχρι να πείσουμε μέχρι και τον τελευταίο «άπιστο Θωμά» ότι πράγματι έχουμε τη δυνατότητα να διαχειριστούμε απολύτως διαφανώς και απολύτως ορθολογικά τα διαθέσιμά μας και να μη χρειάζεται πλέον να διατηρούμε κανενός είδους «μαξιλάρι», αυτά τα 15 δισεκατομμύρια ή όσα είναι αυτή τη στιγμή.

Ευχαριστώ πολύ.

(Στο σημείο αυτό ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε Υπουργέ.

Κυρίες και κύριοι συνάδελφοι γίνεται γνωστό προς το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Άμυνας: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις».

Προχωρούμε τώρα -έχει έρθει ο κ. Σπανάκης- στη με αριθμό 1058/13-5-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η Εθνική Τράπεζα συνεχίζει να μην καλύπτει εργαζομένους της με συλλογικές συμβάσεις και το Υπουργείο Εργασίας και Κοινωνικής Ασφάλισης αδρανεί».

Στην ερώτηση θα απαντήσει ο Υφπουργός Εργασίας και Κοινωνικής Ασφάλισης κ. Βασίλειος - Πέτρος Σπανάκης.

Ορίστε, κύριε συνάδελφε, έχετε τον λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έχουμε ένα ευρύτερο πλαίσιο το οποίο -όπως συζητήθηκε και πριν- ορίζεται από μία ευρωπαϊκή οδηγία που λέει ότι ο στόχος είναι στην Ευρωπαϊκή Ένωση η κάλυψη εργαζομένων από συλλογικές συμβάσεις εργασίας να φτάσει στο 80%. Η ελληνική αγορά εργασίας είναι μια βαλκανικού τύπου αγορά εργασίας. Είναι πολύ πίσω από αυτόν τον στόχο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ)**

Έρχομαι, όμως, εδώ για ένα πάρα πολύ συγκεκριμένο παράδειγμα. Έχουμε την Εθνική Τράπεζα, ένα ίδρυμα το οποίο για το 2023 κατέγραψε καθαρά κέρδη 1,1 δισ. Και μέσα σ’ αυτό το ίδρυμα, με αυτή την οικονομική κατάσταση, υπάρχουν τέσσερις κατηγορίες εργαζομένων οι οποίες δεν καλύπτονται από τη συλλογική σύμβαση που υπάρχει για όλους τους υπόλοιπους τραπεζοϋπάλληλους. Είναι άνθρωποι που κάνουν την ίδια δουλειά, έχουν τα ίδια άγχη, έχουν τις ίδιες ευθύνες, αλλά δεν έχουν τα ίδια αποτελέσματα και την ίδια στήριξη της δουλειάς τους με τους υπόλοιπους συναδέλφους τους.

Ποιες είναι αυτές οι τέσσερις κατηγορίες; Η πρώτη κατηγορία είναι αυτοί που προέρχονται από τις πρώην συνεταιριστικές τράπεζες. Η δεύτερη είναι όσοι έχουν περάσει επιτυχώς σε διαγωνισμό και κέρδισαν υποτροφία μέσω του ΙΚΥ, που έχουν την υποχρέωση να εργάζονται παράλληλα με τις σπουδές τους. Επίσης είναι όσοι προσλήφθηκαν αρχικά στο πλαίσιο του θερινού προγράμματος απασχόλησης μεταπτυχιακών φοιτητών και είναι και οι εργαζόμενοι με δελτίο παροχής υπηρεσιών, οι οποίοι απασχολούνται σε έργα της τράπεζας, πολλοί από αυτούς ακόμη και για μια δεκαετία. Δεν μιλάμε δηλαδή για κάποια έκτακτη συνθήκη.

Ποιο είναι το αποτέλεσμα αυτού του κατακερματισμού και του αποκλεισμού τους από τη συλλογική σύμβαση εργασίας; Ότι έχουν ελλιπή πρόσβαση σε δικαιώματα, όπως η εκχώρηση κανονικής άδειας, η άδεια μητρότητας. Όλα αυτά επαφίονται στην καλή θέληση του προϊσταμένου σε κάθε τραπεζικό κατάστημα που βρίσκονται. Ενώ όταν μιλάμε για τους εργαζόμενους με δελτίο, πολλές φορές ανάμεσα σε δύο ανανεώσεις της σύμβασης έργου μιλάμε για μία απληρωσιά που μπορεί να αφορά αρκετούς μήνες.

Πρόσφατα, μάλιστα, το Υπουργείο είχε απαντήσει σε επιστολή του Συλλόγου Εργαζομένων της Εθνικής Τράπεζας, που λέει ρητά ότι οι οικείες συλλογικές συμβάσεις δεσμεύουν την Εθνική Τράπεζα και ότι δεν ανήκουν οι τέσσερις κατηγορίες που σας ανέφερα σε κάποια ειδική κατηγορία, έτσι ώστε να υπάρχει λόγος εξαίρεσης από τη συλλογική σύμβαση εργασίας.

Με βάση αυτό, σας ρωτάμε τα εξής: Το Υπουργείο θεωρεί ότι αυτές οι τέσσερις κατηγορίες θα έπρεπε να καλύπτονται από τη συλλογική σύμβαση εργασίας, ναι ή όχι; Και αν η απάντηση είναι «ναι», τι σκοπεύετε να κάνετε, έτσι ώστε αυτό να διευθετηθεί; Ειδικά δε όταν βρισκόμαστε σε μια γενικότερη κατεύθυνση που λέει ότι ο ευρωπαϊκός στόχος είναι 80% κάλυψη από συλλογικές συμβάσεις, πώς γίνεται να επιτρέπουμε στην Εθνική Τράπεζα, όχι σε κάποιο μικρό μαγαζί ή σε κάποιον χώρο τον οποίο δεν γνωρίζετε και δεν ξέρετε τι συμβαίνει, να παραβιάζει με αυτόν τον τρόπο τη συλλογική σύμβαση και τι είστε διατεθειμένοι να κάνετε;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, κύριε Σπανάκη, έχετε τον λόγο για τρία λεπτά για την πρωτολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, οι συλλογικές συμβάσεις εργασίας και οι όμοιας έκτασης αποφάσεις διαιτησίας του άρθρου 16 του ν.1876/1990 δεσμεύουν όλους τους εργαζόμενους και εργοδότες που είναι μέλη των συμβαλλόμενων συνδικαλιστικών οργανώσεων, του κλάδου ή του επαγγέλματος εντός του τοπικού επαγγελματικού και χρονικού πεδίου τους, σύμφωνα με το άρθρο 8 του ν.1876/1990.

Επίσης, στην περίπτωση που ο εργοδότης δεσμεύεται από επιχειρησιακή συλλογική σύμβαση εργασίας, οι κανονιστικοί της όροι διέπουν όλους τους εργαζόμενους της επιχείρησης και εφόσον η σχέση εργασίας ρυθμίζεται από περισσότερες ισχύουσες συλλογικές συμβάσεις εργασίας, εφαρμόζονται οι διατάξεις περί συρροής του άρθρου 10 του ν.1876/1990, δηλαδή ισχύει αυτή που έχει πιο ευνοϊκούς όρους για τον εργαζόμενο.

Περαιτέρω, με το άρθρο 1 του νομοθετικού διατάγματος 3789/1957 καθορίζεται ότι οι επιχειρήσεις, εκμεταλλεύσεις ή εργασίες εν γένει, ανεξαρτήτως της νομικής μορφής αυτών που απασχολούν προσωπικό περισσοτέρων των εβδομήντα ατόμων, οφείλουν να καταρτίσουν κανονισμό εργασίας για τη ρύθμιση των σχέσεών τους με τους εργαζομένους τους.

Σύμφωνα με τα όσα προανέφερα και σήμερα ισχύουν, σας ενημερώνω ότι το καθεστώς εργασίας των εργαζομένων στην τράπεζα στην οποία αναφέρεστε είναι απολύτως νόμιμο, σύννομο. Και συγκεκριμένα, σας αναφέρω: Πρώτον, οι εκπρόσωποι της διοίκησης της τράπεζας με τον σύλλογο των εργαζομένων έχουν συνάψει συγκεκριμένη επιχειρησιακή συλλογική σύμβαση εργασίας για τα έτη 2022 - 2025, οι όροι της οποίας καταλαμβάνουν όλους τους εργαζόμενους που απασχολούνται με σύμβαση εξαρτημένης εργασίας, εκτός εάν στις επιμέρους διατάξεις ορίζεται κάτι διαφορετικό.

Δεύτερον, η τράπεζα έχει καταρτίσει και κανονισμό εργασίας, ως οφείλει, βάσει των διατάξεων του νόμου στους όρους στους οποίους προβλέπεται και το πεδίο εφαρμογής αυτού. Δηλαδή, ο εν λόγω κανονισμός εφαρμόζεται σε όσους εργάζονται στην τράπεζα με σύμβαση εξαρτημένης εργασίας και εξαιρούνται ρητώς οι δικηγόροι και οι γιατροί που απασχολούνται στην τράπεζα, σύμφωνα με το καθεστώς εργασίας που διέπει το επάγγελμά τους, καθώς και το προσωπικό που ήδη υπηρετεί ή θα προσληφθεί στο μέλλον για έκτακτες ή ειδικές ανάγκες, παραδείγματος χάριν, εποχικό προσωπικό, ειδικοί συνεργάτες, ωρομίσθιες καθαριστές κ.λπ..

Τρίτον, μεταξύ τραπεζών και Ομοσπονδίας Τραπεζοϋπαλληλικών Οργανώσεων Ελλάδος, ΟΤΟΕ δηλαδή, υπογράφηκε στις 31 Μαΐου του 2022 συλλογική σύμβαση εργασίας η οποία καλύπτει το χρονικό διάστημα από 1-1-2022 έως και 31-12-2024. Η σύμβαση αυτή δεν έχει κηρυχθεί ως γενικώς υποχρεωτική μέχρι σήμερα και συνεπώς, ισχύει μόνο για τα συμβαλλόμενα μέρη. Περισσότερα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Ηλιόπουλε, έχετε τον λόγο για τη δευτερολογία σας για τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, πραγματικά, θα προσπαθήσω να συνεννοηθούμε, γιατί δεν είναι μια ερώτηση σε μένα. Είναι μια ερώτηση η οποία αφορά ζωές εργαζομένων.

Είπατε ότι υπάρχει επιχειρησιακή σύμβαση στην Εθνική. Ορθώς, υπάρχει. Είπατε ότι όλα είναι νόμιμα, γιατί όλοι καλύπτονται, με εξαίρεση δικηγόρους, γιατρούς που είναι σε ειδικό καθεστώς. Σωστό αυτό. Δεν καλύπτονται όλοι.

Σας ανέφερα τέσσερα παραδείγματα ανθρώπων στους οποίους δεν εφαρμόζεται η επιχειρησιακή σύμβαση της Εθνικής σε μια στιγμή που η Εθνική καταγράφει κέρδη πάνω από 1 δισεκατομμύριο. Πόσα κέρδη πρέπει να γράψουν οι τράπεζες για να τους αναγκάσετε να εφαρμόζουν τα στοιχειώδη στην εργατική νομοθεσία; Πόσα κέρδη, 2, 3, 4, 5, δισεκατομμύρια; Πώς δέχεστε αυτή τη στιγμή οι εργαζόμενοι στην Εθνική να πληρώνουν περισσότερη φορολογία απ’ ό,τι πληρώνει η Εθνική και να μην εφαρμόζεται η εργατική νομοθεσία;

Λέτε ότι είναι ψέματα οι τέσσερις κατηγορίες που σας ανέφερα; Τις διαβάζω ξανά. Οι εργαζόμενοι από τις πρώην συνεταιριστικές τράπεζες είναι εκτός της επιχειρησιακής σύμβασης. Όσοι πέρασαν από τον διαγωνισμό του ΙΚΥ είναι εκτός της επιχειρησιακής σύμβασης. Όσοι μπήκαν αρχικά σε πρόγραμμα του θερινού προγράμματος απασχόλησης είναι εκτός της επιχειρησιακής και όσοι είναι με δελτίο παροχής. Εκτός της επιχειρησιακής τέσσερις κατηγορίες.

Μπαίνεις σε έναν χώρο και βλέπεις εργαζόμενους με πέντε διαφορετικές κατηγορίες που μπορούν να κάνουν την ίδια δουλειά, αλλά μόνο ο ένας καλύπτεται από την επιχειρησιακή σύμβαση. Αν ανέχεστε τέτοιες παρανομίες στην Εθνική, φανταστείτε τι ανέχεστε σε υπόλοιπους εργασιακούς χώρους που είναι πιο δύσκολοι, που είναι βιομηχανικοί χώροι, που δεν είναι τράπεζες, που δεν είναι τόσο εύκολα προσβάσιμοι.

Διότι εδώ, με την απάντησή σας ότι όλα είναι νόμιμα, εκτός του ότι αναιρείτε προηγούμενη απάντηση του Υπουργείου που έλεγε ότι δεν υπάρχει λόγος οι συγκεκριμένοι εργαζόμενοι να είναι εκτός συλλογικής σύμβασης, γιατί δεν είναι σε κάποια ειδική κατηγορία, έρχεστε και βάζετε πλάτη στην ασυδοσία. Και σας το ξαναλέω όσο πιο καθαρά μπορώ να σας το πω: Δεν απαντάτε σε μένα. Απαντάτε σε εργαζόμενους της Εθνικής Τράπεζας που αυτή τη στιγμή δεν καλύπτονται από τη συλλογική τους σύμβαση. Ξυπνούν το πρωί, πάνε στον εργασιακό τους χώρο, κάνουν την ίδια δουλειά με τους υπόλοιπους συναδέλφους τους και είναι εκτός επιχειρησιακής σύμβασης.

Αν η Κυβέρνηση βάζει πλάτη σε τόσο μεγάλες παρανομίες, τότε πραγματικά έχετε χάσει κάθε όριο. Το ότι έχετε μια πολιτική διάλυσης των εργασιακών δικαιωμάτων, το ότι έχουμε μια βαλκανικού τύπου αγορά εργασίας -που όχι το 80%, που είναι ο στόχος για τις συλλογικές συμβάσεις, αλλά ούτε το 50% δεν μπορούμε να φτάσουμε είμαστε στις τάξεις του 20%- το γνωρίζαμε, αλλά να ανέχεστε με τόσο θράσος αυτή την παρανομία; Πραγματικά, ξεπερνάτε ακόμα και τα δικά σας όρια, τα οποία γνωρίζουμε ότι είναι πολύ ευέλικτα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, καταλαβαίνω ότι ανεβάζετε τους τόνους λόγω ευρωεκλογών, αλλά δεν θα ακολουθήσω τη λογική σας. Και ξέρετε πολύ καλά, γιατί έχετε περάσει από το Υπουργείο Εργασίας, αλλά μάλλον ξεχνάτε σήμερα αυτά τα οποία ισχυριζόσασταν τότε.

Θέλω να σας πω ότι θεμελιώδη αρχή του Εργατικού Δικαίου και βασικό παράγοντα διαμόρφωσης των όρων εργασίας αποτελεί η αρχή της ίσης μεταχείρισης. Σύμφωνα, λοιπόν, με αυτή την αρχή, οι εργαζόμενοι που απασχολούνται στον ίδιο εργοδότη, αν ο τελευταίος για λόγους που ο ίδιος ελευθέρως εκτιμά προβαίνει σε μια οικειοθελή παροχή προς τους μισθωτούς του, δεν δικαιούται να εξαιρεί από την παροχή αυτή άλλους μισθωτούς του, εφόσον και εκείνοι διαθέτουν τα ίδια με εκείνους προς τους οποίους χορηγείται η παροχή τυπικά και ουσιαστικά προσόντα, ανήκουν στην ίδια με εκείνους κατηγορία, παρέχουν την ίδια με αυτούς εργασία κάτω από τις ίδιες συνθήκες, προς εξυπηρέτηση των ίδιων αναγκών της επιχείρησης.

Μία εξαίρεση θα μπορούσε να δικαιολογηθεί μόνο εν όψει της καλής πίστης και των συναλλακτικών ηθών.

Κύριε συνάδελφε, ο κανονισμός εργασίας της Τράπεζας που αναφέρατε προβλέπει ρητώς την ίση μεταχείριση των εργαζομένων της, χωρίς να επιτρέπει καμμία διάκριση σε σύγκριση με άλλα μέλη ή κατηγορίες προσωπικού που βρίσκονται σε όμοια κατάσταση και τον αυθαίρετο αποκλεισμό τους από μια γενική ρύθμιση που έχει καθιερώσει ο ίδιος ο εργοδότης.

Επίσης, σε απάντηση που έδωσε πρόσφατα το Υπουργείο Εργασίας και Κοινωνικής Ασφάλισης σε αναφορά κοινοβουλευτικού ελέγχου, διευκρίνισε ότι η υποχρέωση του εργοδότη για ίση μεταχείριση εξαντλείται μέσα στο πλαίσιο της ίδιας κατηγορίας εργαζομένων και η προστασία της εν προκειμένω αρχής απευθύνεται σε κάθε μεμονωμένο εργαζόμενο. Σε περίπτωση που αμφισβητείται ή παραβιάζεται η ίση μεταχείριση στις εργασιακές σχέσεις, ο εργαζόμενος μπορεί να προσφύγει, όπως έχει αναφαίρετο δικαίωμα, στα τακτικά δικαστήρια.

Κύριε συνάδελφε, θέλω να τονίσω ότι θεμελιώδη εργασιακά δικαιώματα ρυθμίζονται αποκλειστικά από τον νόμο και είναι αδιαπραγμάτευτα, όπως η άδεια μητρότητας, οι άδειες κ.λπ.. Επίσης, όπως γνωρίζετε, οι διαπραγματεύσεις μεταξύ εργαζομένων και εργοδοτών είναι διαχρονικά ελεύθερες. Το δικαίωμα της συνδικαλιστικής ελευθερίας μπορεί να εκφράζεται είτε θετικά είτε και αρνητικά, το οποίο σημαίνει ότι μία οργάνωση εργαζομένων μπορεί να αποφασίσει είτε να συμμετέχει είτε να μη συμμετέχει σε συλλογικές διαπραγματεύσεις μεταξύ εργαζομένων και εργοδοτών. Υπενθυμίζω ότι οι ατομικές συμβάσεις εργασίας και οι συλλογικές δεν επιτρέπεται να ορίζουν μηνιαίες τακτικές αποδοχές ή ημερομίσθιο πλήρους απασχόλησης, το οποίο να υπολείπεται από τον νομοθετικώς καθορισμένο κατώτατο μισθό και ημερομίσθιο ή της αντίστοιχης προκύπτουσας αναλογίας για τις συμβάσεις μερικής απασχόλησης.

Όλοι γνωρίζουμε ότι επί Κυβέρνησης Κυριάκου Μητσοτάκη καταφέραμε τέσσερις διαδοχικές αυξήσεις στον κατώτατο μισθό, ο οποίος τον Φεβρουάριο του 2019 ήταν 650 ευρώ και πριν από ένα μήνα, την 1η Απριλίου του 2024, αυξήθηκε κατά 28%, δηλαδή έφτασε στα 830 ευρώ με στόχο το 2027, όπως έχει δεσμευτεί ο ίδιος ο Πρωθυπουργός και θα το πετύχουμε, να φτάσει στα 950 ευρώ. Το 2027 στη λήξη της δεύτερης θητείας μας θα έχουμε αύξηση, κύριε συνάδελφε, στον κατώτατο μισθό κατά 46,15%.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για τους εργαζόμενους τι θα κάνετε; Εξαιρούνται από τη σύμβαση. Θα κάνετε κάτι;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε, μη διακόπτετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Επιτρέψτε μου κλείνοντας να πω ότι η Νέα Αριστερά, γιατί την ίδια ερώτηση δέχθηκα και από τη συναδέλφισσα κ. Φωτίου, θυμήθηκε την ευρωπαϊκή οδηγία 2022/2041 μετά τη σύσταση της επιτροπής από την Υπουργό Εργασίας και Κοινωνικής Ασφάλισης, την κ. Μιχαηλίδου. Δηλαδή πρώτα εμείς κάνουμε ενέργειες και μετά εσείς θυμάστε να κάνετε αντιπολίτευση. Άρα λοιπόν, αυτή τη φθηνή αντιπολίτευση, αυτό τον λαϊκισμό, εμείς σε καμμία περίπτωση δεν θα τον ακολουθήσουμε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν απάντησες τίποτα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, σας παρακαλώ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Εμείς παραλάβαμε από την κυβέρνησή σας, που συμμετείχατε, κύριε Ηλιόπουλε, την ανεργία πάνω από 17% και την πάμε σε μονοψήφιο ποσοστό.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είσαι αστείος!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Εμείς παραλάβαμε τον κατώτατο μισθό στα 650 ευρώ και θα τον πάμε 950 ευρώ. Εμείς παραλάβαμε το μέσο μισθό κάτω από 1.000 ευρώ και θα πάει στα 1.500 ευρώ. Αυτή είναι η διαφορά στην πολιτική. Αυτή την πολιτική εμείς θα συνεχίσουμε γιατί έχουμε την εμπιστοσύνη των Ελλήνων πολιτών.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν απάντησες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Φωνάζοντας δεν πείθει κανείς.

Συνεχίζουμε με την τέταρτη με αριθμό 1054/13-5-2024 επίκαιρη ερώτηση του δεύτερου κύκλου του Βουλευτή Α΄ Αθηνών της Κοινοβουλευτική Ομάδα. «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών με θέμα: «Ποια είναι τα εβδομήντα δύο χιλιάδες ακίνητα της δημόσιας περιουσίας που η Κυβέρνηση δεν αξιοποιεί προς όφελος του ελληνικού λαού;»

Κύριε Γερουλάνε, έχετε τον λόγο για δύο λεπτά για την πρωτολογία σας.

**ΠΑΥΛΟΣ ΓΕΡΟΥΛΑΝΟΣ:** Σας ευχαριστώ, κύριε Πρόεδρε.

Καλησπέρα, κύριε Υπουργέ. Εβδομήντα δύο χιλιάδες ακίνητα που ανήκουν στον ελληνικό λαό, από ολόκληρα κτήρια και οικόπεδα, όπως τα λένε, φιλέτα μέχρι και διαμερίσματα σε κάθε γωνιά της χώρας, παραμένουν μέχρι σήμερα αναξιοποίητα εξαιτίας της παροιμιώδης αποτυχίας της Κυβέρνησης Μητσοτάκη πέντε χρόνια τώρα να πράξει έστω τα στοιχειώδη τα οποία είναι η καταγραφή αυτών των ακινήτων. Παραμένει η καταγραφή αυτή στο σκοτάδι.

Συγκεκριμένα στις 22 Ιουλίου του 2019 στις προγραμματικές δηλώσεις της πρώτης κυβέρνησης Μητσοτάκη ο κ. Σταϊκούρας τότε, μιλώντας στη Βουλή, είχε υπογραμμίσει τη σημασία αυτού του θέματος και είχε πει ότι: «Και στο πεδίο της δημόσιας ακίνητης περιουσίας όχι μόνο δεν έχει επιτευχθεί η βέλτιστη αξιοποίησή της, αλλά ούτε καν η αξιόπιστη καταγραφή και διαχείρισή της. Βασικός πυλώνας των παρεμβάσεών μας», λέει, «είναι η ανάδειξη της αξίας της δημόσιας περιουσίας μέσω της βέλτιστης αξιοποίησης αδρανών και απαξιωμένων περιουσιακών στοιχείων».

Τέσσερα χρόνια αργότερα, στις 8 Ιουλίου του 2023, ο Υπουργός Εθνικής Οικονομίας Οικονομικών κ. Χατζηδάκης πάλι μιλώντας στη Βουλή, πάλι στις προγραμματικές δηλώσεις υπογράμμισε μεταξύ άλλων πόσο σημαντικό είναι για τη χώρα να αξιοποιηθεί η δημόσια ακίνητη περιουσία. Λέει: «Η αξιοποίηση της δημόσιας περιουσίας σημαίνει έσοδα για το δημόσιο και ανάπτυξη για τη χώρα. Ως Υπουργείο θα επιδιώξουμε μια ολιστική προσέγγιση που θα συνδυάζει τις δικές μας αρμοδιότητες με αυτές του Υπερταμείου. Σε αυτό το πλαίσιο επιδιώκουμε τον ριζικό εκσυγχρονισμό της λειτουργίας της ΕΤΑΔ».

Τέσσερα, λοιπόν, χρόνια μετά από τη βέλτιστη αξιοποίηση και εσχάτως την ολιστική προσέγγιση ο διευθύνων σύμβουλος του Υπερταμείου Γρηγόρης Δημητριάδης και σύμφωνα με την ιστοσελίδα powergames στις 7 Δεκεμβρίου έλεγε: «Στόχος του Υπουργείου είναι να εκτιμηθεί το μεγάλο χαρτοφυλάκιο της ΕΤΑΔ, που ανέρχεται σε εβδομήντα δύο χιλιάδες ακίνητα, καθώς μέχρι σήμερα έχουν αξιολογηθεί μόνο», κρατήστε αυτό το νούμερο, δικό του νούμερο είναι, δεν είναι δικό μου, «μόνο δυόμισι χιλιάδες από αυτά» και προαναγγέλλει «νέο πρότζεκτ της ΕΤΑΔ για καταγραφή και αποτίμηση τριάντα έξι χιλιάδων από τις εβδομήντα δύο χιλιάδες ακινήτων» καθώς, όπως λέει και ο ίδιος, «επιχειρούμε να κάνουμε ένα καινούργιο ξεκίνημα» καινούριο ξεκίνημα μετά από πέντε χρόνια, «και να αλλάξουμε την ΕΤΑΔ καθώς πρέπει να αποκτήσει στρατηγική», κρατήστε και αυτό, κύριε Υπουργέ, τώρα πρέπει να αποκτήσει στρατηγική η ΕΤΑΔ, «και να ξέρει την αξία κάθε ακινήτου της».

Οι μήνες περνάνε ανέμελα και στις 13 Απριλίου πάλι ο κ. Δημητριάδης μας ενημέρωσε πως η καταγραφή και αξιολόγηση των τριάντα έξι χιλιάδων ακινήτων θα δοθεί σε ιδιωτικές εταιρείες συμβούλων. Λέει: «Το Υπερταμείο ανήρτησε σε διεθνή διαγωνισμό για να αναθέσει σε συμβουλευτική εταιρεία να διαθέσει στελέχη για να αναλάβουν την εποπτεία του έργου. Στις 15 Απριλίου», λέει, «θα δημοσιευθεί στο site του Υπερταμείου», όπερ και εγένετο, «ανοιχτός διαγωνισμός. Έχουμε», λέει, «προδιαγράψει ότι θα αναλάβουν οκτώ εταιρείες το έργο».

Κατόπιν των ανωτέρω, και επειδή από κάπου πρέπει να αρχίσουμε να συζητάμε αυτό το θέμα, ερωτάται ο κύριος Υπουργός εάν το Υπουργείο Εθνικής Οικονομίας και Οικονομικών μετά από πέντε χρόνια Κυβέρνησης του κ. Μητσοτάκη έχει έστω και μία λίστα με τα εβδομήντα δύο χιλιάδες ακίνητα που ανήκουν στην ΕΤΑΔ. Αν ναι, θα την κοινοποιήσετε στη Βουλή; Και δεδομένου πως το έργο της ΕΤΑΔ το αναλαμβάνουν ολοκληρωτικά πλέον με δημόσιο χρήμα οι ιδιωτικές εταιρείες συμβούλων, αν έχετε προβεί σε αξιολόγηση των διοικήσεων που είχατε εσείς εμπιστευθεί τα τελευταία πέντε χρόνια, για να δείτε ποιες προσπάθειες έκαναν αυτές και γιατί απέτυχαν οικτρά. Αν το έχετε κάνει, να μας πείτε εάν αυτή την αξιολόγηση θα τη δώσετε στη Βουλή.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο

Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, πράγματι είναι ακριβή τα στοιχεία που παραθέτετε σε σχέση με τις δηλώσεις ή αν θέλετε τις συνεντεύξεις του διευθύνοντος συμβούλου. Είναι προφανές ότι η αξιοποίηση της ακίνητης περιουσίας του δημοσίου είναι ένας βασικός πυλώνας της στρατηγικής της Κυβέρνησής μας, ώστε να υπάρχει χρηστή διαχείριση και κυρίως η περιουσία του ελληνικού λαού να αποδίδει αυτά που πρέπει, ώστε να στηρίζει τα δημόσια οικονομικά και μέσω της στήριξης αυτής είτε το κοινωνικό κράτος είτε τη μείωση των φόρων, όπως νομίζω ότι είναι δεδομένο.

Δεν είμαι σίγουρος ότι σε αυτό το σημείο συμφωνούμε. Μοιάζει να συμφωνούμε από το είδος αυτής της ερώτησης, αλλά όταν για παράδειγμα ήρθε εδώ νομοσχέδιο για την αξιοποίηση των παραλιών, τις οποίες αξιοποιεί η ΕΤΑΔ και είναι μέσα σε αυτά τα δυόμισι χιλιάδες ακίνητα που ήδη έχει αξιοποιήσει, όπως αναφέρεται, και μέρος των εβδομήντα δύο χιλιάδων περίπου ακινήτων που έχει ΕΤΑΔ, η στάση του κόμματός σας δεν ήταν θετική, δεν ήταν υπέρ της αξιοποίησης των ακινήτων δηλαδή του δημοσίου. Άρα θα πρέπει να δούμε και τελικά εάν αυτά που λέμε τα εννοούμε ή απλώς ψάχνουμε να βρούμε να χτυπάμε μια στο σφυρί και μια στο πέταλο, δηλαδή να κάνουμε αντιπολίτευση από όλες τις μπάντες, όπως θα το έλεγε ο ελληνικός λαός.

Τώρα είναι προφανές ότι οι αριθμοί δυόμισι χιλιάδες, τριάντα έξι χιλιάδες ή εβδομήντα δύο χιλιάδες μπορεί να δημιουργούν λανθασμένες εντυπώσεις. Γιατί η ουσία δεν είναι ο αριθμός των ακινήτων, αλλά ποια από αυτά τα ακίνητα είναι πραγματικά, ποια έχουν αξία, ποια μπορούν να αξιοποιηθούν, είναι αξιοποιήσιμα και ούτω καθ’ εξής. Είναι δεδομένο ότι από αυτά τα εβδομήντα δύο χιλιάδες ακίνητα θα βρεθούν, όπως φαίνεται και αυτό μας δείχνει και το πιλοτικό που έχει ήδη διενεργηθεί, και ακίνητα με διπλοεγγραφές, θα βρεθούν και ακίνητα τα οποία είναι ανύπαρκτα ή εν πάση περιπτώσει διεκδικούμενα από Έλληνες πολίτες μέσω διαδικασιών χρησικτησίας ή οτιδήποτε άλλο. Θα βρεθούν δηλαδή -και η όλη διαδικασία της καταγραφής αυτό τον σκοπό έχει- και ακίνητα τα οποία νομίζουμε ότι τα έχουμε στα χαρτιά ενώ στην πραγματικότητα δεν είναι υπαρκτά ή δεν είναι αξιοποιήσιμα.

Άρα, τι έχει κάνει η Κυβέρνηση; Έχει κάνει τα εξής συγκεκριμένα: Έχει εστιάσει με τις διοικήσεις της ΕΤΑΔ στην άμεση αξιοποίηση των πιο ουσιαστικών ακινήτων, δυόμισι χιλιάδες από αυτά. Αυτό ήταν το πρώτο και το πιο βασικό. Δεύτερον, έχει υλοποιήσει το πιλοτικό πρόγραμμα καταγραφής των ακινήτων, ώστε να δει ακριβώς τις ελλείψεις, τα προβλήματα. Αυτό ολοκληρώθηκε το 2023 και είχε αντικείμενο να καταγραφούν πεντακόσια ακίνητα, ώστε να έχουμε έναν τρόπο, ένα modus operandi, για να μπορέσουμε να προδιαγράψουμε το ευρύτερο έργο της καταγραφής των ακινήτων, των τριάντα έξι χιλιάδων ακινήτων και ήδη προχωράει με γρήγορους σχετικά ρυθμούς -πάντοτε θέλουμε να γίνονται τα πράγματα ακόμα πιο γρήγορα από ό,τι γίνονται- στη διαδικασία οργάνωσης, καταγραφής και υλοποίησης του μητρώου για αυτά τα τριάντα έξι χιλιάδες ακίνητα, τα οποία είναι τα ακόμα πιο σημαντικά μέσα στα εβδομήντα δύο χιλιάδες.

Να είστε σίγουροι ότι όταν ολοκληρωθεί αυτή η δουλειά, θα επεκταθεί και στα υπόλοιπα. Όμως, όλο και περισσότερο τα υπόλοιπα ακίνητα θα είναι και μικρότερης αξίας και ουσίας και σημασίας.

Άρα, εστιάζουμε στην αποτελεσματικότητα και η αποτελεσματικότητα λέει να εστιάσουμε στα πιο σημαντικά και να επεκτείνουμε, βέβαια, για να έχουμε και την πλήρη καταγραφή.

Τώρα μια λέξη -και θα επεκταθώ περισσότερο στη δευτερολογία μου- για την αξιολόγηση. Προφανώς και υπάρχει αξιολόγηση. Η αξιολόγηση των μελών του διοικητικού συμβουλίου είναι μια κορυφαία διαδικασία η οποία γίνεται σύμφωνα με τον εσωτερικό κανονισμό του Υπερταμείου. Αυτή πρέπει να γίνει οπωσδήποτε τουλάχιστον μία φορά στο μέσο της θητείας και εν πάση περιπτώσει, σίγουρα το αργότερο δώδεκα μήνες πριν από τη λήξη της θητείας κάποιου μέλους του διοικητικού συμβουλίου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε συνάδελφε, έχετε τον λόγο για τρία λεπτά για τη δευτερολογία σας.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κύριε Θεοχάρη, κατ’ αρχάς, να σας ευχαριστήσω για την απάντησή σας και για το θάρρος σας να είστε εδώ σήμερα. Συνήθως όταν σας βλέπω εδώ πέρα, υποθέτω ότι κάπου κρύβεται ο κ. Χατζηδάκης, διότι συνήθως, όταν δεν έχει κάτι καλό να πει για αυτό το οποίο έχει γίνει στο Υπουργείο του, εξαφανίζεται, ενώ όταν έχει κάτι καλό να πει, εμφανίζεται και μιλάει για οποιοδήποτε θέμα που σχετίζεται με το συγκεκριμένο ταμείο.

Και θα έλεγα ότι είναι διπλή ντροπή που έχει στείλει εσάς εδώ σήμερα και δεν έχει έρθει ο ίδιος και θα σας πω γιατί. Θα σας αρέσει νομίζω αυτό, διότι εσείς τουλάχιστον έχετε υπάρξει στέλεχος κυβέρνησης που έχει κάνει κάτι καλό με ακίνητη περιουσία και αυτό, αν το θυμόσαστε, ήταν το 2011, οπότε αντί να σας στέλνει να απολογηθείτε, θα ήταν ίσως καλό να σας ρωτήσει τι κάναμε τότε, για να του εξηγήσετε τι θα μπορούσε να γίνει στην προκειμένη περίπτωση και να έχουμε πολύ καλύτερη διαχείριση αυτών των ακινήτων. Τουλάχιστον, λοιπόν, στον δικό μου τον κόσμο το να στέλνει ένας προϊστάμενος τον υφιστάμενό του εδώ να ξελασπώσει είναι ένδειξη δειλίας. Τώρα, είναι βαρύ να λέω τον κ. Χατζηδάκη αποτυχημένο και δειλό στο θέμα της ΕΤΑΔ; Δεν νομίζω και θα εξηγήσω γιατί.

Πρώτον, το Υπουργείο δεν ξέρει τι του γίνεται σε ό,τι αφορά την ΕΤΑΔ. Αλλάζει διοικήσεις σαν τα πουκάμισα και οι διοικήσεις αλληλοκατηγορούνται. Αλλάζει στρατηγική χωρίς να έχει κάνει απολογισμό τού πώς πήγε η προηγούμενη στρατηγική και όποια στρατηγική και να έχει διαλέξει οδηγείται σε ζημιογόνες χρήσεις. Εκτός του ότι δεν ξέρει τι του γίνεται του Υπουργείου, δεν ξέρει καν τι έχει. Και παρ’ ότι έρχεστε εδώ πέρα, μου λέτε ότι δεν υπάρχει λίστα. Το σέβομαι ως απάντηση.

Για πέντε χρόνια, λοιπόν, δεν έχει γίνει τίποτα για να αρχίσει αυτή η λίστα να συγκροτείται. Μου είπατε για τα πεντακόσια ακίνητα, το ακούω, είναι μία εμπειρία σημαντική, αλλά αυτό θα ήταν ένα επίτευγμα του πρώτου χρόνου, όχι μετά από τέσσερα.

Οι διοικήσεις, λοιπόν, και οι σύμβουλοι προσλαμβάνονται με τεράστια ποσά, με εκατομμύρια και δείχνουμε συνεχείς ζημιές με την ΕΤΑΔ -ως χώρα εννοώ- και δεν είναι αστεία τα νούμερα. Οι ζημιές της ΕΤΑΔ ήταν αρκετές για να υπερκεράσουν τα κέρδη του Υπερταμείου το 2022. Αυτό είναι κατόρθωμα, σε ποιο σημείο έφθασαν τα μικροακίνητα σε σχέση με τη μεγάλη περιουσία. Αυτό είναι, λοιπόν, το επίπεδο αποτυχίας της Κυβέρνησης.

Και δεν θα πάρω μικρά παραδείγματα για να κάνω άγονη κριτική τύπου «τα Σπήλαια του Διρού» ή τον «Αττικό Ήλιο», διότι όσοι ασχολούμαστε με τέτοια θέματα έχουμε κάνει και εμείς λάθη και τα καταλαβαίνω, αλλά θα εστιάσω στη μεγάλη εικόνα.

Ποια είναι, λοιπόν, η μεγάλη εικόνα; Η μεγάλη εικόνα είναι ότι ή δεν καταλαβαίνει η Κυβέρνηση τον στόχο της αξιοποίησης, ή τον καταλαβαίνει και τον αγνοεί για άλλους λόγους. Ή δηλαδή δεν καταλαβαίνει ότι έχει κάτσει πάνω σε μία αρτηρία ανάπτυξης της χώρας και ότι είναι ένα βασικό από τα πέντε εργαλεία που έχουμε για να αλλάξουμε το παραγωγικό μοντέλο της χώρας, ή το καταλαβαίνετε και για δικούς σας λόγους αποφασίζετε να κάνετε αλλιώς. Δεν θέλω να κατηγορήσω τον Υπουργό με οποιονδήποτε τρόπο. Προτιμώ να τον κατηγορώ για ανικανότητα παρά για διαφθορά και νομίζω και ο ίδιος το προτιμάει.

Ξέρουμε, λοιπόν, όλοι ότι η ΕΤΑΔ στήθηκε λάθος και στήθηκε λάθος από την τρόικα και τον ΣΥΡΙΖΑ και σε αυτό δεν θα σας αντιπαρατεθώ. Όμως, θα έπρεπε όλοι να ξεκινάμε από το δεδομένο ότι το να εγγυάται ένα τριώροφο στη Λακωνία για το ελληνικό χρέος είναι κωμικό τουλάχιστον. Έτσι;

Άρα, από εκεί έχουμε ένα πρόβλημα. Και είναι τρελό να εγγυάται, όχι μόνο γιατί δεν μπορεί να το εγγυηθεί, αλλά διότι για να φτάσει η οποιαδήποτε, η καλύτερη διοίκηση που θα βάλετε στην ΕΤΑΔ, στο τριώροφο στη Λακωνία είναι αδύνατον και όταν λέω αδύνατον, όχι στη δική σας τη θητεία, στη θητεία της κυβέρνησης του 2124 δεν πρόκειται να φτάσουμε στο τριώροφο της Λακωνίας. Άρα, η ελπίδα να φτάσουμε εκεί είναι μηδενική και αυτό, αν έχει γίνει η καταγραφή, που δεν έχει γίνει ακόμα.

Τώρα λέτε ότι θα πάτε σε εταιρείες συμβούλων. Κοροϊδευόμαστε. Από τα εβδομήντα δύο χιλιάδες ακίνητα σάς διαβεβαιώ ότι η ΕΤΑΔ έχει το προσωπικό να κάνει μία πρώτη αξιολόγηση για το ποια από αυτά θα μπορούσαν πρώτα να αξιοποιηθούν.

Εγώ σας προτείνω το εξής: Αντί να τριγυρνάτε την Ευρώπη και να καυχιέστε ότι βγήκαμε από τα μνημόνια με την επενδυτική βαθμίδα, κάντε μία πράξη που να δείξει ότι αντιλαμβάνεται και η Κυβέρνηση και η Ευρώπη τι σημαίνει αυτό το πράγμα, ότι η επενδυτική βαθμίδα έχει υποχρεώσεις, έχει και δικαιώματα και ένα από τα δικαιώματα είναι να κάνεις κουμάντο της δικής σου της περιουσίας, πράξη πρώτη. Πράξη δεύτερη: Μοιράστε αυτή την περιουσία σε δήμους και περιφέρειες, σε επιμελητήρια, σε συνεταιρισμούς, σε τοπικά πανεπιστήμια, σε τοπικούς φορείς πολιτισμού και άθλησης και θα δείτε ότι πάρα πολύ γρήγορα αυτά τα περιουσιακά στοιχεία θα αξιοποιηθούν πολύ πιο γρήγορα από τον προγραμματισμό που κάνετε τώρα.

Με λίγα λόγια, αυτό που σας λέω, κύριε Θεοχάρη, είναι να διαπραγματευτείτε ξανά την ΕΤΑΔ.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΠΑΥΛΟΣ ΓΕΡΟΥΛΑΝΟΣ:** Ολοκληρώνω αμέσως, κύριε Πρόεδρε, και σας ευχαριστώ για την ανοχή σας.

Αυτό το οποίο λέω είναι να διαπραγματευτείτε ξανά την ΕΤΑΔ με την Ευρώπη, βγείτε από τη διαδικασία του να παραμυθιάζετε τους εαυτούς σας και κατ’ επέκταση εμάς και δώστε αυτή την περιουσία εκεί που πιάνει τόπο. Σας διαβεβαιώ ότι αν σταματήσετε τη λειτουργία της ΕΤΑΔ, όπως συνεχίζετε όλο αυτό τον καιρό να την κάνετε και αλλάξετε ρότα, σε έναν χρόνο θα έχετε καταφέρει πολλά περισσότερα από ό,τι έχετε καταφέρει τα προηγούμενα πέντε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Ορίστε, κύριε Υφυπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Γερουλάνο, για να μπορέσω εγώ να δεχτώ ότι κρύβεται ο κ. Χατζηδάκης και στέλνει εμένα για να απαντήσω στις επίκαιρες ερωτήσεις, τότε θα πρέπει να δεχτείτε και εσείς ότι ο κ. Ανδρουλάκης είτε είναι ανίκανος είτε αδιάφορος στο να κάνει τις σωστές ερωτήσεις και αναγκάζεστε και κάνετε εσείς τις ερωτήσεις. Αν το δεχτείτε, λοιπόν και εσείς αυτό, την ανικανότητα του Αρχηγού σας, τότε να δεχτώ και εγώ αυτό που λέτε εσείς.

**ΠΑΥΛΟΣ ΓΕΡΟΥΛΑΝΟΣ:** Τραβηγμένο από πολλές μεριές.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Καθόλου τραβηγμένο, όταν είπατε αυτά που είπατε για τον Υπουργό Εθνικής Οικονομίας και Οικονομικών.

Τώρα, το είπα προηγουμένως ότι μας χτυπάτε μια στο σφυρί και μια στο πέταλο, γιατί προσπαθείτε να κάνετε κριτική στα πάντα και το αποδείξατε εσείς ο ίδιος με τη δευτερολογία σας. Μας είπατε ότι δεν κάνουμε αξιολόγηση και το λέτε στην ερώτηση ότι δεν έχουμε κριτήρια και δεν κάνουμε καμμία αξιολόγηση και συγχρόνως μας λέτε ότι αλλάζουμε τις διοικήσεις. Μα, ακριβώς, επειδή κάνουμε αξιολόγηση, αλλάζουμε τις διοικήσεις, όπως, εν πάση περιπτώσει, αλλάζουν οι διοικήσεις.

Και μάλλον μπορώ να δεχτώ -αν θέλετε- την ευρύτερη κριτική συνολικά για την Κυβέρνηση της Νέας Δημοκρατίας από το 2019 και μετά, όμως, δεν μπορεί να εγκαλείται για ανικανότητα ο Κωστής Χατζηδάκης, όταν σε έναν χρόνο σχεδόν δικής του ευθύνης για τη δημόσια περιουσία στο Υπουργείο Εθνικής Οικονομίας και Οικονομικών έχει ολοκληρωθεί το πιλοτικό, έχει ανοίξει η διαδικασία με διεθνή διαγωνισμό για να προχωρήσουμε στην καταγραφή των τριάντα έξι χιλιάδων ακινήτων και σε κάθε περίπτωση, έχουν έρθει και νομοσχέδια βέλτιστης αξιοποίησης των ακινήτων αυτών. Συνεπώς οι λύσεις είναι συγκεκριμένες. Προφανώς πρέπει να κινηθούμε με ακόμα πιο γρήγορους ρυθμούς.

Τελικά από αυτή την κουβέντα μας πρέπει να μείνει η διαφορά της πολιτικής θέσης. Αυτό είναι που πρέπει να δούμε. Εσείς λέτε ότι η περιουσία της ΕΤΑΔ πρέπει να μοιραστεί πιο χαμηλά, στην τοπική κοινωνία, στους δήμους, στον πρώτο, στον δεύτερο βαθμό ώστε να αξιοποιηθεί κοινωνικά προς όφελος του ελληνικού λαού. Αυτό σημαίνει ότι δεν θα αποφέρει έσοδα για το ελληνικό δημόσιο. Δεν είναι αυτή η δουλειά της ΕΤΑΔ. Πρέπει να είναι εκεί ώστε να αξιοποιεί τα ακίνητα, να αποφέρει έσοδα και με αυτό τον τρόπο να συνεισφέρει συνολικά στην θέση του δημοσίου, να αυξάνει την περιουσία του και να αυξάνει τα έσοδά του για να μειώνει αντίστοιχα τις φορολογικές υποχρεώσεις -και τις υπόλοιπες- των Ελλήνων πολιτών.

Υπάρχουν ακίνητα για τους δήμους που αξιοποιούνται και αυτά με τον τρόπο τους, ώστε να υπάρχουν κοινόχρηστοι χώροι, ελεύθεροι χώροι, μια σειρά από προσφερόμενες υπηρεσίες προς τους δημότες. Καλώς υπάρχουν αυτά αλλά αυτά είναι διαφορετικής φύσης ακίνητα και πρέπει να παραμείνουν ως τέτοια. Να μην μπερδεύουμε τα ακίνητα που είναι για ουσιαστική εμπορική αξιοποίηση και τα ακίνητα τα οποία είναι για χρήση και προς υπηρεσία των δημοτών και γενικά των Ελλήνων πολιτών.

Άρα αυτή είναι η βασική διαφορά της φιλοσοφίας μας. Για μας, λοιπόν, θα πρέπει η ΕΤΑΔ η ίδια να συνεχίσει με γρηγορότερους ρυθμούς να καταγράφει αρχικά, να αξιοποιεί με τον βέλτιστο τρόπο και φυσικά να χρησιμοποιεί και τρίτους ώστε να το κάνει αυτό γρήγορα. Δεν μπορεί να την εγκαλείτε συγχρόνως ότι κινείται με αργούς ρυθμούς και ότι πηγαίνει σε εταιρείες συμβούλων για να ολοκληρώσει το έργο της. Δηλαδή, η λύση σας, όπως πάντα, η λύση του ΠΑΣΟΚ και του ΣΥΡΙΖΑ είναι περισσότερες προσλήψεις, περισσότερο προσωπικό, μεγαλύτερες και πιο πολύπλοκες οργανωτικές δομές. Έτσι με αυτόν τον τρόπο θα δώσουμε λύσεις.

Τώρα κλείνω με μια λέξη για την ΕΤΑΔ την ίδια. Είναι ενδιαφέρον το τρικ που κάνετε. Το σημειώνω αλλά νομίζω πρέπει να το σημειώσει και ο ελληνικός λαός. Μας είπατε ότι η ΕΤΑΔ στήθηκε με λάθος τρόπο όταν την έστησε η τρόικα. Δεν την έστησε η τρόικα, κύριε Γερουλάνε. Στήθηκε το 2011. Τότε είχαμε ελληνική κυβέρνηση. Ήταν Πρωθυπουργός ο Γιώργος Παπανδρέου. Αυτός έστησε την ΕΤΑΔ μέσω των συγχωνεύσεων που έγιναν και η ελληνική κυβέρνηση εκείνη τη στιγμή έστησε την ΕΤΑΔ. Εάν εσείς θεωρείτε ότι στήθηκε λάθος και ότι πρέπει να την ξαναχτίσουμε από την αρχή, να την επαναδιαπραγματευτούμε, τότε προφανώς θα πρέπει να κοιτάξετε πολύ πιο κοντά σας από όπου νομίζετε ότι κοιτάτε τώρα. Και το γεγονός ότι, αν θέλουμε να την επαναδιαπραγματευτούμε, αναγκαζόμαστε ή θα αναγκαστούμε να διαπραγματευτούμε σκληρά με τους έξω, με την Ευρωπαϊκή Ένωση, αυτό οφείλεται παραδίπλα στα έδρανα, διότι το 2016 μπήκε και η ΕΤΑΔ μέσα στο Υπερταμείο. Και με αυτό τον τρόπο και να είναι ένας σκληρός πυρήνας των εγγυήσεων του ελληνικού δημοσίου απέναντι στους ξένους δανειστές και να μην έχουμε τη δυνατότητα να την οργανώσουμε με τον τρόπο που θα θέλαμε να την οργανώσουμε. Εκεί κοιτάξτε τα προβλήματα της πολιτικής σας και όχι στη Νέα Δημοκρατία και στην Κυβέρνηση αυτή.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ. Αν δεν κάνω λάθος πάντως το ΤΑΙΠΕΔ ήταν το 2011.

Θα συζητηθεί τώρα η πέμπτη με αριθμό 1049/13-5-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η στάση του ΕΦΚΑ απέναντι σε εταιρείες με χρέη ασφαλιστικών εισφορών ζημιώνει το δημόσιο συμφέρον».

Θα απαντήσει ο Υπουργός Εργασίας και Κοινωνικής Ασφάλισης κ. Παναγιώτης Τσακλόγλου.

Κύριε συνάδελφε, έχετε τον λόγο για την πρωτολογία σας για δυο λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, γνωρίζω ότι το ξέρετε πολύ καλά το ζήτημα γιατί έχετε απαντήσει ξανά στον κοινοβουλευτικό έλεγχο για την συγκεκριμένη περίπτωση. Μιλάμε για τα χρέη της «ELFE» προς τον ΕΦΚΑ και όλες τις παρένθετες εταιρείες που έχουν δημιουργηθεί το προηγούμενο διάστημα. Έχει μάλιστα υπάρξει από το 2017 απόφαση είσπραξης ασφαλιστικών εισφορών σύμφωνα με την οποία -διαβάζω από την απόφαση- «προκύπτει ότι οι ανωτέρω επιχειρήσεις έχουν την ίδια δραστηριότητα, λειτουργούν στον ίδιο εργασιακό χώρο, έδρα και παραρτήματα, απασχολούν κατά περιόδους κοινό προσωπικό, συντρέχουν στην προκειμένη περίπτωση προϋποθέσεις συνυπευθυνότητας». Τονίζω τη λέξη υπευθυνότητα γιατί είναι πάρα πολύ χρήσιμη. Έχουν υπάρξει μάλιστα και άλλες αποφάσεις που επισημαίνουν τα ανωτέρω. Η εταιρεία έκανε κάποιες ενστάσεις οι οποίες στις διοικητικές επιτροπές του ΕΦΚΑ απορρίφθηκαν όλες. Κέρδισε η εταιρεία όμως κάποιες αποφάσεις στο Διοικητικό Εφετείο του Πειραιά.

Κι εδώ προκύπτει ένα βασικό ερώτημα. Γιατί ο ΕΦΚΑ δεν κατέθεσε αίτηση αναίρεσης σε αυτές τις αποφάσεις. Είναι αποφάσεις στις οποίες πληρούνται όλες οι προϋποθέσεις για να καταθέσετε αίτηση αναίρεσης. Με το να μην καταθέτετε αίτηση αναίρεσης, πέρα από το ό,τι χάνουμε συγκεκριμένα χρήματα τα οποία θα έπρεπε να πάνε στα ασφαλιστικά ταμεία, δείχνετε μια παράξενη γενναιοδωρία προς τον κ. Λαυρεντιάδη. Δεν θέλω να πιστέψω ότι αυτή είναι προσωπικά η δικιά σας αντίληψη ότι πρέπει το κράτος να είναι γενναιόδωρο για τον κ. Λαυρεντιάδη ή τον κύριο τον κάθε κ. Λαυρεντιάδη.

Με βάση αυτά θα ήθελα να επανέλθω και να ρωτήσω το εξής. Αν αυτή τη στιγμή έχετε τα στοιχεία, σε ποιο ποσό ανέρχονται τα χρέη των παρακάτω εταιρειών που εμπλέκονται σε αυτή την υπόθεση δηλαδή και της «ELFE» και των υπολοίπων εταιρειών που έχουν δημιουργηθεί, των παρένθετων εταιρειών. Για ποιον λόγο δεν κατατέθηκε η αίτηση αναίρεσης; Ποιος εισηγήθηκε ο ΕΦΚΑ να σπάσει την πάγια πρακτική όχι μόνο του ΕΦΚΑ, συνολικά του δημοσίου, να εξαντλεί τα ένδικα μέσα. Υπενθυμίζω ότι σε όλα τα άλλα παραδείγματα το δημόσιο πάντα εξαντλεί τα ένδικα μέσα. Για ποιον λόγο; Το Υπουργείο εμμένει στην, κατά τη γνώμη μας, σωστή τοποθέτηση ότι όντως υπάρχει συνυπευθυνότητα στην «ELFE» και σε όλες τις εταιρείες που έχουν σχηματιστεί το επόμενο διάστημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε, κύριε Ηλιόπουλε, το θέμα στο οποίο αναφέρεται η ερώτηση σας αφορά στις επιχειρήσεις που δραστηριοποιούνται στο εργοστάσιο της βιομηχανίας λιπασμάτων της Νέας Καρβάλης Καβάλας και έχει απασχολήσει πολλές φορές στο παρελθόν τις εμπλεκόμενες υπηρεσίες και τη Βουλή. Όπως αναφέρατε κι εσείς στην πρωτολογία σας, προσωπικά έχω κληθεί αρκετές φορές στη Βουλή και έχω αναφερθεί εκτεταμένα σε ενέργειες που έχουν γίνει από τον e-ΕΦΚΑ για τον έλεγχο των εταιρειών που αναφέρετε στην ερώτησή σας, στη βεβαίωση των σχετικών οφειλών και την είσπραξή τους. Θα απαντήσω στα ερωτήματά σας σύμφωνα με τις τελευταίες πληροφορίες που έχω λάβει από τις διευθύνσεις του e-ΕΦΚΑ και του ΚΕΑΟ.

Αρχικά θα μου επιτρέψετε να ξεκινήσω με ένα σύντομο ιστορικό. Πολλά τα αναφέρατε και εσείς στην ερώτησή σας. Το 2020 είχε δοθεί εντολή από τη διεύθυνση σχεδιασμού και συντονισμού ελέγχων του e-ΕΦΚΑ για διενέργεια ελέγχου στις εν λόγω εταιρείες σχετικά με τη συνυπευθυνότητα αυτών προκειμένου να αναζητηθούν οι οφειλόμενες ασφαλιστικές εισφορές. Κατόπιν της εντολής αυτής εκδόθηκαν αποφάσεις από τα αρμόδια τοπικά υποκαταστήματα μισθωτών περί συνυπευθυνότητας. Οι εν λόγω εταιρείες άσκησαν ενστάσεις επί των αποφάσεων αυτών οι οποίες εκδικάστηκαν στις αρμόδιες τοπικές διοικητικές επιτροπές και απερρίφθησαν. Οι εταιρείες προσέφυγαν στο διοικητικό πρωτοδικείο και, εν συνεχεία, στο τριμελές Διοικητικό Εφετείο Πειραιώς το οποίο απεφάνθη υπέρ αυτών.

Σχετικά με το πρώτο ερώτημα που αφορά την είσπραξη οφειλών σύμφωνα με τα διαθέσιμα στοιχεία του ΚΕΑΟ, οι επιχειρήσεις «Ελληνικά Λιπάσματα και Χημικά «ELFE» Ανώνυμη Βιομηχανική και Εμπορική Εταιρεία», ««ΕΛΛΑΓΡΟΛΙΠ» Ανώνυμη Βιομηχανική και Εμπορική Εταιρεία», ««PFIC Ltd» Λιπάσματα Νέας Καρβάλης Ανώνυμη Εταιρεία» και ««CENTROFARO» SERVICES Ltd ATHENS», σήμερα δεν έχουν καμμία οφειλή προς το ΚΕΑΟ. Ειδικότερα οι οφειλές που υπήρχαν είχαν υπαχθεί σε ρυθμίσεις οι οποίες έχουν εξοφληθεί ολοσχερώς. Αυτή είναι η πληροφόρηση που έχω από το ΚΕΑΟ.

Με αφορμή την ερώτησή σας, αφήνετε να εννοηθεί ότι ο ΕΦΚΑ δεν διεκδικεί την είσπραξη οφειλών από εργοδότες σε βάρος των εργαζομένων και του δημοσίου συμφέροντος -δεν το είπατε προφορικά τώρα αλλά το υπονοείτε σαφώς στη γραπτή ερώτηση που καταθέσατε- θα μου επιτρέψετε να αναφερθώ σε ορισμένα γενικά στοιχεία σχετικά με τις εισπράξεις οφειλών κατά την προηγούμενη χρονιά.

Το συνολικό ποσό των εισπράξεων που πραγματοποιήθηκαν εντός του 2023 ανέρχεται σε 1.703.455.123 υπερκαλύπτοντας τον ετήσιο εισπρακτικό στόχο που είχε τεθεί του 1.572.000.000 κατά 8%. Το μεγαλύτερο μέρος των εισπράξεων αυτών έγινε για οφειλές προς το e-ΕΦΚΑ μισθωτών, δηλαδή το πρώην ΙΚΑ ΕΤΑΜ. Πιο συγκεκριμένα πρόκειται για ένα ποσό 1.050.287.515 ευρώ. Δηλαδή, είναι το 61,62% του συνολικού ποσού που εισπράχθηκε. Συνολικά εντός του 2023 ελήφθησαν αναγκαστικά μέτρα είσπραξης για οφειλές ύψους 2.248.329.887 ευρώ. Επιπλέον, εφαρμόστηκε η διαδικασία αναστολής χρήσης ηλεκτρονικών υπηρεσιών του e-ΕΦΚΑ για υποβολή αναλυτικής περιοδικής δήλωσης σε εκατόν ογδόντα έξι εργοδότες που ασφαλίζουν το προσωπικό τους χωρίς να καταβάλλουν τις τρέχουσες μηνιαίες ασφαλιστικές εισφορές και κατά συνέπεια αυξάνουν συνεχώς το ποσό της οφειλής τους.

Πρόκειται για ένα μέτρο που εφαρμόζεται σε εργοδότες που αποφεύγουν συστηματικά την εκπλήρωση των υποχρεώσεών τους για την καταβολή των ασφαλιστικών εισφορών προς τον e-ΕΦΚΑ και αποσκοπεί ακριβώς στην παρεμπόδιση της ανάπτυξης στρατηγικών εισφοροδιαφυγής.

Η υπέρβαση των εισπρακτικών στόχων για δεύτερη συνεχή χρονιά είναι το αποτέλεσμα συνεχών και μεθοδικών προσπαθειών βελτίωσης των διαδικασιών είσπραξης. Ο e-ΕΦΚΑ και το ΚΕΑΟ συνεχίζουν την αξιοποίηση όλων των διαθέσιμων πόρων που ορίζει το θεσμικό πλαίσιο για την επιδίωξη είσπραξης οφειλών προς τους ασφαλιστικούς φορείς και τη διασφάλιση του δημοσίου συμφέροντος.

Σχετικά με το δεύτερο ερώτημά σας που αφορά τη νομική διαχείριση της συγκεκριμένης υπόθεσης θα απαντήσω αναλυτικά στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, καταλαβαίνετε ότι το κρίσιμο ήταν αυτό στο οποίο δεν απαντήσατε. Το κρίσιμο ήταν ποιος πήρε απόφαση ο ΕΦΚΑ να μην εξαντλήσει τα ένδικα μέσα απέναντι στον κ. Λαυρεντιάδη. Και δυστυχώς για εσάς, μπορεί να μην είναι στο δικό σας χαρτοφυλάκιο, αλλά είμαστε σε μία κακή συγκυρία. Είμαστε σε μια κακή συγκυρία γιατί αυτή τη στιγμή οι παράνομες ομαδικές απολύσεις που έχουν γίνει από τον κ. Λαυρεντιάδη είναι στον Άρειο Πάγο. Έχει χάσει πρωτόδικα, έχει χάσει το εφετείο. Κυριολεκτικά λίγες ώρες πριν τον Άρειο Πάγο εσείς φέρατε μια τροπολογία που ήταν το βασικό επιχείρημα της πλευράς Λαυρεντιάδη στη διαδικασία στον Άρειο Πάγο. Για πρώτη φορά εμφανίστηκε τροπολογία που λέει ότι ζητήματα τέτοιων απολύσεων δεν πηγαίνουν στα αστικά δικαστήρια, αλλά πηγαίνουν στα διοικητικά δικαστήρια. Αναγκάστηκε να έρθει εδώ ο συνάδελφός σας από το Υπουργείο Δικαιοσύνης και να πει «όχι, η γνώμη του Υπουργείου Δικαιοσύνης είναι ότι οι απολύσεις πρέπει να πηγαίνουν στα αστικά δικαστήρια και όχι στα διοικητικά δικαστήρια». Δηλαδή, θα βλέπουμε απολύσεις να πηγαίνουν στο Σ.τ.Ε.. Δεν έχει ξανασυμβεί αυτό.

Άρα, ως Κυβέρνηση, έχετε ένα βεβαρημένο παρελθόν γενναιοδωρίας απέναντι στον κ. Λαυρεντιάδη, έναν άνθρωπο που έχει καταφέρει να μετατρέψει την Καβάλα στο αρνητικό παράδειγμα των παράνομων ομαδικών απολύσεων.

Δυστυχώς, όμως, για την πολιτική σας και για τον κ. Λαυρεντιάδη, υπάρχουν άνθρωποι που αντιστέκονται. Υπάρχει ένα πολύ ζωντανό σωματείο, υπάρχει μια πολύ ζωντανή ομοσπονδία, που δίνουν όλα αυτά τα χρόνια έναν πάρα πολύ σημαντικό αγώνα.

Άκουσα να λέτε ότι αυτή τη στιγμή συγκεκριμένες παρένθετες εταιρείες δεν χρωστάνε τίποτα. Θετικό αν έχει συμβεί αυτό, αν είναι όντως αυτά τα στοιχεία που όπως λέτε προφανώς ενημέρωση παίρνετε από τις υπηρεσίες. Πολύ θετικό. Ξαναλέω όμως. Εμμένει το Υπουργείο; Γιατί το κόλπο το οποίο κάνει η πλευρά Λαυρεντιάδη με τις παρένθετες εταιρείες έχει έναν διπλό στόχο, να παραβιάζει και την εργατική και την ασφαλιστική νομοθεσία. Ποιο είναι το κλειδί από τη μεριά της υπεράσπισης του δίκιου, θα πω εγώ, αλλά και του πυρήνα του εργατικού δικαίου και των εργασιακών δικαιωμάτων; Η συνυπευθυνότητα. Η μεριά Λαυρεντιάδη αμφισβητεί αυτή τη συνυπευθυνότητα. Η μεριά του ΕΦΚΑ δεν άσκησε τα ένδικα μέσα μέχρι τέλους, όπως θα έπρεπε, που στοιχείο αυτής της αμφισβήτησης είναι και η συνυπευθυνότητα.

Άρα θα έπρεπε να ξέρουμε αυτή τη στιγμή ποιο είναι το σκεπτικό και ποιανού η απόφαση. Είναι πρώτη φορά που βλέπω ο ΕΦΚΑ να μην εξαντλεί ένδικα μέσα. Αν ήταν κανένας κακομοίρης, θα τα είχατε εξαντλήσει μέχρι τέλους. Στους εργαζόμενους στο δημόσιο, στους συμβασιούχους τα εξαντλείτε μέχρι τέλους. Παντού τα εξαντλείτε μέχρι τέλους. Στον κ. Λαυρεντιάδη είστε λίγο γενναιόδωροι, είστε άνετοι. Δεν ζορίζεστε για τον κ. Λαυρεντιάδη. Υπάρχει εδώ ένα ζήτημα.

Άρα θα ήθελα να μας εξηγήσετε για ποιον λόγο δεν πάρθηκε αυτή η απόφαση και δεν εξαντλήσατε τα ένδικα μέσα και αν πιστεύετε, ως Υπουργείο απαντήστε, ότι όντως ισχύει ακόμα η συνθήκη της συνυπευθυνότητας για όλες τις παρένθετες εταιρείες που έχουν δημιουργηθεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμε, κύριε Ηλιόπουλε, θα μου επιτρέψετε να απαντήσω στην ερώτησή σας και όχι στα επιπρόσθετα ερωτήματα που θέσατε, στα οποία αφιερώσατε και το μεγαλύτερο μέρος της δευτερολογία σας.

Τώρα σχετικά με το δεύτερο ερώτημά σας, της επίκαιρης ερώτησής σας δηλαδή, για ποιον λόγο δεν κατατέθηκε αίτηση αναίρεσης από τον e-ΕΦΚΑ κατά των αποφάσεων 1337, 1338 και 1398 του 2023 του Διοικητικού Εφετείου Πειραιά και αν υπήρχε σχετική γνωμοδότηση βάσει της ενημέρωσης που είχα από τον e-ΕΦΚΑ, θα ήθελα να σας ενημερώσω για τα ακόλουθα.

Όπως ίσως γνωρίζετε, όταν ασκείται μια αίτηση αναίρεσης το δικαστήριο εξετάζει πρώτα το παραδεκτό της αίτησης. Αν την κρίνει απαράδεκτη, την απορρίπτει χωρίς να μπει καθόλου στην ουσία του θέματος. Σύμφωνα με τη διάταξη της παραγράφου 3 του άρθρου 53 του π.δ.18/1989 του κώδικα για το Συμβούλιο της Επικρατείας, μία από τις προϋποθέσεις του παραδεκτού είναι είτε η απόφαση που προσβάλλεται να είναι αντίθετη στη νομολογία του Συμβουλίου της Επικρατείας είτε να μην υπάρχει νομολογία για το συγκεκριμένο ζήτημα από το Συμβούλιο της Επικρατείας. Αυτή η προϋπόθεση θα πρέπει να τεκμηριώνεται στο δικόγραφο της αίτησης με ειδικούς και συγκεκριμένους ισχυρισμούς.

Επιπλέον, η αντίθεση αυτή προς την νομολογία πρέπει να αφορά νομικό ζήτημα, δηλαδή ερμηνείας του νόμου. Αυτό σημαίνει ότι δεν πρέπει να αφορά τα πραγματικά περιστατικά, την αιτιολογία της απόφασης και την εκτίμηση των αποδείξεων από το δευτεροβάθμιο δικαστήριο, στην προκειμένη περίπτωση το διοικητικό εφετείο, γιατί η κρίση αυτή δεν μπορεί να ελεγχθεί με αίτηση αναίρεσης. Σε αυτές τις περιπτώσεις, λοιπόν, όπου οι νομικοί σύμβουλοι πιθανολογούν ότι αν ασκηθεί αίτηση αναίρεσης θα απορριφθεί ως απαράδεκτη, εισηγούνται να μην ασκηθεί ώστε να μην υπάρχει σπατάλη πόρων του φορέα.

Στη συγκεκριμένη περίπτωση το τριμελές Διοικητικό Εφετείο Πειραιώς έκρινε ότι δεν αποδεικνύεται ότι οι εμπλεκόμενες εταιρείες έχουν συνυπευθυνότητα για οφειλές έναντι του e-ΕΦΚΑ. Η κρίση αυτή ανάγεται στην εκτίμηση των αποδείξεων και σε ζητήματα αιτιολογίας που συνδέονται με τα πραγματικά περιστατικά των κρινομένων υποθέσεων και όχι σε νομικό ζήτημα ώστε να υπάρχει αντίθεση με τη νομολογία του Συμβουλίου της Επικρατείας.

Κατά συνέπεια η αίτηση αναίρεσης δεν θα είχε πιθανότητες να ευδοκιμήσει, βάσει της πάγιας νομολογίας του Συμβουλίου της Επικρατείας επί του ζητήματος του παραδεκτού. Με το σκεπτικό αυτό είχαν γνωμοδοτήσει για τη μη άσκηση αίτησης αναίρεσης τόσο οι δικηγόροι του e-ΕΦΚΑ που χειρίστηκαν τις υποθέσεις αυτές ενώπιον του διοικητικού εφετείου όσο και η τριμελής επιτροπή του γραφείου του Νομικού Συμβουλίου του Κράτους στον e-ΕΦΚΑ.

Έχετε δίκιο σε αυτό που είπατε προηγουμένως ότι αυτή δεν είναι η συνήθης πρακτική του e-ΕΦΚΑ, αλλά δεν είναι και η μοναδική περίπτωση αυτή. Δηλαδή, έχουμε κι άλλες τέτοιες περιπτώσεις οι οποίες ήταν εξόφθαλμο ότι θα έχανε ο e-ΕΦΚΑ και γι’ αυτό δεν προχώρησε. Σε κάθε περίπτωση, όμως, όπως είπα και στην πρωτολογία μου, ανεξαρτήτως των ως άνω δικαστικών αποφάσεων οι συγκεκριμένες εταιρείες σήμερα δεν έχουν πλέον καμμία οφειλή προς το ΚΕΑΟ και τον ΕΦΚΑ.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την όγδοη με αριθμό 1057/13-5-2024 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εθνικής Οικονομίας και Οικονομικών, με θέμα: «Η στρατηγική καταπολέμησης της απάτης του ταμείου ανάκαμψης και ο ρόλος της στην υπόθεση των αναθέσεων ύψους 2,5 δισ. που διερευνά το Γραφείο Ευρωπαίου Εισαγγελέα».

Θα απαντήσει ο Αναπληρωτής Υπουργός Εθνικής Οικονομίας και Οικονομικών ο κ. Νικόλαος Παπαθανάσης.

Κύριε συνάδελφε, έχετε τον λόγο για δύο λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, θα ήθελα κατ’ αρχάς για όσους μας παρακολουθούν να εξηγήσω ότι την ερώτηση μου την υπέβαλα σχεδόν πριν έναν μήνα, αλλά εξαιτίας της διακοπής των εργασιών της Βουλής λόγω του Πάσχα, τη συζητάμε τώρα. Ωστόσο, ήταν επίκαιρη εντελώς όταν την υπέβαλα και συνεχίζει να είναι επίκαιρη και τώρα.

Στις 11 Απριλίου το περιοδικό «POLITICO» αποκάλυψε ότι το γραφείο του Εισαγγελέα της Ευρωπαϊκής Ένωσης και η Ελληνική Επιτροπή Ανταγωνισμού διερευνούν την υπόθεση ανάθεσης έργων ψηφιοποίησης και τηλεπικοινωνιών ύψους 2,5 δισεκατομμυρίων ευρώ, τα οποία φέρεται να έχουν λάβει χώρα χωρίς διαγωνισμό και ανατέθηκαν συνολικά σε δέκα μεγάλες επιχειρήσεις.

Έκτοτε, ο Κυβερνητικός Εκπρόσωπος κ. Μαρινάκης χαρακτήρισε καλοδεχούμενη την έρευνα και συμπλήρωσε ότι «οι συγκεκριμένοι διαγωνισμοί έχουν ελεγχθεί από το Ελεγκτικό Συνέδριο». Η στάση αυτή, ωστόσο, δίνει την παραπλανητική εντύπωση ότι η διερεύνηση των υποθέσεων διαφθοράς του Ταμείου Ανάκαμψης είναι ένα ζήτημα που αφορά αποκλειστικά τη δικαιοσύνη και τις ανεξάρτητες αρχές. Όπως γνωρίζετε, όμως, η στρατηγική καταπολέμησης της απάτης του Ταμείου Ανάκαμψης προβλέπει τη λειτουργία ενός συστήματος διαχείρισης και ελέγχου, του λεγόμενου ΣΔΕ, εντός του Υπουργείου Εθνικής Οικονομίας, καθώς και εντός των άλλων Υπουργείων που εμπλέκονται στη διαχείριση των έργων αυτών, τόσο στο επίπεδο της πρόληψης όσο και στο επίπεδο της καταπολέμησης της διαφθοράς.

Συγκεκριμένα, ευθύνη έχει η Ειδική Υπηρεσία Συντονισμού του Ταμείου Ανάκαμψης, η ΕΥΣΤΑ, που υπάγεται στο Υπουργείο Εθνικής Οικονομίας και Οικονομικών, καθώς και το καθ’ ύλην αρμόδιο Υπουργείο. Αυτά είναι τα επίσημα έγγραφα του Υπουργείου σας και οι άλλοι εμπλεκόμενοι φορείς.

Επίσης, όπως λένε τα έγγραφα του Υπουργείου, σημαντικό μέσο για την αξιολόγηση κινδύνων απάτης της δράσης του Ταμείου Ανάκαμψης αποτελεί η μεθοδολογία αξιολόγησης κινδύνων απάτης, που η ΕΥΣΤΑ έχει αναπτύξει.

Σας ερωτώ, κύριε Υπουργέ: Γιατί η Κυβέρνηση δεν αναγνώρισε δημόσια την ευθύνη που έχει η ΕΥΣΤΑ, η οποία υπάγεται στο Υπουργείο Εθνικής Οικονομίας, καθώς και οι υπηρεσίες των αρμόδιων Υπουργείων Ψηφιακής Διακυβέρνησης και Μεταφορών και Επικοινωνιών στη φερόμενη υπόθεση ανάθεσης χωρίς διαγωνισμό έργων, ύψους 2,5 δισεκατομμυρίων ευρώ, που διερευνά σήμερα το γραφείο του Ευρωπαίου εισαγγελέα και η ανεξάρτητη αρχή;

Θα ήθελα να σας ρωτήσω: Πόσοι υπάλληλοι στελεχώνουν το τμήμα της ΕΥΣΤΑ που έχει ευθύνη για την καταπολέμηση της απάτης του Ταμείου Ανάκαμψης; Και πόσες υποθέσεις απάτης έχουν ως τώρα εντοπίσει;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία

Κύριε Παπαθανάση, έχετε τον λόγο για τρία λεπτά για την πρωτολογία σας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, ευχαριστούμε για την ερώτηση. Έχουμε έτσι τη δυνατότητα να αναφερθούμε ίσως πιο αναλυτικά στο σύστημα διαχείρισης και ελέγχου, ένα βασικό σύστημα με το οποίο λειτουργεί κατ’ ουσίαν το Ταμείο Ανάκαμψης.

Πριν πάω στις λεπτομέρειες, όμως, θα ήθελα να σταθώ λίγο στην εισαγωγική σας τοποθέτηση σχετικά με την απάντηση του Κυβερνητικού Εκπροσώπου ότι κάθε έρευνα είναι καλοδεχούμενη. Ξέρετε μια ειδοποιός διαφορά της Κυβέρνησης αυτής είναι ότι σέβεται τους ευρωπαϊκούς και εθνικούς θεσμούς, σέβεται τις ανεξάρτητες αρχές, σέβεται τη δικαιοσύνη. Και βεβαίως σε οποιοδήποτε ερώτημα τεθεί από όλες αυτές τις αρχές, που είναι καλοδεχούμενο, είμαστε υποχρεωμένοι και θα απαντήσουμε.

Γι’ αυτό, λοιπόν, πάω απευθείας στην απάντηση του πρώτου σκέλους της επίκαιρης ερώτησης ότι έως σήμερα δεν έχει αποσταλεί καμμία αναγγελία ελέγχου στην Ειδική Υπηρεσία Συντονισμού του Ταμείου Ανάκαμψης, στην ΕΥΣΤΑ δηλαδή, σχετικά με διαδικασίες έρευνας επί των αναφερόμενων συμβάσεων είτε από εθνικές είτε από ευρωπαϊκές αρχές.

Θα μπω λίγο σε μια ανάλυση του Συστήματος Διαχείρισης και Ελέγχου. Από την αρχή το Εθνικό Σχέδιο Ανάκαμψης και Ανθεκτικότητας «ΕΛΛΑΔΑ 2.0», οι ελληνικές αρχές δηλαδή, έχουν σχεδιάσει και εφαρμόζουν ένα σύστημα διαχείρισης και ελέγχου, το οποίο έχει αξιολογηθεί θετικά από την Ευρωπαϊκή Επιτροπή ως προς την διασφάλιση των απαιτήσεων του Κανονισμού ΤΑΑ241/2021. Είναι υποχρεωτικής εφαρμογής το σύστημα αυτό για όλους τους φορείς που εμπλέκονται στην υλοποίηση του σχεδίου και η εφαρμογή του συστήματος αυτού ελέγχεται συστηματικά -προσέξτε- και από την Ευρωπαϊκή Επιτροπή και από το Ευρωπαϊκό Ελεγκτικό Συνέδριο. Βλέπετε, λοιπόν, μια σειρά από θεσμούς που παρακολουθούν πολύ στενά το σύστημα αυτό.

Σε ό,τι αφορά στην πρόληψη έγκυρου εντοπισμού και διόρθωση σοβαρών παρατυπιών τι προβλέπει το σύστημα, έχει σημασία. Κατ’ αρχάς, την ευρεία δημοσιοποίηση στο κοινό της δυνατότητας υποβολής καταγγελιών για έργα δράσης του Ταμείου Ανάκαμψης.

Δεύτερον, τη διενέργεια ελέγχων από ανεξάρτητους πιστοποιημένους ελεγκτές για την επαλήθευση της επίτευξης των οροσήμων και της υλοποίησης των έργων. Αυτό, σαφώς, είναι ένας έλεγχος για τη βεβαίωση της απουσίας και της διπλής χρηματοδότησης, γιατί εδώ έχουμε ευρωπαϊκούς πόρους και από το Ταμείο Ανάκαμψης και από το ΕΣΠΑ 2021 - 2027 και οποιαδήποτε υπόνοια απάτης και σύγκρουσης συμφερόντων.

Τρίτον, τη διενέργεια δειγματοληπτικών ελέγχων συστημάτων και έργων από την Επιτροπή Δημοσιονομικού Ελέγχου ΕΔΕΛ -την γνωρίζετε την ΕΔΕΛ- του Υπουργείου Εθνικής Οικονομίας και Οικονομικών, η οποία είναι ανεξάρτητη λειτουργικά –προσέξτε αυτό σας είπα η εμπιστοσύνη στους ανεξάρτητους φορείς- και είναι ανεξάρτητη από τους εμπλεκόμενους σε όλους τους φορείς και ιδιαίτερα με τους φορείς που εμπλέκονται στην υλοποίηση του προγράμματος αυτού.

Τέταρτον, προβλέπει την επιπλέον αρμοδιότητα από το Ελεγκτικό Συνέδριο αναφορικά με τα χρηματοδοτούμενα από το Ταμείο Ανάκαμψης έργα και δράσεις σύμφωνα με τα οριζόμενα στο άρθρο 200 του ν.4820/2021 πέραν των αρμοδιοτήτων ελέγχου της διαχείρισης των δημοσίων πόρων που ασκεί δυνάμει του άρθρου 98 του Συντάγματος. Νομίζω η Πρόεδρός σας, η Πρόεδρος της Πλεύσης Ελευθερίας είναι νομικός και μπορεί αυτά να τα διαβάσει και τα γνωρίζει και θα πρέπει να σας ενημερώσει γι’ αυτό.

Πέμπτον, τη βεβαίωση ότι η χρήση των κονδυλίων του Ταμείου Ανάκαμψης συμμορφώνεται με τους εφαρμοστέους κανόνες και την αρχή της χρηστής δημοσιονομικής διαχείρισης. Και αυτό τον έλεγχο, κύριε συνάδελφε, τον κάνουν οι γενικές διευθύνσεις των οικονομικών υπηρεσιών που είναι επιφορτισμένες, επίσης, με την προστασία των οικονομικών συμφερόντων του ελληνικού δημοσίου και της Ευρωπαϊκής Ένωσης.

Απάντησα στο πρώτο ερώτημά σας, θα απαντήσω στο δεύτερο στην δευτερολογία. Βλέπετε, λοιπόν, ένα πλέγμα φορέων που εμπλέκονται στον έλεγχο του συστήματος και κυρίως τον έλεγχο της υλοποίησης του Ταμείου Ανάκαμψης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Δεν ήθελα να το κάνω αυτό, αλλά με την απάντηση που μου δώσατε, σε κάποιο σημείο ειδικά, με προκαλέσατε, κύριε Υπουργέ.

Πριν από επτά μήνες, στις 17 Οκτωβρίου, μας κάνατε μία ενημέρωση στη μικτή Επιτροπή Ευρωπαϊκών Υποθέσεων και Παραγωγής και Εμπορίου για την αξιολόγηση της Ευρωπαϊκής Επιτροπής για την πρόοδο του Ταμείου Ανάκαμψης, της εφαρμογής του στην Ελλάδα. Σας είχα ρωτήσει τότε -και διαβάζω από τα Πρακτικά αυτής της επιτροπής- σας είχα πει ότι «μας ενδιαφέρει πάρα πολύ η άποψή σας όσον αφορά τις νέες διαδικασίες που εισήγαγε η Ευρωπαϊκή Επιτροπή στον έλεγχο διαφάνειας». Και συνέχισα: «Θα ήθελα να ξέρω εσείς τι μηχανισμούς είστε έτοιμοι να εισάγετε, ούτως ώστε να κάνετε ισχυρότερο έλεγχο της διαφθοράς στην επένδυση αυτών των κονδυλίων και κατά πόσο είστε ικανοποιημένος με την ύπαρξη επαρκούς διαφάνειας στην επένδυση αυτών των σημαντικών κονδυλίων». Θυμάστε τι απάντηση μου δώσατε τότε, κύριε Υπουργέ; Καμμία δεν μου δώσατε.

Είστε πολύ μπλαζέ στα θέματα αυτά. Και τώρα η απάντησή σας ήταν τρομερά φορμαλιστική. Μου διαβάσατε τις διαδικασίες που υπάρχουν και υιοθετήσατε μια νομικίστικη άποψη, χρησιμοποιώντας και το όχι πολύ ευγενικό επιχείρημα ότι μπορώ να ρωτήσω την Πρόεδρο της Πλεύσης Ελευθερίας.

Πρέπει, όμως, να σας πω ότι όλος ο λαός βλέπει πως εκθέτει την Ελλάδα αυτή η υπόθεση. Κύριε Υπουργέ, 2,5 δισεκατομμύρια ευρώ είναι σχεδόν το μισό του ετήσιου προϋπολογισμού της άμυνας. Είναι πάρα πολλά χρήματα. Και φαίνεται πως αυτή η υπόθεση πέρασε κάτω από τη μύτη του Υπουργείου και των σχετικών υπηρεσιών χωρίς να πάρετε τίποτα απολύτως χαμπάρι. Και αναρωτιόμαστε γιατί συμβαίνει αυτό. Μήπως δεν είστε επαρκώς σε εγρήγορση;

Επίσης, κύριε Υπουργέ, δεν μου απαντήσατε καθόλου στο ερώτημά μου. Το ερώτημά μου δεν ήταν ούτε ποιες είναι οι επίσημες διαδικασίες ελέγχου απάτης που υπάρχουν, γιατί ξέρω και εγώ να διαβάζω. Και μάλιστα πρέπει να σας πω ότι είναι γραμμένες και από την Ευρωπαϊκή Επιτροπή με τέτοιο τρόπο, ούτως ώστε να μπορούν να τις καταλαβαίνουν όλοι οι πολίτες. Δεν χρειάζεται δηλαδή ιδιαίτερη νομική γνώση για να καταλάβει κανείς πώς είναι κατασκευασμένος ο σχετικός θεσμός. Αυτό που χρειάζεται, όμως, είναι να υπάρχει στην υπηρεσία στελεχωμένο δυναμικό με αρκετή ανεξαρτησία και με αντένες, οι οποίες να ενθαρρύνονται στο να συλλαμβάνουν τη διαφθορά. Και εδώ δεν έχει γίνει απολύτως τίποτα.

Και πρέπει, επίσης, να σας πω ότι όταν η Ελλάδα απέσπασε τα 36 δισεκατομμύρια του Ταμείου Ανάκαμψης, τα οποία είναι τεράστιο ποσό, είναι περίπου το 20% της οικονομίας, όλοι έλεγαν τότε ότι υπάρχει κίνδυνος ενός μεγάλου πάρτι διαφθοράς. Και ότι η Κυβέρνηση δεν λαμβάνει επαρκή μέτρα, ούτως ώστε να το αποφύγει αυτό. Και τώρα αρχίζει να φαίνεται. Και ξέρετε κάτι; Είμαστε ακόμη στην αρχή. Το Ταμείο Ανάκαμψης θα συνεχίσει να φέρνει κονδύλια στην Ελλάδα για άλλα τρία, τέσσερα χρόνια. Και εάν η αρχή δείχνει πως υπάρχουν φερόμενες υποθέσεις διαφθοράς της τάξης των 2,5 δισεκατομμυρίων σε δέκα επιχειρήσεις, κύριε Υπουργέ, είναι πάρα πολύ λίγες. Και βεβαίως γνωρίζετε ότι οι εκατό μεγαλύτερες ελληνικές επιχειρήσεις στην Ελλάδα καταλαμβάνουν το 41,6% των τεράστιων κονδυλίων του Ταμείου Ανάκαμψης. Πρόκειται για μεγάλο πάρτι!

Θα περίμενα στην απάντησή σας να δείξετε περισσότερη ευαισθησία απέναντι στο γεγονός ότι οι υπηρεσίες του Υπουργείου σας δεν έκαναν απολύτως τίποτα για να προλάβουν αυτή την περίπτωση. Και εάν διαβάσετε πιο συγκεκριμένα τα σχετικά έγγραφα «υποχρεούνται», λέει, οι υπηρεσίες αυτές, όταν εντοπίζουν ότι υπάρχει η παραμικρή ένδειξη, να κινητοποιούνται.

Τους έχετε δώσει την ενθάρρυνση που απαιτείται για να το κάνουν αυτό; Τις έχετε εξοπλίσει με ειδικούς και με προσωπικό το οποίο να έχει το θάρρος να σταθεί απέναντι στις μεγάλες επιχειρήσεις και να καταγγείλει υποθέσεις διαφθοράς; Φοβόμαστε πως όχι.

Περιμένω στη δευτερολογία σας να μου πείτε γιατί το Υπουργείο σας και τα συναρμόδια Υπουργεία δεν έκαναν τίποτα. Μη μου απαντάτε για την Ευρωπαϊκή Ένωση και το ότι ελέγχει την ΕΥΣΤΑ και στον έλεγχό της βρήκε ότι τα πράγματα πήγαιναν καλά. Μη μου λέτε για το Ελεγκτικό Συνέδριο. Μη μου λέτε για τις ανεξάρτητες αρχές. Αυτοί οι φορείς υποτίθεται ότι λαμβάνουν μέρος στη διαδικασία, αλλά κάνουν τη δουλειά τους.

Σας ρωτώ για τον τομέα της δικής σας ευθύνης, του Υπουργείου. Τι έχει κάνει το Υπουργείο γι’ αυτό και γιατί δεν το πήρε χαμπάρι; Φοβόμαστε πως έχετε πάρα πολύ χαλαρή αντιμετώπιση του θέματος της διαφθοράς και πρέπει να κάνετε κάτι σοβαρό. Γιατί να διασύρεται το όνομα της χώρας στην Ευρωπαϊκή Ένωση; Και βεβαίως οι πολίτες που μας παρακολουθούν εξεγείρονται, διότι είναι τεράστια τα ποσά τα οποία αναδιανέμονται σε πάρα πολύ λίγες επιχειρήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Αξιότιμε κύριε συνάδελφε, προφανώς δεν ακούσατε την πρωτολογία μου ή δεν δώσατε σημασία στην πρωτολογία μου, γιατί είχατε έτοιμο το κείμενο από τα Πρακτικά της Βουλής.

Προφανώς δεν δώσατε σημασία όταν σας είπα για τις γενικές διευθύνσεις οικονομικών υπηρεσιών. Πρέπει να μας πείτε, εμπιστεύεστε τους δημόσιους λειτουργούς ή δεν τους εμπιστεύεστε; Διότι, αυτή η συζήτηση η οποία γίνεται εδώ στο Κοινοβούλιο θα πρέπει, εν πάση περιπτώσει, να έχει μία βάση. Ή εμπιστευόμαστε τις αρχές, τη δικαιοσύνη, τους λειτουργούς, τους δημοσίους υπαλλήλους ή δεν τους εμπιστευόμαστε;

Άρα, λοιπόν, δεν ακούσατε τι σας είπα. Διότι, εάν ακούγατε τις σας είπα στην πρωτολογία, προφανώς θα δίνατε σημασία ότι στο πέντε και στο τρία που σας ανέφερα είχα την ΕΔΕΛ, δηλαδή μια ανεξάρτητη αρχή που υπάγεται στο Υπουργείο Οικονομικών, η οποία είναι ανεξάρτητη λειτουργικά και υπάγεται στο Υπουργείο Οικονομικών. Γι’ αυτό σας λέω ότι δεν δώσατε σημασία στην απάντησή μου. Και πρέπει να σας απαντήσω και το δεύτερο σκέλος που θέσατε.

Επίσης, δεν δώσατε σημασία ούτε στο πέμπτο που σας είπα, ότι οι Γενικές Διευθύνσεις Οικονομικών Υπηρεσιών οι οποίες είναι επιφορτισμένες με την προστασία των οικονομικών συμφερόντων του ελληνικού δημοσίου και της Ευρωπαϊκής Ένωσης, διενεργούν και κάνουν αυτή τη δουλειά. Εμπιστευόμαστε ή δεν εμπιστευόμαστε τους δημοσίους υπαλλήλους, τους δημόσιους λειτουργούς; Αυτό είναι το ερώτημα. Είναι ένα ερώτημα το οποίο μας διαφοροποιεί από εσάς, γιατί αλά καρτ εσείς εμπιστεύεστε και αλά καρτ δεν εμπιστεύεστε.

Θέλω να σας απαντήσω στο δεύτερο σκέλος. Αναφερόμαστε στη στρατηγική καταπολέμησης της απάτης για δράσεις και έργα του ΤΑΑ. Βεβαίως. Και στην ειδική υπηρεσία, την ΕΥΣΤΑ, υπάρχει προσωπικό της υπηρεσίας συντονισμού με επικεφαλής έναν προϊστάμενο ο οποίος παρακολουθεί τα έργα του Ταμείου Ανάκαμψης και είναι υπεύθυνος για θέματα απάτης και συντονίζει αυτή την ομάδα αξιολόγησης κινδύνων απάτης. Αυτό γίνεται, λοιπόν.

Στην ερώτηση σας, απαντώ ότι γίνεται και ότι υπάρχει υπεύθυνος και κάνουν αυτή τη δουλειά. Δεν έχουν βρει κάτι μέχρι τώρα. Επομένως, με τους θεσμούς και με τον έλεγχο και με την υφιστάμενη δομή μέσα στο όπως πρέπει να υπάρχει, γίνονται οι έλεγχοι σχετικά με αυτό.

Τώρα, για την αποτελεσματικότερη εφαρμογή της στρατηγικής και τον κατάλληλο συντονισμό, δεν σταματάμε μόνο εδώ. Έχουμε συνεργασία και μεταξύ των αρμόδιων εθνικών αρχών και, επίσης, έχει δημιουργηθεί -αν δεν γνωρίζετε- το δίκτυο επικοινωνίας των υπευθύνων απάτης, το οποίο συντονίζεται από την ειδική υπηρεσία συντονισμού του Ταμείου Ανάκαμψης, με τη συνδρομή της Εθνικής Αρχής Διαφάνειας, όπου απαιτείται. Αυτό το δίκτυο υποστηρίζεται και από την ηλεκτρονική πλατφόρμα που αναπτύχθηκε από την Εθνική Αρχή Διαφάνειας, που στόχο έχει –προσέξτε- τη μεταφορά τεχνογνωσίας και των καλών πρακτικών και την ανάληψη δράσης για ζητήματα που άπτονται της αποτελεσματικής προστασίας των οικονομικών συμφερόντων της Ένωσης και των εθνικών, στο πλαίσιο του Ταμείου Ανάκαμψης. Βλέπετε, λοιπόν, ότι υπάρχει ένα πλαίσιο, κατ’ αρχάς, που ελέγχει με θεσμικά όργανα τη λειτουργία του Ταμείου Ανάκαμψης. Επομένως, είναι ανεξάρτητοι φορείς οι οποίοι μπορούν να προβούν σε έλεγχο.

Και στο δεύτερο ερώτημα που θέσατε, η απάντηση είναι ότι υφίσταται τέτοια δομή και μάλιστα υπάρχει και προϊστάμενος της δομής αυτής και κάνουν αυτή τη δουλειά.

Το Ταμείο Ανάκαμψης είναι πράγματι πολύ σημαντικό. Στηρίζει έργα, ανακαινίσεις νοσοκομείων, προληπτικές εξετάσεις για γυναίκες, πάνω από είκοσι χιλιάδες γυναίκες βρέθηκαν σε προκαταρκτικό στάδιο καρκίνου. Έχουμε έργα τα οποία έχουν σχέση με τη στήριξη της επιχειρηματικότητας και βεβαίως αφορά και τις μικρομεσαίες επιχειρήσεις. Αφορά, όμως, και όλους τους συμπολίτες μας. Διότι το Ταμείο Ανάκαμψης είναι ένα από τα δύο σημαντικά εργαλεία της Ευρώπης, γι’ αυτό λέμε ότι οι επερχόμενες ευρωπαϊκές εκλογές, κύριε συνάδελφε, έχουν μεγάλη σημασία.

Οι πόροι στους οποίους αναφερθήκατε και εσείς, είπατε για το Ταμείο Ανάκαμψης που προσεγγίζει το 20%, αν προσθέσετε, όμως, και το ΕΣΠΑ που είναι 26 δισεκατομμύρια ευρώ και το πρόγραμμα της Κοινής Αγροτικής Πολιτικής, αυτό κύριε συνάδελφε, ανεβάζει τον πήχη στα 81 δισεκατομμύρια ευρώ και με ένα ΑΕΠ των 215 δισεκατομμυρίων ευρώ καταλαβαίνετε πόσο σημαντικοί είναι οι πόροι και πόσο αξία έχουν οι επερχόμενες ευρωεκλογές.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε με την επόμενη επίκαιρη ερώτηση, έχω μια ανακοίνωσή προς το Σώμα.

Δεν θα συζητηθεί κατόπιν συνεννόησης η δεύτερη με αριθμό 1043/13-5-2024 επίκαιρη ερώτηση δευτέρου κύκλου του Βουλευτή Ηλείας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Μιχαήλ Κατρίνη προς την Υπουργό Εργασίας και Κοινωνικής Ασφάλισης με θέμα: «Απόδοση σύνταξης σε οφειλέτες που τηρούν τις δικαστικές αποφάσεις ρύθμισης οφειλών βάσει του ν.3869/10».

Επίσης, δεν θα συζητηθούν λόγω κωλύματος των Βουλευτών:

Η έβδομη με αριθμό 1061/13-5-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Παιδείας, Θρησκευμάτων και Αθλητισμού με θέμα: «Πλήρης εγκατάλειψη του Karteros Beach Sports Center στην Κρήτη».

Η πρώτη με αριθμό 1047/13-5-2024 επίκαιρη ερώτηση πρώτου κύκλου της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Ο ΟΠΕΚΕΠΕ σε άμεση επιτήρηση από την Ευρωπαϊκή Επιτροπή».

Θα συνεχίσουμε τώρα με την τρίτη επίκαιρη ερώτηση με αριθμό 1041/13-5-2024 δευτέρου κύκλου της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Δικαιοσύνης με θέμα: «Άμεση και ολοσχερής εξόφληση των απλήρωτων δεδουλευμένων των δικαστικών διερμηνέων της Αττικής. Πλήρης κατοχύρωση των εργασιακών τους δικαιωμάτων».

Θα απαντήσει ο Υφυπουργός Δικαιοσύνης ο κ. Ιωάννης Μπούγας.

Σας παρακαλώ πολύ, κυρία συνάδελφε, έχετε τον λόγο για δύο λεπτά για την πρωτολογία σας.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, επανερχόμαστε στο πολύπαθο ζήτημα της αμοιβής των δικαστικών διερμηνέων. Και λέω «πολύπαθο» γιατί γνωρίζετε καλά, μετά μάλιστα και από πρόσφατη συνάντησή σας με το Σωματείο Δικαστικών Διερμηνέων Αττικής, ότι εδώ και χρόνια διατηρείται μια απαράδεκτη κατάσταση στο καθεστώς αμοιβών τους συγκεκριμένης κατηγορίας εργαζομένων με έναντι καταβολή δεδουλευμένων των διερμηνέων που εργάζονται στα ποινικά ακροατήρια και τις ανακρίσεις που πραγματοποιούνται στα δικαστήρια Αθηνών και Πειραιά, με αποτέλεσμα σήμερα με αυτό το σύστημα και με την πληρωμή μέσω πάγιας εντολής με σταθερό ύψος κατ’ έτος, να έχουν συσσωρευθεί μόνο στο ταμείο του Πρωτοδικείου ποσό απλήρωτων δεδουλευμένων των διερμηνέων και μαρτυρικών δαπανών της τάξεως των 180.000 ευρώ συνολικά. Είναι ποσά μάλιστα σήμερα που αφορούν τα έτη από το 2022 και μέχρι σήμερα. Ιδιαίτερα όταν ξέρετε ότι παραμένει απαράδεκτα χαμηλή η αποζημίωση των εργαζομένων αυτών στα επίπεδα του 2021, είναι ένα ποσό που βρίσκεται σε πλήρη αναντιστοιχία με τον εξειδικευμένο χαρακτήρα της εργασίας τους.

Θυμίζουμε ότι ακριβώς έναν χρόνο πριν, μετά πάλι από κινητοποιήσεις και διεκδικήσεις των διερμηνέων, το Υπουργείο σας είχε δεσμευθεί ότι θα εξοφλούσε ολοσχερώς τα οφειλόμενα από το 2018 τότε δεδουλευμένα έως –λέγατε- τις 31 Μαΐου 2023. Όχι μόνο δεν εξοφλήσατε μέχρι τότε, αλλά έναν χρόνο μετά οι οφειλές παραμένουν σχεδόν στο ίδιο ύψος πάλι, παρά τον διαχωρισμό των ταμείων του εφετείου και του πρωτοδικείου -το μεν πρώτο για να πληρώνει άμεσα πληρωμές από το 2023 και μετά και το άλλο για τα οφειλόμενα- και παρά από ορισμένες μεμονωμένες πληρωμές που έχουν γίνει μετά βέβαια και την πίεση και τις διαμαρτυρίες των δικαστικών διερμηνέων.

Βεβαίως, αντί να αυξήσετε την πάγια κατ’ έτος εντολή ώστε να μπορούν με μεγαλύτερη ταχύτητα να εξοφληθούν τα οφειλόμενα, στην πραγματικότητα εφαρμόσατε ένα νέο καθεστώς. Διαχωρίσατε τα ποσά και σήμερα στο Πρωτοδικείο Αθηνών η αντιστοιχία, αντί για 60.000 ευρώ, είναι μόλις 27.000 ευρώ. Βεβαίως, το ποσό προορίζεται πλέον για να καλύπτει και τις μεταφραστικές δαπάνες.

Η νέα δυσμενέστερη κατάσταση έτσι όπως έχει διαμορφωθεί καθιστά στην πραγματικότητα ανέφικτη την έγκαιρη και ολοσχερή εξόφληση των δεδουλευμένων και την από εδώ και πέρα τακτική και πλήρη πληρωμή τους. Τα παραπάνω, βεβαίως, έρχονται να συμπληρώσουν ένα απαράδεκτο καθεστώς που ισχύει για τους όρους εργασίας της συγκεκριμένης κατηγορίας εργαζομένων, με παντελή απουσία ασφαλιστικών δικαιωμάτων, με πλήρη αοριστία του εργασιακού καθεστώτος τους, που σας ζητούν εδώ και χρόνια να υπογραφεί συλλογική σύμβαση και συγκεκριμένοι όροι, την ίδια στιγμή, αντίθετα, που ορίζετε καταναγκαστικούς όρους για την περίπτωση της μη προσέλευσής τους στο ακροατήριο και μάλιστα, ανεξαρτήτου λόγου και υπαιτιότητάς του.

Σας ρωτάμε, λοιπόν, τι μέτρα θα πάρετε για την άμεση, ολοσχερή εξόφληση των απλήρωτων δεδουλευμένων του διερμηνέων της Αττικής μέχρι τη λήξη του τρέχοντος δικαστικού έτους, με παράκαμψη του καθεστώτος της πάγιας εντολής και την τακτική από εδώ και πέρα για ολοσχερή πληρωμή των δικαστικών διερμηνέων και επίσης, για την αύξηση της αποζημίωσης των διερμηνέων, την ασφαλιστική τους κάλυψη και την κατοχύρωση και ρύθμιση του εργασιακού τους καθεστώτος με όρους υποχρεωτικής τήρησης από τη δικαιοσύνη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Κύριε Υφυπουργέ, έχετε τον λόγο για την πρωτολογία σας για τρία λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Κυρία συνάδελφε, γνωρίζετε ότι η παρουσία των διερμηνέων στις δίκες αποτελεί προαπαιτούμενο για την ορθή απονομή της δικαιοσύνης.

Θα ήθελα να ενημερώσω και εσάς και τους διερμηνείς για το τι έχει γίνει μέχρι σήμερα και θα απαντήσω και στην ερώτησή σας για το τι πρόκειται να κάνει το Υπουργείο.

Ξέρετε ότι η καταβολή της αποζημίωσης των δικαστικών διερμηνέων πραγματοποιείται μέχρι σήμερα με τη διαδικασία της πάγιας προκαταβολής. Η πάγια προκαταβολή προς τα πρωτοδικεία της χώρας με την πληρωμή των αποζημιώσεων διερμηνέων είχε συσταθεί με προεδρικό διάταγμα του 1977. Λόγω της υπερφόρτωσης των δικαστηρίων της Αθήνας και της Θεσσαλονίκης, άλλαξε το καθεστώς του προεδρικού διατάγματος του 1977 με το π.δ./55/2023 και συστάθηκαν προκαταβολές για την πληρωμή των αποζημιώσεων και εξόδων των μαρτύρων, διερμηνέων, ενόρκων, μεταφραστών και δαπανών μετακίνησης ως εξής στο Εφετείο Αθηνών και στο Εφετείο Θεσσαλονίκης, στις Εισαγγελίες Εφετών Αθηνών και Θεσσαλονίκης και στις Εισαγγελίες Πρωτοδικών Αθηνών και Θεσσαλονίκης. Το ποσό της πάγιας προκαταβολής των 60.000 ευρώ στο οποίο αναφερθήκατε αφορούσε στο Πρωτοδικείο Αθηνών για να καλύπτει τις ανάγκες όλων των δικαστηρίων της Αθήνας, δηλαδή και της εισαγγελίας και του εφετείου.

Τι κάναμε; Με κοινή υπουργική απόφαση των Υπουργών Δικαιοσύνης και Οικονομικών καθορίστηκε το ύψος των παγίων προκαταβολών στα εφετεία, στις εισαγγελίες εφετών, στις εισαγγελίες πρωτοδικών και στα πρωτοδικεία. Το ποσό της πάγιας προκαταβολής για το Πρωτοδικείο Αθηνών έχει καθοριστεί σε ένα ύψος 26.000 ευρώ. Η αποκατάσταση της παγίας προκαταβολής, όπως ακριβώς ορίζεται στον νόμο, γίνεται όσες φορές αυτή υποβληθεί μέσα στο έτος και κατ’ ανώτατο όριο, το ποσό των 26.000 ευρώ.

Αυτό, λοιπόν, πρακτικά σημαίνει, κύριε Πρόεδρε και κυρία συνάδελφε, ότι ο διαχειριστής της πάγιας προκαταβολής του Πρωτοδικείου Αθηνών υποβάλλει ηλεκτρονικό φάκελο με τα δικαιολογητικά και τα αποδεικτικά πληρωμής προς την Διεύθυνση Προϋπολογισμού και Οικονομικής Διαχείρισης του Υπουργείου Δικαιοσύνης για την αποκατάσταση της πάγιας προκαταβολής μέχρι του ποσού των 26.000 ευρώ. Στο Υπουργείο Δικαιοσύνης γίνεται ταχύτατα η διαδικασία ελέγχου και διεκπεραίωσης των δικαιολογητικών και στη συνέχεια, αποστέλλονται οι σχετικές βεβαιώσεις, με σκοπό να ολοκληρωθεί η διαδικασία και να πιστωθούν τα χρήματα στους δικαιούχους διερμηνείς. Άλλος τρόπος από αυτόν που σας περιέγραψα δεν υπάρχει, προκειμένου να ελεγχθούν και να καταβληθούν τα χρήματα.

Σε κάθε περίπτωση, η διαδικασία αποκατάστασης της πάγιας προκαταβολής πραγματοποιείται, όπως σας είπα, άμεσα από το Υπουργείο, χωρίς καθυστέρηση και αμέσως μόλις ληφθούν τα απαραίτητα δικαιολογητικά από το πρωτοδικείο. Για το έτος 2023, η Διεύθυνση Προϋπολογισμού και Οικονομικής Διαχείρισης του Υπουργείου προέβη σε εκατόν ογδόντα τρεις αποκαταστάσεις πάγιας εντολής, με συνολικό ποσό αποκατάστασης 681.283 ευρώ και συγκεκριμένα, για το Πρωτοδικείο Αθηνών, όπου αναφέρεται η ερώτησή σας, σε είκοσι έξι αποκαταστάσεις πάγιας προκαταβολής, συνολικού ποσού αποκατάστασης 364.637 ευρώ.

Τι εκκρεμεί σήμερα; Δεν είναι ακριβές αυτό το οποίο είπατε, ότι εκκρεμούν πολλά χρήματα για ένα μεγάλο χρονικό διάστημα. Σε ό,τι αφορά τα δικαστήρια Αθηνών, δηλαδή τα ποινικά δικαστήρια και τα ανακριτικά γραφεία του πρωτοδικείου, το Μικτό Ορκωτό Δικαστήριο Αθηνών, τα δικαστήρια ανηλίκων και το Πταισματοδικείο Αθηνών, αυτή τη στιγμή εκκρεμεί μια αποκατάσταση παγίας προκαταβολής η οποία θα εξοφληθεί τις προσεχείς ημέρες, ποσού 8.800 ευρώ για την πληρωμή αποζημιώσεων του 2022.

Στη συνέχεια, θα αρχίσει η διαδικασία αποκατάστασης της πάγιας πληρωμής, προκειμένου να καταβληθούν οι εκκρεμείς αποζημιώσεις για το έτος 2023, που ανέρχονται σε συνολικό ποσό 52.591 ευρώ για τους δικαστικούς διερμηνείς και ακολούθως, όσες διαμορφωθούν για το τρέχον έτος. Για, δε, τα Πρωτοδικεία Πειραιά και το Εφετείο Αθηνών, δεν εκκρεμεί σήμερα καμμία αποκατάσταση πάγιας προκαταβολής ως προς αυτά.

Ό,τι δεν έχω απαντήσει θα το απαντήσω στη δευτερολογία μου, για να μην καταχραστώ τον χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία συνάδελφε, έχετε τον λόγο για τρία λεπτά για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, να συμφωνήσουμε -επειδή είπατε και όντως ισχύει- ότι είναι ένα αναγκαίο προαπαιτούμενο η δικαστική διερμηνεία και να συμπληρώσω εγώ ότι πρόκειται για μια απολύτως απαιτητική και εξειδικευμένη εργασία, ιδιαίτερα όταν μιλάμε για διερμηνεία που μπορεί να καθορίσει και την εξέλιξη της ποινικής δίκης.

Αυτή η απαιτητική εργασία σίγουρα, πάντως, δεν αποτυπώνεται στο ύψος της αμοιβής των 17 ευρώ που υπάρχει σήμερα ως αποζημίωση για όλο το δικαστικό ωράριο. Επίσης, με αυτά τα ποσά που περιγράψατε για την πάγια εντολή έχουν φτάσει να συσσωρευτούν σήμερα οι τεράστιες οφειλές που παραμένουν για τους δικαστικούς διερμηνείς. Με συγχωρείτε, αλλά τα στοιχεία που έδωσαν οι ίδιοι οι δικαστικοί διερμηνείς δεν συμφωνούν με αυτά που περιγράψατε σήμερα. Εκείνοι μιλούν για ένα ύψος οφειλών που χρονικά αφορά από τα μισά του 2022 μέχρι σήμερα και σε ύψος ποσό γύρω στις 180.000 ευρώ. Από το 2018 που εκκρεμούν οι συγκεκριμένες οφειλές στην περσινή συνάντηση που έκανε το σωματείο με το Υπουργείο σας, να θυμίσουμε ότι και τότε δεσμευόσασταν για την άμεση αποπληρωμή και μάλιστα, είχατε πει ότι μέχρι τις 31 Μαρτίου του 2023 θα εξοφληθούν ολοσχερώς και μέχρι τότε δεν είχε μπει ούτε 1 ευρώ. Από τότε ξεκίνησαν να καταβάλλονται τμηματικά κάποιες οφειλές.

Τότε επικαλούσασταν άλλες υποχρεώσεις που είχε το Υπουργείο για την καθυστέρηση των καταβολών. Σήμερα, ουσιαστικά, επικαλείστε ή ρίχνετε την ευθύνη, μεταφέρετε το μπαλάκι στην ευθύνη του πρωτοδικείου για το πόσο γρήγορα ή αργά εκκαθαρίζει τα δικαιολογητικά, λες και φταίει άλλος για την υποστελέχωση των δικαστηρίων και για την όποια καθυστέρηση μπορεί να παρουσιάζεται και στο επίπεδο του πρωτοδικείου, όταν σήμερα παραμένουν ακραία υποστελεχωμένες όλες οι υπηρεσίες, ιδιαίτερα το Πρωτοδικείο Αθηνών και οι δικαστικοί υπάλληλοι πραγματικά είναι τεντωμένοι στα όρια των αντοχών τους.

Δεν είπατε τίποτα -και περιμένω να ακούσω στη δευτερολογία σας- για το αν κάνετε δεκτό το αίτημα του Σωματείου των Δικαστικών Διερμηνέων για αύξηση της αποζημίωσης. Το αίτημά τους είναι αυτή να φτάνει στα 50 ευρώ για το ωράριο, να παίρνουν προσαυξήσεις για τις υπερωρίες, όπως είναι φυσικό και βεβαίως, αυτό να αναπροσαρμόζεται ανάλογα με τον βασικό μισθό. Και επισημαίνουμε, επειδή γνωρίζουμε ότι επίκειται νέα συνάντηση στο Υπουργείο για τα ζητήματα του ύψους των αμοιβών, ότι αυτό θα πρέπει ταυτόχρονα να συνοδευτεί από αύξηση του ύψους της πάγιας κατ’ έτος εντολής. Διότι, αν παραμείνει η ίδια και αυξηθεί το ύψος της αποζημίωσης, καταλαβαίνετε ότι πάλι θα συσσωρεύουν οφειλές, πάλι δεν θα μπορεί να εξοφληθεί το σύνολο των δεδουλευμένων και τελικά, θα είναι δίκοπο μαχαίρι. Θα τους λέτε ότι σας αυξάνουμε την αποζημίωση, αλλά δεν θα τα παίρνετε ποτέ, γιατί δεν θα φτάνουν τα χρήματα της πάγιας εντολής.

Επίσης, δεν είπατε τίποτα για την εξασφάλιση των όρων αμοιβής και εργασίας. Προ εξαετίας είχε κατατεθεί στο Υπουργείο συγκεκριμένο σχέδιο για να εξασφαλίζονται οι όροι εργασίας, να εξασφαλίζεται η ασφάλιση, το ωράριο, να είναι κατοχυρωμένο ότι αυτοί οι άνθρωποι θα έρχονται να εργαστούν, να διερμηνεύσουν για μια συγκεκριμένη υπόθεση για την οποία καλούνται, να μπορούν να επικαλεστούν συγκεκριμένα κωλύματα σε περίπτωση που δεν μπορούν να αναλάβουν υπηρεσία και άλλα τα οποία σας είναι γνωστά. Σας έχει κατατεθεί, εξάλλου, το σχέδιό τους.

Και βεβαίως πρέπει να ασφαλίζονται αυτοί οι άνθρωποι. Είναι απαράδεκτο στο Υπουργείο Δικαιοσύνης μάλιστα να μιλάμε για εργαζόμενους που αμείβονται με τέτοιες εξευτελιστικές αμοιβές, χωρίς να πληρώνονται υπερωριακά, χωρίς να έχουν συγκεκριμένους όρους και συνθήκες εργασίας.

Σας καλούμε, λοιπόν, να δεσμευτείτε επιτέλους για το πότε χρονικά θα εξοφληθούν πλήρως τα οφειλόμενα, τα χρωστούμενα των προηγούμενων ετών. Και βεβαίως με ποιον τρόπο -που κατά τη γνώμη μας πρέπει να είναι διαφορετικός απ’ αυτόν που ακολουθείται μέχρι σήμερα, γιατί βλέπετε ότι όλα τα προηγούμενα χρόνια δεν αποδίδει ο τρόπος αυτός- θα φροντίσετε, ενδεχομένως με αύξηση του ποσού της πάγιας εντολής, να εξοφλούνται πλήρως, άμεσα οι δικαστικοί διερμηνείς. Είναι απαράδεκτο καθεστώς. Μιλάμε για πραγματική ομηρία ανθρώπων που κάνουν μια πολύ απαιτητική και κρίσιμη για την ποινική δίκη εργασία. Και δεν μπορεί βεβαίως με τέτοιον τρόπο να υποτιμάται η εργασία τους.

Γιατί καταλαβαίνετε ότι όλα αυτά τα ωραία που επαναλαμβάνονται και στα νομοσχέδια για τον εκσυγχρονισμό της δικαιοσύνης ως όρο για την εκταμίευση του Ταμείου Ανάκαμψης, τελικά δεν αφορά κανέναν από τους εμπλεκόμενους στη δικαιοσύνη. Απλήρωτοι δικαστικοί διερμηνείς, μεγάλες καθυστερήσεις στους δικηγόρους της νομικής βοήθειας, κακοπληρωμένοι δικαστικοί, υποστελεχωμένες υπηρεσίες. Άρα η δικαιοσύνη γίνεται τελικά εχθρική και απρόσιτη για τα λαϊκά στρώματα και το μόνο που σας κόφτει είναι τα επιχειρηματικά συμφέροντα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κάνετε λάθος. Αυτό το οποίο μας ενδιαφέρει είναι το δημόσιο να εξοφλεί τις υποχρεώσεις του και αυτό κάνει. Νομίζω ότι μόνη σας αναγνωρίσατε ότι υπήρξε πολύ μεγάλη πρόοδος. Σας εξήγησα τη διαδικασία και νομίζω ότι συμφωνούμε πως εκτός του Πρωτοδικείου Αθηνών, στα άλλα δικαστήρια δεν υπάρχουν εκκρεμότητες για αποκατάσταση, που σημαίνει ότι οι διερμηνείς και οι υπόλοιποι που εμπλέκονται στη διαδικασία, όπως είναι οι μάρτυρες, πληρώνονται σε ένα εύλογο χρονικό διάστημα κανονικά.

Το μοναδικό ζήτημα το οποίο εντοπίζεται σήμερα, αφορά στο Πρωτοδικείο Αθηνών και έχει να κάνει με ένα υπόλοιπο 8.800 ευρώ έτους 2022, το οποίο θα πληρωθεί στις προσεχείς μέρες όπως σας είπα, και 52.000 ευρώ στο 2023. Πρέπει να σας πω ότι το συνολικό ποσό των 180.000 ευρώ περίπου, δεν αφορά τις αμοιβές των δικαστικών διερμηνέων που αναφέρεται η ερώτησή σας, αλλά καταλαμβάνει το σύνολο των οφειλόμενων για τους μάρτυρες, τους διερμηνείς και τους μεταφραστές.

**ΜΑΡΙΑ ΚΟΜΝΗΝΑΚΑ:** Όλα αυτά εξοφλούνται από την ίδια πάγια εντολή.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Όλα αυτά -σας είπα- αφορούν στο Πρωτοδικείο Αθηνών. Γίνεται συνεχής αποκατάσταση της πάγιας προκαταβολής όταν ολοκληρώνεται η διαδικασία του ελέγχου. Και σας ανέφερα και τα ποσά που στο προηγούμενο έτος αποκαταστάθηκε η πάγια προκαταβολή.

Τι θα κάνουμε τώρα στο εξής; Πράγματι είμαστε σε διαρκή διάλογο και έχει προγραμματιστεί και επίκειται συνάντηση για την επόμενη Τετάρτη με τους δικαστικούς διερμηνείς, προκειμένου να συζητήσουμε τα θέματα που αναφερθήκατε, όπως ασφαλώς την καταβολή των δεδουλευμένων που εκκρεμεί και την αύξηση των αποδοχών τους. Για να μπορέσουμε να εξοφλούνται άμεσα τα ποσά τα οποία οφείλουμε προς αυτούς τους ανθρώπους, έχουμε ήδη συντάξει σχέδιο Κοινής Υπουργικής Απόφασης και το Υπουργείο Δικαιοσύνης έχει ζητήσει την αύξηση της πάγιας προκαταβολής. Το ποσό το οποίο έχει ζητηθεί από το Υπουργείο Δικαιοσύνης ανέρχεται στις 100.000 ευρώ. Όμως πιθανόν να είναι σε μικρότερο ποσό, επειδή το Υπουργείο Οικονομικών δεν έχει απαντήσει ακόμη αναφορικά με το αίτημα του Υπουργείου Δικαιοσύνης.

Σε κάθε περίπτωση όμως δεν θα είναι 26.000. Θα είναι μεγαλύτερο το ποσό, έτσι ώστε να μπορεί να καλύπτεται η υποχρέωση της πολιτείας για τα δεδουλευμένα προς τους διερμηνείς και τους υπόλοιπους που εμπλέκονται όπως οι μεταφραστές και οι μάρτυρες στην απονομή της δικαιοσύνης.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, πολύ τον κύριο Υφυπουργό.

Θα ολοκληρώσουμε με την με αριθμό 1038/13-5-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Ψηφιακής Διακυβέρνησηςμε θέμα: «Αντιμετώπιση προβλημάτων στελέχωσης και λειτουργίας του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ), λόγω έλλειψης προσωπικού και της αναγκαίας κρατικής χρηματοδότησης».

Θα απαντήσει ο Υφυπουργός Ψηφιακής Διακυβέρνησης κ. Κωνσταντίνος Κυρανάκης.

Ορίστε, κυρία συνάδελφε, έχετε τον λόγο για την πρωτολογία σας για δύο λεπτά.

**ΑΦΡΟΔΙΤΗ ΚΤΕΝΑ:** Ευχαριστώ πολύ, κύριε Πρόεδρε.

Το Εθνικό Κέντρο Τεκμηρίωσης, κύριε Υφυπουργέ, αποτελεί την επιστημονική υποδομή εθνικής χρήσης καθώς και την εθνική αρχή τού ελληνικού στατιστικού συστήματος. Ως τέτοιο όμως, όπως παραδέχεται και το Υπουργείο σας, έχει προέχοντα θεσμικό ρόλο -διαβάζω επί λέξει- στη συλλογή, συσσώρευση, οργάνωση, τεκμηρίωση, διάχυση εντός και εκτός της χώρας, καθώς και την ψηφιακή διατήρηση της επιστημονικής, τεχνολογικής και πολιτιστικής πληροφορίας περιεχομένου και δεδομένων που παράγεται στην Ελλάδα. Δηλαδή το έργο του αποτελεί υποδομή για μια σειρά άλλες δράσεις που μάλιστα η Κυβέρνησή σας προκρίνει ως σημαντικές, όπως παραδείγματος χάριν πρόσφατα στο νομοσχέδιο του Υπουργείου Πολιτισμού.

Μάλιστα οι δείκτες που παρακολουθεί βάσει συμβάσεων αποστέλλονται σε διεθνείς οργανισμούς όπως είναι EUROSTAT και ο ΟΟΣΑ και χρησιμοποιούνται ή πρέπει να χρησιμοποιούνται για το σχεδιασμό πολιτικών στον τομέα της έρευνας.

Παρ’ όλα αυτά είμαστε εδώ άλλη μια φορά γιατί ταλαιπωρούνται χρόνια τώρα οι εργαζόμενοι και σε αυτόν τον φορέα με το μαρτύριο των συμβάσεων. Οι υπάλληλοι σε τακτικές θέσεις είναι μόλις τριάντα τέσσερις όλοι και όλοι. Η πλειοψηφία είναι φυσικά συμβασιούχοι. Πρόσφατα καμμιά πενηνταριά εργαζόμενοι, πάνω από το 40% των συμβασιούχων, έμαθαν ότι μετά την 1-1-2024 οι υπηρεσίες τους δεν είναι απαραίτητες. Μετά από κινητοποιήσεις τους, διεκδίκησαν και πέτυχαν την ανανέωση για ένα ακόμα χρόνο κάποιων συμβάσεων, ενώ πολλοί άλλοι είναι ακόμα στον αέρα. Μιλάμε για κοροϊδία και άγρια εκμετάλλευση των εργαζομένων.

Εκτός απ’ αυτά, έμπειρο προσωπικό με πολύτιμη τεχνογνωσία χάνεται, αποχωρεί, αναζητώντας καλύτερη μοίρα μετά από δέκα με δεκαπέντε χρόνια που δουλεύουν ως συμβασιούχοι. Και μιλάμε για υψηλής ειδίκευσης προσωπικό. Μόνο τις τελευταίες εβδομάδες ανάμεσα στις δύο κινητοποιήσεις των εργαζομένων παραιτήθηκαν τρία άτομα, γιατί δεν άντεχαν άλλο την αβεβαιότητα και την ανασφάλεια και ζήτησαν άδεια άνευ αποδοχών άλλοι δύο.

Μάλιστα τα περισσότερα έργα που καλύπτουν τις συμβάσεις των εργαζομένων είναι από ΕΣΠΑ. Και βέβαια καλύπτουν έργο το οποίο δεν αφορά πρόσκαιρες ανάγκες ή ερευνητικά έργα γενικά και αόριστα, αφορούν ακριβώς τον πυρήνα των δραστηριοτήτων του Εθνικού Κέντρου Τεκμηρίωσης με βάση τον ρόλο του όπως περιγράφηκε πριν. Δεν δικαιολογείται, λοιπόν, η απασχόληση προσωπικού με συμβάσεις. Και επιπλέον όχι μόνο οι εργαζόμενοι καλύπτουν πάγιες και διαρκείς ανάγκες, όπως προκύπτει από το έργο που επιτελούν, αλλά και οι συνθήκες απασχόλησής τους υποκρύπτουν εξαρτημένη εργασία αφού έχουν ωράριο, επίβλεψη, έγκριση απουσίας. Δεν είναι δηλαδή εργολάβοι αυτοαπασχολούμενοι ως προς το αντικείμενο και τις συνθήκες εργασίας τους.

Ρωτάμε, λοιπόν, τι θα κάνετε για να προσλάβετε τακτικό προσωπικό, μόνιμο προσωπικό σε θέσεις ειδικών λειτουργικών επιστημόνων που τώρα κρίνονται οι πιο κρίσιμες, αλλά και άλλες μόνιμες θέσεις απαραίτητες για τη λειτουργία του κέντρου; Και τι θα κάνετε για την άμεση χρηματοδότηση του κέντρου σε μόνιμη και σταθερή βάση από το κράτος στο πλαίσιο ενός ολοκληρωμένου επιστημονικού σχεδιασμού, όπως επιβάλλεται από το θεσμικό ρόλο του κέντρου;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά.

Κύριε Υφυπουργέ, έχετε τον λόγο για την πρωτολογία σας για τρία λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε. Ευχαριστώ και τη συνάδελφο για την ερώτηση και για την ανάδειξη του έργου του Εθνικού Κέντρου Τεκμηρίωσης, το οποίο όντως αποτελεί με θεσμικό τρόπο μία στατιστική αρχή της χώρας η οποία τροφοδοτεί και την EUROSTAT με αρκετά στατιστικά στοιχεία τα οποία αφορούν στο ψηφιακό περιεχόμενο και την καινοτομία.

Το Εθνικό Κέντρο Τεκμηρίωσης, κυρία συνάδελφε, αυτή τη στιγμή, όπως σωστά είπατε, έχει τριάντα τέσσερις μόνιμους. Εικάζω ότι οι δύο εργαζόμενοι στους οποίους αναφερθήκατε και ζήτησαν άδεια άνευ αποδοχών δεν ανήκουν σε αυτούς οι οποίοι αισθάνονται αβεβαιότητα αφού άνευ αποδοχών μπορεί να ζητήσει μόνο ένας μόνιμος. Σωστά;

**ΑΦΡΟΔΙΤΗ ΚΤΕΝΑ:** Και τρεις έφυγαν.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν ρωτώ ποιοι έφυγαν. Μου λέτε ότι κάποιοι συνάδελφοι, δύο για την ακρίβεια, έχουν ζητήσει άνευ αποδοχών. Αυτή την άδεια τη δικαιούται μόνο κάποιος μόνιμος υπάλληλος. Αν το επιχείρημα είναι η αβεβαιότητα για έναν μόνιμο υπάλληλο, ελπίζω να μας βλέπει λίγος κόσμος από τον τηλεοπτικό δέκτη της Βουλής διότι αυτά τα σχόλια είναι προκλητικά.

Δεύτερον, έχουμε σε συνεργασία με τους εργαζόμενους, τους διευθυντές και τα στελέχη του Εθνικού Κέντρου Τεκμηρίωσης δουλέψει πάρα πολύ τους τελευταίους μήνες, από τον Ιανουάριο και μετά που άλλαξε η διοίκηση, ώστε να μπορέσουμε να υιοθετήσουμε και να δρομολογήσουμε έναν πραγματικό επιστημονικό θεσμικό ρόλο. Διότι τι γινόταν, κύρια συνάδελφε, τα προηγούμενα χρόνια, και ελπίζω οι συνομιλητές σας στο Εθνικό Κέντρο Τεκμηρίωσης να σας το επιβεβαιώνουν αυτό;

Υπήρχε μία πολυδιάσπαση με διάφορα διάσπαρτα έργα από το ΕΣΠΑ, ευρωπαϊκά προγράμματα μικρού οικονομικού αντικειμένου, με αφορμή τα οποία η προηγούμενη διοίκηση ήθελε να συνάψει συμβάσεις. Με άλλα λόγια τι γινόταν; Ένα ευρωπαϊκό έργο, το οποίο μπορεί να ήταν και άσχετο με το βασικό αντικείμενο του Εθνικού Κέντρου Τεκμηρίωσης, λειτουργούσε ως μία βάση για να μπορέσουν να προσληφθούν συμβασιούχοι. Αυτό προφανώς το μοντέλο διοίκησης δεν είναι βιώσιμο. Οι συμβάσεις που υπέγραψαν αυτοί οι εργαζόμενοι έχουν συγκεκριμένους όρους. Άρα, λοιπόν, κάθε απαίτηση για αποζημίωση με βάση αυτές τις συμβάσεις έργου θα ήταν παράνομη. Και προφανώς όσοι το ζητούν, ζητούν και από μένα προσωπικά να παρανομήσω, κάτι το οποίο φαντάζομαι συμφωνείτε ως μέλος της Βουλής των Ελλήνων ότι δεν είναι ούτε σωστό ούτε ορθό ούτε εφικτό.

Άρα, λοιπόν, σε εβδομαδιαίες συναντήσεις από τον Ιανουάριο και μετά με τους εργαζόμενους, με τα διευθυντικά στελέχη, ορίσαμε τα αντικείμενα τα οποία αφορούν ψηφιακό περιεχόμενο άλλων Υπουργείων, όπως το Υπουργείο Πολιτισμού, το Υπουργείο Αμύνης, το Υπουργείο Ανάπτυξης, μια σειρά από άλλους φορείς με τους οποίους έχουμε ξεκινήσει τις συζητήσεις, ώστε να συναφθούν προγραμματικές συμφωνίες οι οποίες θα έχουν οικονομικό αντικείμενο το οποίο θα αντιστοιχεί σε θέσεις εργασίας με ετήσιο προϋπολογισμό. Με άλλα λόγια, αν το Εθνικό Κέντρο Τεκμηρίωσης κάνει μια συγκεκριμένη δουλειά -και κάνει μια συγκεκριμένη δουλειά- ορατή και επιστημονική για Υπουργεία, όπως για παράδειγμα το Πολιτισμού με το searchculture, θα πρέπει το Υπουργείο Πολιτισμού, και έχουμε έρθει σε συζητήσει με την πολιτική ηγεσία, να συνάψει μία προγραμματική συμφωνία, ώστε να υπάρχει οικονομικό αντικείμενο.

Το ίδιο έχουμε κάνει προφανώς και με ενέργειες για τον τακτικό προϋπολογισμό. Αναμένουμε δέκα θέσεις μόνιμου προσωπικού οι οποίες έχουν συμφωνηθεί με το ΑΣΕΠ. Αναμένουμε πέντε θέσεις φέτος και του χρόνου ΕΛΕ τις οποίες αναφέρετε και γραπτά στην ερώτησή σας. Και αναμένουμε και περίπου δέκα θέσεις ακόμη από το ενιαίο πρόγραμμα κινητικότητας του δημοσίου τομέα. Θεωρούμε επίσης ότι με το οικονομικό αντικείμενο το οποίο θα συνάψουμε με άλλα Υπουργεία και φορείς θα υπάρχει αρκετό προσωπικό για να μπορέσει να κάνει ουσιώδες έργο χωρίς ανασφάλεια και με μόνιμο χαρακτήρα.

Οφείλω βέβαια να πω, και κλείνω με αυτό, κύριε Πρόεδρε την πρωτολογία μου, ότι τα προγράμματα αυτά στα οποία συμμετείχαν οι άνθρωποι με τις συμβάσεις έργου είναι ευρωπαϊκά προγράμματα, τα οποία αν ίσχυαν οι θέσεις του κόμματός σας, του Κομμουνιστικού Κόμματος Ελλάδας, δεν θα υπήρχαν ποτέ. Το ΚΚΕ είναι εναντίον της συμμετοχής της Ελλάδας στην Ευρωπαϊκή Ένωση. Άρα, λοιπόν, αυτά τα προγράμματα τα οποία δημιούργησαν, όπως λέτε, θέσεις εργασίας, αν ίσχυαν προγραμματικά, κυβερνητικά οι δικές σας θέσεις, δεν θα είχαν δημιουργήσει ποτέ αυτές τις θέσεις εργασίας για τους ανθρώπους, οι οποίοι καταγγέλλουν σήμερα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υφυπουργό.

Κυρία Κτενά, έχετε τον λόγο για τρία λεπτά.

**ΑΦΡΟΔΙΤΗ ΚΤΕΝΑ:** Ευχαριστώ.

Ευχαριστώ για την απάντηση, κύριε Υπουργέ. Περιγράψατε την πρακτική της χρηματοδότησης θέσεων εργασίας μέσα από συμβάσεις που εφάρμοζε η προηγούμενη διοίκηση. Ξέρετε, το πρόβλημα στο Εθνικό Κέντρο Τεκμηρίωσης, αλλά και σε άλλα ερευνητικά κέντρα, είναι γνωστό από χρόνια, δεν είναι κάτι καινούργιο. Αυτό το σπάσιμο θέσεων εργασίας, τα μπαλώματα μέσω ΕΣΠΑ και με άλλα έργα που βαφτίζονται πότε αναπτυξιακά, πότε ερευνητικά δεν είναι καινούργια πρακτική. Δεν σας ζητάμε ούτε να παρανομήσετε. Αλλά μην επικαλείστε τον νόμο για πραγματικά αντιδραστικές και αντιεπιστημονικές πρακτικές, για να είμαι επιεικής.

Λέτε για τις προσλήψεις μέσω κινητικότητας ότι δεν έχει εκδηλωθεί ενδιαφέρον μέχρι τώρα. Πέρα από το ότι είναι ελάχιστες, σας έχει περάσει από το μυαλό ότι μπορεί να υπάρχουν τεράστιες ελλείψεις παντού και γι’ αυτό δεν υπάρχει ενδιαφέρον για κινητικότητα; Μετά μιλάτε για προσλήψεις μέσω ΑΣΕΠ. Ελάχιστες και αυτές την ίδια στιγμή που είναι χιλιάδες οι επιτυχόντες του ΑΣΕΠ και μάλιστα βρίσκονται και αυτοί σε κινητοποιήσεις αυτόν τον καιρό. Ανάγκες υπάρχουν και είναι μεγάλες, προσωπικό υπάρχει και μάλιστα προσωπικό που έχει επιλεγεί με τους δικούς σας νόμους, εννοώ τους επιτυχόντες του ΑΣΕΠ, ωστόσο οι ρυθμοί με τους οποίους καλύπτονται οι ανάγκες σέρνονται και ταυτόχρονα χρησιμοποιείτε και εσείς την πάγια τακτική των έργων από εδώ και από εκεί για να καλύπτετε κενά.

Δεν σας κατηγορούμε, λοιπόν, ότι δεν τηρείτε τον νόμο. Σας κατηγορούμε ότι νομοθετείτε αντικοινωνικά, αντιδραστικά, αντιεπιστημονικά. Το μόνο κριτήριο είναι πώς θα εισρεύσει χρήμα και θα περάσει σε μια χούφτα παράσιτα, λέμε εμείς, όπως είναι οι κάθε λογής ψηφιακοί κολοσσοί, που λυμαίνονται τα κονδύλια της ψηφιακής μετάβασης, που είναι τεράστια ειδικά το Ταμείο Ανάκαμψης και τα άλλα προγράμματα, και ουσιαστικά κερδοσκοπούν πάνω στην πληροφορία, το περιεχόμενο και τα δεδομένα που παράγουν ερευνητές, υποψήφιοι διδάκτορες και άλλοι φορείς πολιτισμού. Το θεσμικό πλαίσιο είναι απαράδεκτο.

Επίσης μερικές ερωτήσεις να σας θέσω. Εφόσον πρόκειται για μια επιστημονική υποδομή εθνικής χρήσης, πρόκειται για μια εθνική αρχή του ελληνικού στατιστικού συστήματος, γιατί πρέπει να συμμετέχει σε προτάσεις για να αντλεί χρηματοδότηση; Με ποιους ανταγωνίζεται μια εθνική αρχή; Ανταγωνίζεται φορείς; Ανταγωνίζεται εταιρείες; Ποια είναι η λογική πίσω από το να καλείται να υποβάλει προτάσεις για χρηματοδότηση; Κατ’ εμάς ένας τρόπος υπάρχει για να επιτελέσει το κέντρο το έργο του και αυτό είναι τακτικός προϋπολογισμός στο ύψος των αναγκών για όλες τις λειτουργίες που αφορούν τον ρόλο του.

Υπάρχει και κάτι ακόμα πάρα πολύ σοβαρό. Είναι ύψιστης σημασίας να διαφυλαχθεί η ελεύθερη πρόσβαση στην κοινωνία, στον πλούτο των βάσεων δεδομένων της πληροφορίας που έχει το Εθνικό Κέντρο Τεκμηρίωσης, όπως είναι τα διδακτορικά, πενήντα δύο χιλιάδες διατριβές, όπως είναι τα οκτακόσιες δεκαπέντε χιλιάδες τεκμήρια από εκατόν έντεκα ψηφιακές συλλογές πολιτιστικού περιεχομένου. Πρόκειται για τεράστιο πλούτο. Αυτό μας απασχολεί ιδιαίτερα, ούτε σκέψη για εκχώρηση ή εκποίηση.

Και κάτι τελευταίο να πω. Αλήθεια, ποιο είναι το σχέδιο για τα ερευνητικά κέντρα και τους φορείς έρευνας της χώρας; Είχαμε ρωτήσει και με αφορμή τη βίαιη υπαγωγή του Αστεροσκοπείου στο Υπουργείο Πολιτικής Προστασίας. Γιατί μέχρι τώρα το μόνο που κάνει αυτή η Κυβέρνηση, όπως έκανε και το 2019 με την απόσπαση του κέντρου από τα υπόλοιπα ερευνητικά κέντρα, είναι να διαλύετε, να απολύετε και να κάνετε τον τροχονόμο στα δισεκατομμύρια που έρχονται από το Ταμείο Ανάκαμψης και το ΕΣΠΑ, προκειμένου να χρηματοδοτούνται μεγάλες εταιρείες για εξοπλισμούς πότε στο όνομα νατοϊκής προστασίας, που μεταξύ άλλων εντάσσεται και στους νατοϊκούς σχεδιασμούς στην περιοχή, και πότε στο όνομα της ψηφιακής μετάβασης των οποίων το όφελος προς την κοινωνία, για την κοινωνία αμφισβητείται.

Άρα, λοιπόν, από τον πακτωλό του Ταμείου Ανάκαμψης δεν μπορείτε να εξασφαλίσετε με την ίδια ταχύτητα που έχετε εξασφαλίσει άλλες χρηματοδοτήσεις για συγκεκριμένα μονοπώλια την τακτική, μόνιμη χρηματοδότηση του κέντρου όταν το πρόβλημα είναι επί χρόνια γνωστό; Πέντε χρόνια διοικείτε, πέντε χρόνια έχετε μεταφέρει το Κέντρο Τεκμηρίωσης στο δικό σας Υπουργείο, γιατί τώρα ξαφνικά ανακαλύπτουμε το προβληματικό τού πλαισίου της πολυδιάσπασης των συμβάσεων;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κυρία συνάδελφε, αναγνωρίζω ότι η πρόθεσή σας είναι καλή. Κάπου όμως έχετε λάβει είτε λάθος πληροφόρηση είτε έχετε βγάλει λάθος συμπεράσματα.

Κατ’ αρχάς η προηγούμενη διοίκηση του Εθνικού Κέντρου Τεκμηρίωσης, η οποία είναι σε πενταετή θητεία -υπερβαίνει δηλαδή και την προηγούμενη θητεία της πολιτικής ηγεσίας του Υπουργείου Ψηφιακής Διακυβέρνησης, τη βρήκε εκεί ο κ. Πιερρακάκης την προηγούμενη διοίκηση για να το πω απλά- εφάρμοζε αυτή ακριβώς την πρακτική την οποία εσείς καταγγέλλετε.

Εσείς λέτε και οι εργαζόμενοι καταγγέλλουν ότι αυτή η πρακτική των πολλών διάσπαρτων ευρωπαϊκών προγραμμάτων δεν ωφελεί. Συμφωνώ μαζί σας, γι’ αυτό πάμε να την αλλάξουμε. Συμφωνώ μαζί σας, δεν μπορεί να είναι βιώσιμη η πρακτική των διάσπαρτων μικρών ευρωπαϊκών έργων, τα οποία κατατίθενται και εκτελούνται απλά για να εκτελούνται χωρίς να έχουν καμμία απολύτως σχέση με τον πραγματικό επιστημονικό πυρήνα του Εθνικού Κέντρου Τεκμηρίωσης.

Το Εθνικό Κέντρο Τεκμηρίωσης, λοιπόν, έχει κάποιες σταθερές ανάγκες. Σε αυτές τις ανάγκες έχουμε αντιστοιχίσει στόχους, ανθρώπους, ανθρώπινο δυναμικό και προϋπολογισμό. Αυτόν τον προϋπολογισμό τον διεκδικούμε και από τον τακτικό προϋπολογισμό και από μεγαλύτερα έργα του ΕΣΠΑ και του Ταμείου Ανάκαμψης, τα οποία γνωρίζουν οι εργαζόμενοι.

Μάλιστα, στην πρόσφατη ανακοίνωσή τους και στην πρόσφατη κινητοποίησή τους -για να χρησιμοποιήσω ένα δικό σας λεξιλόγιο- αναφέρουν την ανάγκη να εγκριθούν αυτά τα δύο έργα του Ταμείου Ανάκαμψης, τα οποία εσείς καταγγέλλετε. Ξέρετε γιατί; Διότι ένα πολύ μεγάλο κομμάτι πηγαίνει σε θέσεις εργασίας, δεν πηγαίνει σε πακτωλό που πηγαίνει σε εταιρείες και όπου αλλού φαντασιώνεστε ενδεχομένως ως Κομμουνιστικό Κόμμα Ελλάδας ότι πηγαίνει. Το Ταμείο Ανάκαμψης και οι ευρωπαϊκοί πόροι από εμάς εκτελούνται και δημιουργούν θέσεις εργασίας, πηγαίνουν σε πραγματικό εισόδημα εργαζομένων.

Άρα, λοιπόν, απορρίπτω αυτό το σχόλιο και κάπου νομίζω ότι πρέπει να ευθυγραμμίσετε και εσείς τη λογική σας με κάποια από αυτά τα οποία σωστά και ορθά λένε οι εργαζόμενοι.

Σας ξαναλέω, λοιπόν, ότι εμείς βλέπουμε το Εθνικό Κέντρο Τεκμηρίωσης ως έναν φορέα και στα διδακτορικά και ειρήσθω εν παρόδω, δεν κινδυνεύει το didaktorika.gr, μετεξελίσσεται. Σε λίγο θα είμαστε έτοιμοι να εφαρμόσουμε μεθόδους τεχνητής νοημοσύνης πάνω στην πλατφόρμα του didaktorika.gr, ώστε να υπάρχει ένας ψηφιακός βοηθός σε φυσική γλώσσα με παραγωγική τεχνητή νοημοσύνη, ο οποίος θα βοηθά τον νέο φοιτητή, τον νέο ερευνητή, τον νέο διδακτορικό φοιτητή να βρει αυτό που θέλει με τον επιστημονικό τρόπο που θέλει από την πολύ μεγάλη βάση δεδομένων του didaktorika.gr. Άρα, λοιπόν, δεν κινδυνεύει, το αντίθετο, εξελίσσεται.

Κάθε επιστημονικός τομέας, λοιπόν, τον οποίο φροντίζει το Εθνικό Κέντρο Τεκμηρίωσης -και αναγνωρίζω, σας το ξαναλέω, την καλή σας πρόθεση- για να μπορέσει να αποδώσει χρειάζεται μία σωστή μεθοδολογία για προϋπολογισμό είτε από ευρωπαϊκούς είτε από εθνικούς πόρους, σωστό ανθρώπινο δυναμικό, το οποίο δεν θα πολυδιασπάται, μία εδώ, μία εκεί, μία σε ένα μικρό ευρωπαϊκό έργο, μία σε μία προσωρινή ανάγκη κάθε γενικού διευθυντή ή γενικής διευθύντριας, θα έχει έναν συγκεκριμένο ρόλο.

Και να τονίσω ότι το μόνιμο προσωπικό του Εθνικού Κέντρου Τεκμηρίωσης έχει απολαβές πολύ υψηλότερες από τον μέσο δημόσιο υπάλληλο, διότι όχι μόνο απολαμβάνει του μισθού του δημοσίου υπαλλήλου ο οποίος με την Κυβέρνηση της Νέας Δημοκρατίας αυξήθηκε, αλλά απολαμβάνει και εισοδήματος, το οποίο προέρχεται από ευρωπαϊκά έργα. Άρα, λοιπόν, έχει επιπλέον εισόδημα και αυτό νομίζω ότι πρέπει να αναγνωριστεί και να μην το περνάμε έτσι αψήφιστα.

Ευχαριστώ πολύ, κύριε Πρόεδρε, ολοκλήρωσα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.42΄λύεται η συνεδρίαση για την προσεχή Τετάρτη 22 Μαΐου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**